MALTA DIBATTITI TAL-KAMRA TAD-DEPUTATI (Rapport Ufficjali u Rivedut) ID-DISA' PARLAMENT Seduta Nru. 671 It-Tnejn, 17 ta' Diċembru, 2001 Stampat fl-Ufficcju ta' l-Iskrivan Kamra tad-Deputati MALTA Prezz Lm1 ID-DISA' PARLAMENT Seduta Nru. 671

It-Tnejn, 17 ta' Diċembru, 2001

Il-Kamra tad-Deputati ltaqgħet fil-Kamra tal-Parlament, il-Palazz, il-Belt Valletta, fis-6.02 p.m.

Talba

SEDUTA NRU.

It-Tnejn, 17 ta' Diċembru, 2001

WERREJ

MINUTI 393

MISTOQSIJIET – TWEĠIBIET ORALI 393

TQEGĦID TA' KARTI 399

ORDNIJIET TAL-ĠURNATA

ABBOZZ TA' LIĠI DWAR IS-SOĊJETATJIET KOPERATTIVI (IT-TIELET QARI)

CO-OPERATIVE SOCIETIES BILL (THIRD READING) 400

ABBOZZ TA' LIĠI DWAR IL-LIĊENZJI TAL-KUMMERĊ (IT-TIELET QARI)

TRADING LICENCES BILL (THIRD READING) 401

ABBOZZ TA' LIĠI LI JEMENDA L-ATT KONTRA MONEY LAUNDERING (IT-TIENI QARI)

PREVENTION OF MONEY LAUNDERING (AMENDMENT) BILL (SECOND READING 401

AĠĠORNAMENT 424

MISTOQSIJIET GĦAL TWEĠIBIET ORALI MWIEĠBA BIL-MIKTUB 429

MINUTI

Il-Minuti tas-Seduta Nru 670 li saret fit-12 ta' Diċembru, 2001 ġew konfermati.

MISTOQSIJIET – TWEĠIBIET ORALI

SAJJIEDA - DUTY FREE FUEL

L-ONOR.

NOEL FARRUGIA staqsa lill-Ministru għall-Agrikoltura u Sajd: Jista' l-Ministru jgħid liema huma l-kumpanniji u s-sajjieda li huma ntitolati għal duty free fuel sabiex jaħdmu jew jistadu fil-kosta tas-sajd tal-gzejjer tagħna?

Kemm ħadu duty free fuel, kumpannija kumpannija, matul din is-sena?

ONOR.

NINU ZAMMIT (Ministru għall-Agrikoltura u Sajd): Kulmin għandu bastiment "F", jiġifieri li jistad kummerċjalment fl-ibħra kostali, kontigwi u adjacent, jiġifieri fl-ibħra tal-konvenzjoni UNCLOSS 1982, hu ntitolat għall-allokazjoni ta' duty free fuel marbuta ma' valur ta' qabda.

L-ammonti totali ta' duty free fuel kienu ta' 1,761,477 litri.

Dan ifisser li s-sajjieda bbenifikaw minn għajnuna li tfisser madwar Lm107,500 f'sena waħda biss.

MR SPEAKER (Onor. Anton Tabone): L-Onor.

Farrugia, domanda supplimentari.

ONOR.

NOEL FARRUGIA: Jiġifieri jekk qed nifhem sew il-Ministru qed jgħid li ma jingħatax fuel lil min ma jippreżentax dokumenti li juru li jkun se jmur jistad barra mill-ibħra.

MR SPEAKER: Il-Ministru.

ONOR.

NINU ZAMMIT: Le mhux eżattament.

L-għotja ta' fuel duty free hija marbuta mal-qabda ta' ħut.

Dan ifisser li għal kull valur ta' 94c3m ta' qabda li s-sajjieda jiddikjaraw li jkunu għamlu - permezz ta' fiscal receipt li toħroġ meta jbiegħu l-ħut jew through il-pixkerija - jingħataw litru diesel duty free.

Is-sena l-oħra s-sajjieda tagħna ngħataw 1,761,777 litru duty free diesel u dan kien ifisser li dawk li ddikjaraw il-qabda tagħhom iffrankaw madwar Lm107,500.

MR SPEAKER: L-Onor.

Farrugia.

ONOR.

NOEL FARRUGIA: Dan japplika wkoll għall-industriji tal-fishfarms li jistadu fl-ibħra tagħna?

MR SPEAKER: Il-Ministru.

ONOR.

NINU ZAMMIT: Din tapplika biss għas-sajjieda li jistadu b'mod tradizzjonali, jiġifieri l-fish farms ma jibbenefikawx minn provvista ta' diesel duty free.

Din tingħata lil dawk is-sajjieda kollha li joħorġu jistadu bil-bastimenti tagħhom permezz ta' konz jew xbieki – kemm dawk li joħorġu 'l barra minn 25-mile zone kif ukoll dawk li jaqbdu l-ħut fi 25- mile zone – u mbagħad jiddikjaraw il-qabda tagħhom.

Il-fish farms jaħdmu b'mod differenti.

Per eżempju, dawk li jkabbru l- awrat u l-ispnott, jixtru l-fingerlings, jitfgħuhom ġo gaġġa, jagħtuhom l- għalf u meta dawn jikbru, jbigħuhom.

Dawk li jagħmlu t-tuna farming ikabbru t-tuna li tiġi maqbuda permezz ta' xibka, jitfgħuha ġo gaġeġ kbar, jagħtuha l-għalf u mbagħad meta tikber joqtluha u jbigħu l-laħam tagħha.

Nerġa' ngħid li dawn il-fish farms ma jibbenefikawx mid-diesel duty free.

MOBILE PHONES

L-ONOR.

NOEL FARRUGIA staqsa lill-Ministru għall-Affarijiet Barranin: Jista' l-Ministru jwieġeb domanda parlamentari nru.

ONOR.

JOE BORG (Ministru għall-Affarijiet Barranin): L-ispiża tal- mobile phones li tkopri sew il-ministeru nnifsu, l-EU directorate u l- ambaxxati nklużi xiri, użu u spejjeż oħra konnessi mal-mobile phones kienet kif ser jingħad:

1997 - LM 5,928 1998 - LM 6,808 1999 - LM 17,257 2000 - LM 20,774 2001(Jan-Nov) - LM 18,694

Għar-rigward ta' l-MIC l-ispiża għas-sena 2000 kienet ta' Lm650 u għall- perijodu minn Jannar sa Novembru 2001, l-ispiża kienet ta' Lm525.

Id- domanda m'hijiex rilevanti għas-snin preċedenti peress li l-MIC ma kienx għadu kostitwit.

MR SPEAKER: L-Onor.

Farrugia, domanda supplimentari.

ONOR.

NOEL FARRUGIA: Mr Speaker, hemm xi raġuni partikolari għala l- qabża tan-nefqa telgħet għal Lm20,000 bejn l-1997 u l-2000?

MR SPEAKER: Il-Ministru.

ONOR.

JOE BORG: Ir-raġuni prinċipali hi li sas-sena 1997 il-mobile phone kien għadu fil-bidu tiegħu u naturalment aktar ma għadda ż-żmien aktar ġie stabbilit bil-konsegwenza li beda jintuża mhux biss fil-head office imma anke fl-ambaxxati, diretturi, eċċ. Ta' min jirrimarka li l-ispiża totali - ta' fixed lines u mobile phones għall-head office u anke għall-ambaxxati - bejn l-1997 u l-2001 sal-lum, naqqset.

Per eżempju, fl-1997 l-ispiża totali kienet ta' Lm210,000, fl-1998 kienet ta' Lm218,000, fl-1999 kienet ta' Lm208,000, fl-2000 kienet ta' Lm219,000 u bejn Jannar u Novembru ta' l-2001 kienet ta' Lm178,000.

LEZZJONIJIET TAL-PRIVAT - INFIQ

L-ONOR.

JOE MIZZI (f'isem l-Onor.

Evarist Bartolo) staqsa lill- Ministru għas-Servizzi Ekonomiċi: Jista' l-Ministru jgħid kemm huwa stmat li nefqu l-familji Maltin u Għawdxin fuq lezzjonijiet tal-privat għal uliedhom fiż-żmien li sar l-istħarriġ għall-household budgetary survey l- iżjed reċenti?

ONOR.

JOSEF BONNICI (Ministru għas-Servizzi Ekonomiċi): Jiena nformat li minn tagħrif li nkiseb fl-aħħar household budgetary survey, huwa stmat li l- ammont li ntnefaq fuq lezzjonijiet tal-privat fuq perijodu ta' sena, kien ta' Lm3,537,180.

STUDENTS MAINTENANCE GRANT - RAPPREŻENTANTI

L-ONOR.

JOE MIZZI (f'isem l-Onor.

Evarist Bartolo) staqsa lill- Ministru ta' l-Edukazzjoni: Jista' l-Ministru jgħid min huma l-persuni fuq il-bord ta' l-istudents maintenance grant?

Min minnhom jirrappreżenta lill- istudenti?

B'liema kriterji nħatru?

ONOR.

LOUIS GALEA (Ministru ta' l-Edukazzjoni): Informat li l-bord għall- għotjiet ta' manteniment lill-istudenti hu magħmul minn:

Mario Schiavone - chairman

Henry Naudi - rappreżentant tar-Rettur ta' l-Universita`

Michael Gatt - rappreżentant tad-Dipartiment ta' l-Edukazzjoni

Joe Cutajar - rappreżentant tal-Korporazzjoni tax-Xogħol u Taħriġ

Paul Micallef - rappreżentant tal-Ministeru tal-Finanzi

David Gonzi - rappreżentant tal-Kunsill Studenti Universitarji

Keith Victor Grech - rappreżentant ta' l-Istudenti Post-Sekondarji

Stephen Cordina huwa s-Segretarju tal-Bord.

Informat ukoll li r-rappreżentant ta' l-istudenti ta' l-Universita` jkun nominat mill-Kunsill Studenti Universitarji li hu l-organu ewlieni ta' l- istudenti f'din l-istituzzjoni.

Ir-rappreżentant ta' l-istudenti post-sekondarji jinħatar mill-ministru minn fost lista nominata mill-istudenti ta' l-iskejjel f'dan is-settur.

WIED IL-GĦAJN - SKOLA PRIMARJA

L-ONOR.

JOE MIZZI (f'isem l-Onor.

Evarist Bartolo) staqsa lill- Ministru ta' l-Edukazzjoni: Jista' l-Ministru jgħid x'passi qed jittieħdu fir-rigward ta' l-għalliema li qed ikunu nieqsa regolarment fis-sitt klassi ta' l-iskola primarja ta' Wied il-Għajn issa li dalwaqt waslu l-eżamijiet tal-junior lyceum?

ONOR.

LOUIS GALEA: Nirriferi lill-Onor.

Membru għat-tweġiba li tajt għall-mistoqsija parlamentari nru.

30348 u cioe` li l-passi biex dan l- għalliem jiġi sostitwit qegħdin jittieħdu mid-diviżjoni ta' l-edukazzjoni.

MR SPEAKER: L-Onor.

Mizzi, domanda supplimentari.

ONOR.

JOE MIZZI: Il-Ministru jaf daqsi li hemm skejjel li għandhom ċerti teachers neqsin, fosthom dawk li jgħallmu l-physics.

Barra minn hekk meta l-ġenituri jiġbdu l-attenzjoni lill-head ta' l-iskola dwar din il- problema, dan jagħtihom x'jifhmu li hu ma jista' jagħmlilhom xejn.

Peress li issa wasal iż-żmien li jsiru ċerti eżamijiet, ma jaħsibx il-Ministru li għandha ssir xi ħaġa konkreta dwar dan?

MR SPEAKER: Il-Ministru.

ONOR.

LOUIS GALEA: Mr Speaker, il-pożizzjoni hija ċara; kull sena toħroġ sejħa għall-applikazzjoni ta' għalliema kwalifikati li għandhom warrant permanenti u kull darba niltaqgħu mal-problema li f'ċerti suġġetti, fosthom il-fiżika, it-teknoloġija ta' l-informatika, il-matematika u anke suġġetti oħrajn, ikollna nuqqas ta' dawn in-nies.

Wara li nkunu eżawrejna din is-sejħa imbagħad toħroġ sejħa għal dawk li ma jkollhomx warrant permanenti imma jkollhom kwalifiki biżżejjed biex jingħataw warrant temporanju.

Dawn jista' jkollhom livell avvanzat fis- suġġett partikolari jew ikollhom il-grad ta' l-Universita` pero` ma jkollhomx il-PGCE.

Aħna lill-istudenti dejjem nippruvaw nagħtuhom għalliem li fis-suġġett partikolari jkun kwalifikat.

Wara li neżawrixxu dan kollu, xorta jista' jiġri li ma nsibux għalliema f'dak is-suġġett partikolari.

Imbagħad nagħmlu l-arranġamenti mal-junior college u ma' l-Universita` biex lill-għalliema li diġa` qed jgħallmu dak is-suġġett nagħtuhom xogħol extra, bi ħlas extra kif inhu xieraq ħalli nkunu nistgħu naqdu lil dawn l- istudenti, pero` ġieli b'dawn il-mezzi lanqas inkopru s-sigħat kollha li jkunu meħtieġa.

Dak li jiġri meta fil-bidu tas-sena ma jkollokx għalliema biżżejjed f'xi suġġett partikolari.

Ġieli jiġri wkoll li l-għalliem konċernat jinqalagħlu l-mard.

F'każ li dan il-mard ikun biss għal ftit ġranet, naturalment wieħed jara kif jista' jirkupra pero` ġieli dan il-mard jieħu tul ta' żmien u allura nkunu rridu nipprovdu dak li nsejħulu supply teacher.

Pero` dan mhux dejjem jirnexxielna nsibuh u allura nippruvaw nużaw il-mezzi kollha immaġinabbli.

Jiġifieri fid-diviżjoni ta' l-edukazzjoni ma teżistix xi burokrazija li rridu nimxu magħha.

L-arranġamenti huma tali li jagħtu lid-direttur ġenerali in partikolari l-possibbilta` li jmur isib individwu u jdaħħlu jaħdem fuq il-bażi temporanja li jkun hemm bżonn.

Il-problema hi li mhux dejjem insibu l-għalliema konċernati.

MR SPEAKER: L-Onor.

Mizzi.

ONOR.

JOE MIZZI: Minkejja dan kollu li semma l-Ministru xorta qegħdin fis-sitwazzjoni li meta l-ġenituri jmorru għand il-headmaster biex jistaqsuh meta se nsolvu din il-problema, dan jirrispondihom li hu ma jista' jagħmel xejn.

Ma naħsibx li b'din ir-risposta se nsolvu l-problema u għalhekk qed nesiġi li għandu jsir xi ħaġa ħalli din il-problema, li qed niltaqgħu magħha kważi kull sena, insibu soluzzjoni għaliha.

MR SPEAKER: Il-Ministru.

ONOR.

LOUIS GALEA: Mr Speaker, l-ewwelnett irrid infakkar lill-Onor.

Interpellant li d-domanda kienet dwar għalliem ta' klassi partikolari.

(Interruzzjonijiet) Ippermettili ftit.

F'dak il-każ in partikolari jien għedt li nstabet is-soluzzjoni.

Issa jekk l-Onor.

Membru jrid jagħmilli domanda dwar xi każ ieħor, nitolbu jagħmilli mistoqsija dwaru, jien inġiblu l-informazzjoni mid-diviżjoni ta' l-edukazzjoni u nara x'qed jiġri.

Jiena spjegajtlu l-proċess x'inhu b'mod ġenerali imma jekk hemm xi każ partikolari nitolbu jgħidli liema hu u ninvestigah.

MR SPEAKER: L-Onor.

Mizzi.

ONOR.

JOE MIZZI: Il-kwestjoni hija waħda ġenerali u teżisti f'ħafna skejjel.

Dwar il-każ speċifiku li semma sieħbi l-Onor.

Evarist Bartolo, il- Ministru qal li l-problema se tiġi solvuta.

Sal-lum din il-problema għadha ma ssolvietx u bħalha hemm ħafna.

Nerġa' ntenni – u m'iniex inparla bl-addoċċ – li l-headmaster qed jgħid lill-ġenituri ta' dawn l-istudenti biex ikomplu jagħmlu pressjoni għax hu ma jista' jagħmlilhom xejn.

MR SPEAKER: Il-Ministru.

ONOR.

LOUIS GALEA: Fir-risposta għad-domanda parlamentari li qed isemmi l-Onor.

Mizzi, jien m'għedtx li qed nara x'jista' jsir imma għedtlu li l- problema ġiet tackled.

Fir-rigward ta' kwestjonijiet oħrajn, nerġa' ngħid li min għandu xi problema ta' għalliem f'xi suġġett partikolari, nitolbu jgħid il-każ speċifiku x'inhu, nidħlu fid-dettall tiegħu u jekk tkun għadha ma nstabitx soluzzjoni, nippruvaw insibuha.

Għax l-esperjenza wrietni li sakemm l- ilment ikun wasal fid-diviżjoni ta' l-edukazzjoni, fil-biċċa l-kbira tal- każi r-rimedju jkun instab.

RAĦAL ĠDID - SKOLA PRIMARJA

L-ONOR.

JOE MIZZI (f'isem l-Onor.

Evarist Bartolo) staqsa lill- Ministru ta' l-Edukazzjoni: Jista' l-Ministru jgħid x'xogħol għaddej fl- iskejjel primarji ta' Raħal Ġdid?

Kemm se jdum għaddej?

X'passi qed jittieħdu biex ix-xogħol ma jkunx ta' periklu jew ta' disturb għat-tfal u l- għalliema?

ONOR.

LOUIS GALEA: Informat li qed isir xogħol ta' tibdil ta' soqfa fejn qed issir sala fl-iskola Primarja 'B' ta' Raħal il-Ġdid.

Dan ix-xogħol se jitlesta dalwaqt.

Wara se jibda xogħol ta' kisi u tqegħid ta' madum u żebgħa.

Waqt it-twettieq ta' dawn ix-xogħlijiet il-librerija u l-klassijiet li jmissu mal-lant ġew imbattla.

L-aċċess għal fejn qed isir ix-xogħol huwa magħluq għat-tfal.

Ittieħdu l-prekawzjonijiet kollha biex it-tfal u l- għalliema jbatu l-inqas inkonvenjent possibbli.

Ix-xogħol strutturali mistenni jkun lest f'qasir żmien.

Il-proġett kollu mistenni jkun lest qabel l-Għid li ġej.

ART - KWESTJONI

L-ONOR.

JOE MIZZI (f'isem l-Onor.

Evarist Bartolo) staqsa lill- Ministru ta' l-Intern: Jista' l-Ministru jgħid fhiex waslet il-kwestjoni dwar ta' min hi l-art li fiha hi nvoluta l-familja li isimha qed jintbagħat separatament?

Meta se jkun hemm soluzzjoni għal din il-kwestjoni?

ONOR.

TONIO BORG (Ministru ta' l-Intern): Ninsab informat li l-kwestjoni dwar min hu l-proprjetarju ta' l-art li għamel riferenza għaliha l-Onor.

Interpellant tiddependi mill-eżitu tal-kawża li kienet għamlet il-familja nvoluta quddiem il-Qorti Ċivili.

Il-kawża qiegħda għar-rapport u s-smiegħ li jmiss huwa appuntat għall-20 ta' Frar, 2002.

ĦANDAQ - TIBDIL TA' ISEM TA' TRIQ

L-ONOR.

JOE MIZZI (f'isem l-Onor.

Evarist Bartolo) staqsa lill- Ministru ta' l-Intern: Jista' l-kumitat għat-tiswija tat-toroq jikkkonsidra favorevolment li l-isem ta' Triq tal-Ħandaq jinbidel għal Triq John Michael Testa b'ġieħ għal din il-persuna li tant iddedikat ruħha għall-junior lyceum ta' l-inħawi?

ONOR.

TONIO BORG: Ninforma lill-Onor.

Interpellant li l-isem tat-triq li rrifera għaliha huwa wieħed toponomastiku.

Dan ma jeskludix li tali suġġeriment jiġi kkonsidrat għal xi triq oħra f'dawn il-viċinanzi.

MOBILE PHONES

L-ONOR.

NOEL FARRUGIA staqsa lill-Ministru tal-Ġustizzja u Gvern Lokali: Jista' l-Ministru jwieġeb il-mistoqsija parlamentari nru.

ONOR.

TONIO BORG (f'isem il-Ministru tal-Ġustizzja u Gvern Lokali): Ninforma lill-Onor.

Interpellant li l-informazzjoni qed tinġabar u r- risposta tingħata f'xi seduta oħra.

ŻEJTUN - TRIQ TONI ZAHRA

L-ONOR.

JOE MIZZI (f'isem l-Onor Carmelo Abela) staqsa lill- Ministru għall-Ambjent: Jista' l-Ministru jara li l-kuntrattur li ħadem fi Triq Toni Zahra fiż-Żejtun, inaddaf il-post fejn ħadem u mhux ħalla kollox warajh b'detriment anke għar-residenti?

ONOR.

MICHAEL REFALO (Ministru tat-Turiżmu) (f'isem il-Ministru għall- Ambjent): Peress li l-funzjoni li għaliha qed jirriferi l-Onor.

Interpellant hi waħda minn dawk mgħoddija lill-kunsilli lokali, nissuġġerilu li jindirizza l-mistoqsija tiegħu direttament lill-kunsill lokali konċernat.

PENDER PLACE - TENDER

L-ONOR.

JOE MIZZI (f'isem l-Onor.

Charles Buhagiar) staqsa lill- Ministru għas-Servizzi Ekonomiċi: Jista' l-Ministru jirrispondi mistoqsija parlamentari nru.

ONOR.

JOSEF BONNICI: Jiena nformat li f'Ġunju ta' din is-sena l-MIMCOL kienet ħarġet sejħa għal offerti ta' bini u tmexxija (management) ta' parkeġġ tal-karozzi f'Pender Place.

Kien hemm seba' kumpanniji li tefgħu l-offerta.

Dawn kienu Elbros Construction Limited, Żrar Limited, Parkwell Limited, Michael Balzan Limited, GRS Limited, Polidano Group u CT Park Limited.

Intgħażlet l- offerta ta' Żrar Limited.

L-għażla kienet ibbażata fuq numru ta' kriterji kummerċjali, fosthom iż-żmien ta' tlestija, il-kera propost u l-kapaċita` fit-tmexxija ta' post għall-ipparkjar ta' karozzi.

Kopja tas-sejħa għall- offerti qed titpoġġa fuq il-Mejda tal-Kamra.

FOND BLACK RUSSIAN

L-ONOR.

JOE MIZZI (f'isem l-Onor.

Joseph Cuschieri) staqsa lill- Ministru għas-Servizzi Ekonomiċi: Jista' l-Ministru jgħid x'inhi r-raġuni li żewġ bozoz li diġa` hemm stallati fi Triq il-Kahwiela, Zabbar, biswit il- fond Black Russian mhux qed jixgħelu minkejja li ilhom stallati għal madwar sentejn?

Jista' jgħid meta huwa maħsub li dawn jinxtegħlu?

ONOR.

JOSEF BONNICI: L-ilment ta' l-Onor.

Interpellant ġie riferut lill- Korporazzjoni Enemalta sabiex jiġi nvestigat u jekk ikun il-każ, tittieħed l-azzjoni neċessarja.

COTTONERA REHABILITATION COMMITTEE

L-ONOR.

JOE MIZZI (f'isem l-Onor.

Charles Buhagiar) staqsa lill- Ministru għall-Ambjent: Jista' l-Ministru jgħid x'inhu l-valur tax-xogħol li twettaq mill-Cottonera Rehabilitation Committee sena b'sena, minn meta twaqqaf sal-lum?

ONOR.

MICHAEL REFALO (f'isem il-Ministru għall-Ambjent): L-informazzjoni mitluba qiegħda tinġabar.

UNIT GĦALL-AMBJENT NADIF

L-ONOR.

JOE MIZZI (f'isem l-Onor.

Charles Buhagiar) staqsa lill- Ministru għall-Ambjent: Jista' l-Ministru jgħid fejn u x'inhu t-tul tat- toroq li tnaddfu mill-unit għall-ambjent nadif matul dawn l-aħħar 12-il xahar?

ONOR.

MICHAEL REFALO (f'isem il-Ministru għall-Ambjent): Ninsab informat li x-xogħol ta' tindif li sar mill-unit għal ambjent nadif, dak magħruf bħala litter picking, isir fit-toroq/arterji distributorji kollha f'Malta jammonta għal 150 km.

Dawn isiru fuq frekwenza ta' darba fil-ġimgha.

Ix- xogħol ta' mechanical sweeping f'dawn it-toroq isir bil-kuntratti.

Barra dawn ix-xogħlijiet sar tindif ieħor f'dawn il-lokalitajiet:

|Area |Lokalit|Metri|Tunnell| | |a | |atġ | |High Ridge |Swieqi | |46 | |R. Caruana |San | |39 | |Dingli |Gwann | | | |Opposite |Swatar | 500 |86 | |Price Club | | | | |Zonqor Point|M'scala| |32 | |San Lucian |M'Xlokk| |14 | |Tower | | | | |Triq G. |Gżira | |203 | |Mitrovich | | | | |Triq Ħarruba|Iklin | |195 | |Tigulio |San | |600 | |Approach |Ġiljan | | | |Area | | | | |Fort |Kalkara| |10 | |Ricasoli | | | | |Ħaġar Qim |Qrendi | |8 | |Parking Area| | | | |Triq |Kordin |100 |128 | |il-Baċir | | | | |Part of |Ħal-Far| |20 | |Ħal-Far Area| | | | |Xatt ir-Risq|Birgu | |1380 | |Pinto Wharf |Vallett| |2500 | | |a | | | |St. Vincent |Luqa | |1020 | |de Paule | | | | |Approach | | | | |Ħal-Farruġ |Luqa | |354 | |Housing | | | | |Estate | | | | |Ghar Ħasan |B'Bugia| |908 | |Luxol Ground|St. | |200 | |Parking Area|Andrew'| | | | |s | | | |Benghajsa |B'Bugia| |741 | |Road | | | | |Triq |Burmarr| |2982 | |l-Imdawr |ad | | | |Triq l-Iljun|Marsa | |2560 | |Girdle Road |Żabbar |50 |46 | |Old Valletta|Żurrieq| |4 | |Road | | | | |Kirkop Road |Mqabba | |30 | |Tat-Torba |Mqabba | |0 | |Various Site|Mosta | |209 | |Miżieb Road |Mellieħ| |1300 | | |a | | | |Ta' Panellu |Mellieħ| |4010 | |to Manikata |a | | | |Triq |M'Scala| |200 | |Sant'Antnin | | | | |Old Airport |Luqa | |2 | |Parking | | | | |Civil |Ħal-Far| |433 | |Protection | | | | |Appr.

Area | | | | |Triq |Qormi | |45 | |id-Deheb Fin| | | | |Addolorata |Paola | |2 | |Cemetery | | | | |Area | | | | |Manoel |Gżira | |30 | |Island | | | | |Fgura |Fgura | |21 | |Housing | | | | |Estates | | | | |Total: | |18464|2574 |

MR SPEAKER: L-Onor.

Mizzi, domanda supplimentari.

ONOR.

JOE MIZZI: Peress li fuq ix-xandir – kemm fuq it-televiżjoni kif ukoll fuq ir-radju – sar ħafna ftaħir li l-area tal-Fataħ ġiet imnaddfa, jista' l-Ministru jgħidli għaliex m'hijiex qiegħda mniżżla f'din il-lista?

Jista' jkun li m'hijiex imniżżla għax ix-xogħol għadu m'huwiex lest peress li beda madwar disa' xhur ilu, tneħħew iċ-ċnut biex jidħlu l-vetturi u l- affarijiet ma ġewx irranġati kif suppost b'konsegwenza li dawn qed ikerrħu l-ambjent?

Fil-fatt jekk il-Ministru jmur f'dawn l-inħawi jsib li x-xogħol għadu kif kien disa' xhur ilu.

Jista' jieħu passi biex dawn iċ-ċnut jittellgħu kif kienu?

MR SPEAKER: Il-Ministru.

ONOR.

MICHAEL REFALO: Ovvjament fil-file m'għandi xejn dwar din l-area li qed isemmi l-Onor.

Interpellant.

Niġbidlu l-attenzjoni li d-domanda hija dwar litter picking.

Jekk dan huwa xi proġett kbir ...

(Interruzzjonijiet)

MR SPEAKER: Insejjaħ lill-Ministru għall-Ambjent.

ONOR.

FRANCIS ZAMMIT DIMECH (Ministru għall-Ambjent): Mr Speaker, jien ninsab informat dwar is-sitwazzjoni li qed isemmi l-Onor.

Mizzi.

Aħna konna ftaħna ċ-ċnut biex isir it-tindif neċessarju peress li kien hemm akkumulu enormi ta' terrapien u skart u issa beħsiebna nagħmlu dawn iċ-ċnut ukoll.

XOGĦIJIET TA' RIJABILITAZZJONI

L-ONOR.

JOE MIZZI (f'isem l-Onor.

Charles Buhagiar) staqsa lill- Ministru għall-Ambjent: Jista' l-Ministru jgħid f'liema stadju waslu x- xogħlijiet ta' rijabilitazzjoni li qiegħed isir fl-Auberge d'Italie, Valletta?

ONOR.

FRANCIS ZAMMIT DIMECH: Ninsab informat li r-refurbishment works ta' ġewwa huma kompluti.

Dan jinkludi wkoll restawr tal-monument, jiġifieri t-Triumphal Arch, li jinsab f'nofs il-bitħa ta' l-auberge.

Fl-istess bitħa saru xogħlijiet estensivi, eskluż ir-restawr tal-faċċati li jagħtu fl- istess bitħa.

Qed jiġi ppjanat li dawn il-faċċati jiġu restawrati.

Ir-restawr ta' żewġ faċċati ta' barra li jagħtu fuq Zachary Street u Melita Street huma lesti wkoll u qed jiġi ppjanat ukoll li jiġu restawrati l- faċċati li jagħtu fuq Merchant Street u South Street.

MR SPEAKER: Grazzi.

Il-ħin tal-mistoqsijiet għadda.

Ngħaddu issa għal Tqegħid ta' Karti.

Il-Viċi Prim Ministru.

TQEGĦID TA' KARTI

ONOR.

LAWRENCE GONZI (Viċi Prim Ministru u Ministru għall-Politika Soċjali): Mr Speaker, inqiegħed fuq il-Mejda tal-Kamra:

Tagħrif dwar l-għadd ta' persuni jirreġistraw għax-xogħol f'Novembru tas-snin bejn l-1997 u l-2000 u f'Settembru 2001, bi tweġiba għal mistoqsija parlamentari nru.

MR SPEAKER: Grazzi.

Il-Ministru ta' l-Edukazzjoni.

ONOR.

LOUIS GALEA: Mr Speaker, inqiegħed fuq il-Mejda tal-Kamra:

Avviż Legali Nru 302 ta' l-2001 - Regolamenti ta' l-2001 dwar rati ta' ħlas għal fotokopjar u microfilming fil-librerija nazzjonali.

MR SPEAKER: Grazzi.

Il-Ministru John Dalli.

ONOR.

JOHN DALLI (Ministru tal-Finanzi): Mr Speaker, inqiegħed fuq il- Mejda tal-Kamra:

Annual Audit Report tal-kunsilli lokali għas-sena finanzjarja li għalqet fil-31 ta' Marzu, 2001.

MR SPEAKER: Grazzi.

Il-Ministru għas-Servizzi Ekonomiċi.

ONOR.

JOSEF BONNICI: Mr Speaker, inqiegħed fuq il-Mejda tal-Kamra:

Tabella li tagħti informazzjoni dwar l-ingaġġ ta' ħaddiema ġodda ma' kumpanniji sussidjarji tal-Maltcom bejn Settembru 1998 u t-30 ta' Novembru, 2001 bi tweġiba għal mistoqsija parlamentari nru.

MR SPEAKER: Grazzi.

Il-Ministru Tonio Borg.

ONOR.

TONIO BORG: Mr Speaker, inqiegħed fuq il-Mejda tal-Kamra:

Dettalji dwar businesses liċenzjati għal negozju fil-lokalitajiet ta' Ħaż-Żebbuġ, is-Siġġiewi u Ħ'Attard, bi tweġiba għall-mistoqsija parlamentari nru.

f'isem il-Ministru għat-Trasport u Komunikazzjoni nqiegħed fuq il-Mejda tal- Kamra:

Avviż Legali Nru 301 ta' l-2001 - Civil Aviation (route charges for navigation services) (amendment) Regulation, 2001;

u f'isem il-Ministru tal-Ġustizzja u Gvern Lokali nqiegħed fuq il-Mejda tal- Kamra:

K.L.B.L. 28/18/2001 - Bye-Laws ta' l-2001 dwar l-organizzazzjoni ta' korsijiet (kunsill lokali Iklin); u

Kopja tar-rapport tar-riżultat ta' l-investigazzjoni tal-Kummissjoni Permanenti kontra l-Korruzzjoni dwar każ Nru 131 – rapport nru.

MR SPEAKER: Grazzi.

Stqarrijiet Ministerjali?

Mozzjonijiet?

Ordnijiet tal-Ġurnata.

ORDNIJIET TAL-ĠURNATA

ABBOZZ TA' LIĠI DWAR IS-SOĊJETATJIET KOPERATTIVI

CO-OPERATIVE SOCIETIES BILL

MR SPEAKER: Il-Viċi Prim Ministru.

ONOR.

LAWRENCE GONZI (Viċi Prim Ministru u Ministru għall-Politika Soċjali): Mr Speaker, nipproponi t-Tielet Qari ta' l-Abbozz ta' Liġi dwar is-Soċjetajiet Koperattivi.

MR SPEAKER: Min jissekonda?

ONOR.

MICHAEL BONNICI: Nissekonda.

MR SPEAKER: Il-mistoqsija hi li l-Abbozz ta' Liġi msejjaħ "Att biex jipprovdi għat-twaqqif, reġistrazzjoni u kontroll ta' Soċjetajiet Koperattivi, u għal ħwejjeġ li għandhom x'jaqsmu magħhom jew li huma anċillari għalihom", ikun moqri t-Tielet Darba.

Dawk favur?

(Onor. Membri: Aye) Dawk kontra?

Agreed.

Il-mozzjoni għaddiet. nem. con. u l-abbozz ta' liġi ġie moqri t-Tielet Darba u għadda.

ABBOZZ TA' LIĠI DWAR IL-LIĊENZJI TAL-KUMMERĊ

TRADING LICENCES BILL

MR SPEAKER: Il-Ministru.

ONOR.

JOHN DALLI (Ministru tal-Finanzi): Mr Speaker, f'isem il-Ministru għas-Servizzi Ekonomiċi nipproponi t-Tielet Qari ta' l-Abbozz ta' Liġi dwar Liċenzji tal-Kummerċ.

MR SPEAKER: Min jissekonda?

ONOR.

AUSTIN GATT (Ministru tal-Ġustizzja u Gvern Lokali): Nissekonda.

MR SPEAKER: Il-mistoqsija hi li l-Abbozz ta' Liġi msejjaħ "Att biex jipprovdi dwar ir-regolamentazzjoni ta' attivitajiet kummerċjali u biex jipprovdi għal affarijiet anċillari jew konnessi ma' dawk ta' attivitajiet", ikun moqri t-Tielet Darba.

Dawk favur?

(Onor. Membri: Aye) Dawk kontra?

Agreed.

ABBOZZ TA' LIĠI LI JEMENDA L-ATT KONTRA MONEY LAUNDERING

PREVENTION OF MONEY LAUNDERING (AMENDMENT) BILL

MR SPEAKER: Il-Ministru tal-Finanzi.

ONOR.

JOHN DALLI: Mr Speaker, għandi messaġġ mingħand il-President.

MR SPEAKER: Se naqra l-messaġġ tal-President.

GUIDO DE MARCO PRESIDENT

Il-President wara li kien informat dwar is-suġġett ta' l-Abbozz ta' Liġi "biex jemenda l-Att kontra Money Laundering, Kap. 373", jirrakomandah għall-konsiderazzjoni tal-Kamra tad-Deputati.

12 ta' Diċembru 2001

MR SPEAKER: Il-Ministru tal-Finanzi.

ONOR.

JOHN DALLI : Nipproponi t-Tieni Qari ta' l-Abbozz ta' Liġi li jemenda l-Att kontra l-Money Laundering.

MR SPEAKER: Min jissekonda?

ONOR.

AUSTIN GATT: Nissekonda.

MR SPEAKER: Rimarki?

Il-Ministru tal-Finanzi.

ONOR.

JOHN DALLI: Mr Speaker, dawn l-emendi li qegħdin inressqu għal- liġi li tagħtina l-possibbilta` li niġġieldu l-ħasil tal-flus, huma ntiżi sabiex isaħħu l-infrastruttura f'dan ir-rigward.

Qegħdin nagħmlu dan skond il-linja li qegħdin jieħdu ħafna pajjiżi oħrajn internazzjonali li qegħdin iġeddu mill-esperjenza tagħhom is-sistemi u l-organizzazzjoni li kellhom biex jiġġieldu l-money laundering f'pajjiżhom.

Fl-introduzzjoni li se nagħmel għal din il-liġi se nispjega x'qegħdin nagħmlu u għalfejn dan qiegħed isir.

Il-ġlieda kontra l-ħasil tal-flus issa ilha għaddejja għal xi snin madwar id-dinja u iktar ma tmur din il-ġlieda iktar qiegħda tissaħħaħ minn kulħadd għaliex filwaqt li qabel din kienet indirizzata, tista' tgħid, unikament lejn il-kontroll ta' transazzjonijiet fi flus li kienu ġejjin minn bejgħ ta' droga, issa l-kunċett qiegħed jitwessa' biex ikopri ħafna delitti oħrajn, fosthom delitti ta' negozjar tan-nies u ħafna tipi ta' delitti oħra li huma elenkati anke fil-liġi tagħna bħala delitti li d-dħul minnhom huwa kkunsidrat bħala dħul tal-money laundering.

L-idea hi li mezz effikaċi biex tiġġieled il-kriminalita` hija li tipprova tneħħi minn idejn il-kriminal il-benefiċċju tad-delitt li jkun għamel.

U allura jekk wieħed jagħmilha diffiċli biex il-kriminal igawdi l-flus u l- qligħ li d-delitt li jkun għamel ikun ipprovdielu, allura wieħed isibha inqas u inqas vantaġġjuża li jagħmel ċerti delitti, l-aktar dawk organizzati.

Għalhekk kulma jmur, mad-dinja kollha, qiegħda mhux biss tinħoloq awareness qawwija dwar il-money laundering - u rrid ngħid li anke l-avvenimenti li seħħew dan l-aħħar fl-Amerika fil-11 ta' Settembru reġgħu taw impetus qawwi u ġdid lil din il-ġlieda kontra l-ħasil tal-flus – imma qegħdin ukoll jaraw x'inhuma l-aħjar mezzi u sistemi li jistgħu jintużaw.

Naturalment kull sistema li trid tintuża trid tiġi operata b'mod li tinvolvi l-operaturi finanzjarji ta' kull pajjiż.

Huma dawn l-operaturi li finalment, b'mod jew ieħor, se jirċievu l-flejjes u allura huma dawn l- istess regolaturi li jridu jwettqu proċeduri u sistemi biex tkun tista' tiġi kkontrollata din l-attivita` illegali.

F'kull pajjiż tiġi mwaqqfa dik li tissejjaħ awtorita` ta' kontroll, jew inkella disclosure receiving agency.

Dawn l-operaturi finanzjarji jkollhom id-dover li jirraportawlha transazzjonijiet li jistgħu jqajmu ċertu suspett.

Fid-dinja jeżistu skemi u proċeduri daqsxejn differenti minn pajjiż għall-ieħor dwar kif jiġi mplimentat dan il-kontroll kontra l-ħasil tal-flus.

Aħna għażilna s-sistema hekk imsejħa suspicious transaction report, jiġifieri li l-istituzzjoni finanzjarja, li jista' jkun bank u jista' jkun stockbroker liċenzjat li jmorru għandu nies bi flus, li skond regoli preċiżi li għandha jistgħu jqajmulha suspett, allura għandha l-obbligu li jagħmel rapport lill- pulizija li saru jew ipprovaw isiru dawn it-transazzjonijiet li huma xi ftit suspettużi.

Din li d-disclosure receiving agency, jiġifieri l-organizzazzjoni fi ħdan il-gvern li tirċievi dawn ir-rapporti, tkun il-pulizija, kienet is- sitwazzjoni, sa ftit żmien ilu tista' tgħid f'kull pajjiż.

Pero` l- esperjenza ta' ħafna pajjiżi bdiet turi li dan m'huwiex l-aħjar arranġament li jista' jkollok, u dan minħabba l-fatt li fil-biċċa l-kbira tal-każi – m'iniex qed ngħid għal Malta imma qed nirriferi għall-esperjenzi ta' pajjiżi barranin li nistgħu ngħidu li huma l-esperjenzi tagħna wkoll - il- pulizija ma jkollhomx ċerta expertise finanzjarju li huwa importanti biex wieħed jagħmel ġudizzju serju u tajjeb fuq jekk transazzjoni hijiex waħda ta' money laundering jew hijiex leġittima.

U anke f'każi ta' suspett ta' attivita` ta' money laundering, kien diffiċli għall-pulizija, minħabba dan in-nuqqas ta' expertise, li meta jridu jagħmlu kuntatt, per eżempju, ma' aġenziji barra minn Malta, biex jieħdu informazzjoni iktar dwar il-persuna jew fuq it-tip ta' transazzjoni nnifisha li tkun qed issir, jagħmlu dawk il- mistoqsijiet li għandhom jagħmlu biex wieħed jiftaħ kemm jista' jkun l- informazzjoni ħalli jitfa' dawl fuq dak li fil-fatt qiegħed isir.

Ħafna drabi dan in-nuqqas ta' expertise kien qed tirriżulta fil-fatt li l- pulizija, b'mod raġunat fl-opinjoni tiegħi, kienu jieħdu azzjoni mingħajr ma jiddistingwu ż-żejjed fuq it-tip ta' transazzjoni li tkun qed issir.

U dan kien qiegħed jirriżulta f'disruptions qawwija fi ħdan l-operaturi finanzjarji li kienu qegħdin jirrapportaw dawn it-transazzjonijiet.

Naturalment l-operaturi finanzjarji ma tantx jieħdu gost b'dawn it-tip ta' interuzzjonijiet ta' ħafna transazzjonijiet li jkunu finalment legali, li jsiru ħafna mistoqsijiet u ħafna waqfien u ħafna problemi, u kien qed iservi naħseb ta' daqsxejn ta' disinċentiv biex ikun hemm operazzjoni robusta f'dan ir-rigward.

Huwa għalhekk li fil-qasam internazzjonali nħoloq il-kunċett li d- disclosure receiving agency, jiġifieri l-awtorita` li se tikkontrolla, tkun aġenzija speċjalizzata fil-ministeru tal-finanzi, liema aġenzija jkollha fi ħdanha nies b'esperjenza finanzjarja u li l-funzjoni tagħha tkun bażikament li tkun il-filtru tar-rapporti li tirċievi mingħand operaturi finanzjarji, tara liema minn dawn ir-rapporti għandhom ikunu finalment investigati u tgħaddihom lill-pulizija biex dawn ikomplu l-investigazzjoni tagħhom.

Illum, ħafna pajjiżi madwar id-dinja kollha, għamlu dan il-pass fejn ħolqu dawn l-aġenziji speċjalizzati li fil-biċċa l-kbira tagħhom huma msejħa, kif se nsejħulhom f'Malta, financial intelligence units.

U biex isaħħu l-operat ta' dawn il-units f'kull pajjiż, inħolqot ukoll organizzazzjoni, tista' tgħidilha, internazzjonali li xogħolha hu li tgħin biex dawn l- organizzazzjonijiet ikunu jistgħu jaqsmu bejniethom ċerta informazzjoni u tagħrif ta' metodoloġija, u skemi ġodda li jkunu skoprew biex ħaddieħor naturalment ikun jista' joqgħod b'għajnejh miftuħa iktar fuq ċerta tip ta' operazzjonijiet, jaqsmu bejniethom ċerta intelliġenza ta' gruppi u ta' nies li jkunu per eżempju nqabdu f'ċertu pajjiż biex pajjiżi oħra joqogħdu attenti għalihom.

Mr Speaker, dan huwa bażikament dak li qiegħed isir b'dawn l-emendi; il- ħolqien ta' dan il-financial intelligence unit fi ħdan il-ministeru tal- finanzi.

Biex wasalna għal dan konna ħloqna working group magħmul mill-bank ċentrali, mill-financial services centre, mill-avukat ġenerali, u mill- pulizija.

Dawn, l-ewwel ma raw kien x'tip ta' mudell se joperaw bih, u kif diġa` għedt, ippreferew dan il-mudell ta' kontroll amministrattiv fejn, kif għedt qabel, dan il-unit ikun bażikament il-filtru ta' transazzjonijiet li jkunu qegħdin isiru u li jiġu rapportati biex b'hekk dak li jgħaddu l- pulizija, kemm jista' jkun, ikunu każi li fil-fatt għandhom jiġu nvestigati.

Dan il-financial intelligence unit se jitwaqqaf bħala korp b'distinzzjoni legali għalih.

U dan huwa importanti, mhux biss biex jaċċerta ċerta tip ta' awtonomija fl-operat tiegħu - li kulħadd jifhem li hija importanti - imma anke biex ikun jista' jagħmel qbil u trattati ma' aġenziji barranin.

Dan il- unit se jkollu l-awtorita` li bil-ftehim mal-ministru jfassal kodiċi ta' etika għas-settur finanzjarju, u naturalment anke għal dak li huwa l- finanzjament tiegħu nnifsu.

Dan dejjem isir bi qbil ta' budget mal- ministru tal-finanzi li jipprovdi għall-bżonnijiet ta' dan il-unit.

Il-funzjonijiet tal-unit se jkunu, kif inhuma spjegati u speċifikati fil- liġi, il-ġbir ta' l-informazzjoni, l-analisi u l-ipproċessar tagħha, dejjem naturalment informazzjoni li hija meħtieġa fil-ġlieda kontra l-ħasil tal- flus.

L-informazzjoni li tinġabar tiġi ppreparata u tista' wkoll tiġi mgħoddija lil ħaddieħor, kemm jekk huma pulizija u kemm jekk huma aġenziji barranin, b'reċiproċita` għal informazzjoni li anke hi tista' tieħu minn dawn l-aġenziji barranin f'każ li jkollha bżonn tagħmel dan.

Malli jitwaqqaf dan il-unit, se jkun hu u mhux il-pulizija li se tibda tirċievi s-suspicious transaction report u informazzjoni oħra.

Dan il-unit se jkollu wkoll l-obbligu li jagħmel monitoring ta' l-operaturi finanzjarji u jassigura li dawn huma attrezzati tajjeb biex joperaw il-proċeduri mistennija minnhom u li fil-fatt qegħdin jimplimentaw dawn il-proċeduri u jaħdmu skond m'hemm stabbilit fihom.

Dan il-unit se jkollu wkoll il- funzjoni li jiġbor informazzjoni fuq transazzjonijiet finanzjarji b'mod ġenerali, għaliex dawn jistgħu jagħtu indikazzjonijiet ta' ċerti transazzjonijiet li jkunu qed isiru u li jistgħu jkunu każi ta' money laundering.

Naturalment, ladarba tinġabar l-informazzjoni dan ikollu kull obbligu li janalizza u li jifformula statistika li jista' jippubblika.

Biex inżommu is-settur finanzjarju tagħna alert u effiċjenti fir-rigward tal-ġlieda kontra l-money laundering, se tkun anke l-funzjoni ta' dan il- unit li jieħu ħsieb it-taħriġ tal-pubbliku f'dan il-qasam u ta' l-għoti ta' informazzjoni lill-pubbliku in ġenerali ta' xi jkun qed isir u anke li jara li jkun hemm skemi ta' taħriġ fis-settur finanzjarju għal dawk kollha li jaħdmu f'dan is-settur.

Naturalment se jkun obbligu ta' dan il-unit li jagħti l-parir, għaliex issa huma se jkunu l-esperti, lill-ministru f'dak li huwa prevenzjoni ta' money laundering, investigazzjonijiet li għandhom isiru, prosekuzzjonijiet u anke x'tip ta' penali għandhom jiġu mwaqqfa biex ikunu ta' detterrent għall-ħasil tal-flus fil-pajjiż.

Dan il-unit huwa maħsub li jkun immexxi minn bord ta' diretturi magħmul minn erbgħa min-nies li jiġu appuntati mill-ministru tal-finanzi u li dan jappuntahom fuq parir li jagħtuh l-avukat ġenerali, il-bank ċentrali, iċ- ċentru finanzjarju u l-pulizija.

Pero` jista' jkun hemm diretturi oħra fuq il-bord ta' dan il-unit li jkunu nies speċjalizzati f'xi suġġett li jkun importanti għall-unit u l-bord innifsu jissuġġerixxi lill-ministru li għandu jappunta.

Kull appointment għandu jkun għal terminu ta' tliet snin, għalkemm naturalment dan it-terminu jista' jiġi renovat.

Huwa importanti li għalkemm dawn in-nies se jkunu appuntati fuq parir ta' dawn l-entitajiet kollha li semmejt, dawn il-persuni m'humiex se jkunu qed jirrappreżentaw lil dawn l-istess entitajiet.

Jiġifieri dawn mhux se jiġu fuq il-bord u jgħidu kif jaħsibha l-bank ċentrali fuq sistema jew każ partikolari.

Dawn il-persuni se jkunu b'rappreżentanza personali, jiġifieri dawn l- entitajiet differenti jridu jissuġġerixxu nies li naturalment ikunu jifhmu fl-aspetti anke tan-natura tagħhom bħala organizzazzjoni, pero` darba jkunu fuq il-bord dawn ma jistennewx li dawn in-nies se jkunu jirrappreżentaw lilhom.

Dawn m'huma se jkunu qed jirrappreżentaw lil ħadd, pero` se jieħdu d-deċiżjoni fuq bażi ta' kif huma jaħsbu personalment li għandu jitmexxa dan il-unit bl-aħjar mod.

Iċ-chairman u d-deputy chairman, li se jkollhom ir-rappreżentanza ġuridika tal-unit, se jkunu appuntati mill-prim ministru.

Ħaġa ta' min jinnota wkoll hija li wara esperjenzi li għaddew minnhom pajjiżi oħra, dehrilna li fil- liġi għandna nispeċifikaw li jkun hemm pożizzjoni importanti - li naħsbu li hija importanti ħafna - ta' police liaison officer.

Dan l-uffiċjal tal- pulizija, li jiġi appuntat mill-kummissarju u li m'għandux ikun taħt ir- rank ta' spettur, huwa importanti biex jagħti link bejn il-pulizija u l- FIU.

Ma rridux ninsew li l-każi li l-FIU taħseb li għandhom jiġu investigati se jgħaddu għand il-pulizija u allura huwa importanti li ladarba dawn jgħaddu għand il-pulizija wieħed għandu jiġi assigurat li dawn ikunu qegħdin jiġu ttrattati fil-kuntest ta' dak li sar fl-FIU.

Pero` iktar minn hekk huwa importanti wkoll li ċerta informazzjoni li jkollha l- pulizija, naturalment skon il-każi relatati, ikunu jistgħu jgħaddu għand l- FIU fil-kuntest ta' segretezza u ta' kunfidenzjalita` li wieħed jistenna u jesiġi li għandu jkun hemm, għaliex darba wieħed ikollu din it-tip ta' informazzjoni allura jista' jitfa' dawl ġdid fuq ċerti transazzjonijiet u d- deċiżjonijiet allura jkunu jistgħu jittieħdu ħafna aħjar.

Mr Speaker, jiena naħseb li din hija inizjattiva pożittiva għal pajjiżna u li se tpoġġi lil pajjiżna fuq livell għoli ma' kwalunkwe pajjiż ieħor li jopera fis-servizz finanzjarju.

M'għandix dubju li din l-inizjattiva għandha tiġi aċċettata minn kulħadd u mill-poplu in ġenerali.

Nirringrazzjak.

MR SPEAKER: Grazzi.

Iktar rimarki?

L-Onor.

Leo Brincat.

ONOR.

LEO BRINCAT: Sur President, xtaqt nibda billi nagħmel il-pożizzjoni tagħna ċara mill-bidunett.

Minkejja kull kritika li sħabi u jiena se nkunu qed nagħmlu matul dawn is-seduti għall-abbozz ta' liġi li għandna quddiemna, il-Partit Laburista huwa kommess mija fil-mija fil-ġlieda kontra l-ħasil ta' flus maħmuġin, u għaldaqstant permezz tal-vot tagħna fuq din il- liġi se nkunu qed nuru l-impenn tagħna f'dan ir-rigward u se nkunu qed nuru li l-impenn tagħna huwa wieħed sħiħ.

Dan se jkun rifless anke fil-vot tagħna, minkejja, nerġa' ngħid, li ma naqblux ma' ċerti strutturi proposti mill-gvern f'dan l-abbozz.

Imma dwar dan se nkunu qed inressqu xi emendi fl- istadju tal-kumitat u għalhekk għalissa xtaqt nittratta dan l-abbozz ta' liġi b'mod iktar wiesa u ġenerali.

Irrid ngħid li segwejt b'attenzjoni l-introduzzjoni li għamel il-ministru u l-ewwel rimarka li xtaqt nagħmel hija li llum spiċċa ż-żmien - qed nitkellem issa f'termini wesgħin mhux f'kuntest strettament Malti - li l- ġlieda kontra l-ħasil tal-flus maħmuġin tkun waħda ristretta għall- istituzzjonijiet finanzjarji.

Illum f'pajjiżi oħrajn din infirxet għall- ħidma ta' l-avukati, ta' l-accountants, tan-nutara u nfirxet ukoll għal channels oħra, bħalma huma l-casinos, min imexxi l-azjendi ta' ġojjelerija u insurances u llum qed jidħlu f'ċerti każi aġenziji ta' l-ivvjaġġar.

Il-kunċett tas-segretezza bankarja mhux bilfors imur kontra l-kunċett ta' l- anti-money laundering; hemm pajjiżi bħall-Isvizzera - u nsemmi l-Isvizzera mhux biex indaħħal l-issue ta' l-EU u l-pożizzjoni tagħna, eċċ, imma nsemmiha f'kuntest apolitiku - li wrew fil-prattika li minkejja li hemmhekk għadhom iqisu l-banking secrecy bħala xi ħaġa non-negotiable, xorta waħda għandhom liġijiet qawwija kontra l-ħasil tal-flus maħmuġin, saħansitra anke minn ċerti pajjiżi Ewropej oħrajn, kemm dawk li qegħdin fl-Unjoni Ewropea u kemm oħrajn li m'humiex.

Filwaqt li nifhem li l-gvern seta' ġie imbuttat biex jgħaġġel din il-leġislazzjoni minħabba dak li għaddej anke fi ħdan il- European Union u dak li ddiskutew u ddeċidew il-ministri tal-finanzi ta' l- Unjoni Ewropea ftit tal-jiem ilu fi Brussels - qed nirriferi għal-laqgħa tal-finance ministers tal-pajjiżi membri u anke ta' dawk il-pajjiżi applikanti li għaliha attenda l-Ministru Dalli - wieħed irid jirrikonoxxi l- fatt li dak li seħħ fl-Istati Uniti fil-11 ta' Settembru ta' din is-sena ta imbuttatura u spinta aktar qawwija favur din il-ġlieda fuq skala globali f'diversi ġurisdizzjonijiet.

Mr Speaker, qed dan kollu, forsi anke akkost li nirrepeti dak li qal il- ministru, biex nuri li għalkemm il-gvern forsi qiegħed jagħmel xi ħaġa biex jiġi in line ma' l-applikazzjoni Maltija fl-Unjoni Ewropea, din fil-fehma tagħna m'hijiex xi liġi li hija Euro-specific, tant li l-ħolqien tal- financial intelligence analysis units, bħalma se niddiskutu llum, huwa mifrux fuq aktar minn 50 ġurisdizzjoni li jinkludi mhux biss il-pajjiżi ewlenin Ewropej u anke ta' l-Amerika Latina u l-Amerika Ċentrali, imma jinkludi wkoll ċentri li għadhom magħrufa bħala purament off-shore, bħall- gżejjer Cayman, l-Isle of Man, Guernsey, Jersey, Monaco u anke l-Bahamas, fost ħafna u ħafna ġurisdizzjonijiet oħrajn.

Kif nafha jien, dawn l-FIUs nibtu fil-bidu tas-snin disgħin iżda nfirxu b'rata mgħaġġla f'dawn l-aħħar snin.

Fil-fatt mill-1995 'il quddiem, għadd ta' FIUs saħansitra bdew jaħdmu flimkien fi ħdan l-organizzazzjoni msejħa Legmond Group, b'għan li wieħed ma jistax ma jaqbilx miegħu, li huwa l-għan li bħala aġenziji speċjalizzati governattivi jsiru bħal speċi ta' focal points għal diversi programmi ta' anti-money laundering li jipprovdu l-possibbilta` ta' bdil aktar mgħaġġel minn qatt qabel ta' informazzjoni, min-naħa bejn istituzzjonijiet finanzjarji, minn law enforcements u anke minn prosecutorial authorities, kif ukoll bejn ġurisdizzjoni u oħra, filwaqt li jħarsu l-interessi ta' l- individwi fil-kuntest tad-data protection.

Għaldaqstant naħseb li għamel sew il-gvern li wara li kien ilu, fil-fehma tagħna, ċerti xhur ikaxkar saqajh biex jgħaddi l-liġi tad-data protection mill-istadji kollha tagħha, issa għallinqas fittex li jgħaġġel li jiddiskutiha fl-istadju tal-kumitat għaliex fil-fehma tagħna liġi bħal din ma tistax tiġi diskussa serjament jekk min-naħa l-oħra ma jkunx hemm liġijiet tad-data protection diġa` in vigore.

Bħala kunċett, diffiċli tkun kontra l-idea li tissaħħaħ il-financial intelligence exchange, diffiċli li tkun kontra li jkun hemm titjib fil- livell ta' expertise tal-personnel fi ħdan dawn l-organizzazzjonijiet u diffiċli wkoll li tkun kontra li jiġu applikati teknoloġiji ġodda fil- komunikazzjoni bejn dawn l-FIUs.

Li nixtieq li aktar tard niddiskutu hija d- differenza bejn l-FIUs u l-financial intelligence analysis units ħalli min qiegħed isegwina għallinqas ikun jista' jifhem xi ftit din id-differenza, lanqas ngħid fl-istruttura, imma fl-enfasi li tkun qiegħda ssir.

Iżda qabel xejn ħalli ngħaddi ftit rimarki speċifikament dwar il-liġi li għandna quddiemna li qed tipprovdi biex temenda l-att kontra l-money laundering ta' seba' snin ilu.

Naf li l-gvern wasal għall-proposti abbażi tal-working committee, kif spjega l-ministru, iżda aħna xorta ma nistgħux naqblu mar-rwol u s-sehem tal-ministru tal-finanzi tal-ġurnata, hu min hu, fis-setup li għandna quddiemna, kemm biex jiġi stabbilit il-unit, kif ukoll bħala mezz lil min il-unit għandu jikkomunika.

Għalkemm nemmen u napprezza li l-enfasi qed issir iktar fuq il-qasam finanzjarju f'dan it-tip ta' kontroll, hemm diversi pajjiżi oħrajn fejn għandek FIUs li l-id tal-ministeru tal-finanzi ftit li xejn tinħass.

Ħalli nieħdu eżempju tipiku, l-Ingilterra.

L-Ingilterra, wara li xi żmien ilu kien twaqqaf in-national criminal intelligence service li jaqa' taħt il-home office, imbagħad kienu waqfu n- national economic crimes units.

Dan m'għandu l-ebda rabta diretta mal- ministeru tal-finanzi jew it-teżor, jiġifieri għandu awtonomija sħiħa mill- gvern ċentrali fil-modus operandi tiegħu.

Kulma jżomm huwa sempliċiment liaison effettiv mal-home office, mal-cabinet office, mal-foreign and Commonwealth office u anke mat-teżor innifsu.

Il-fatt li se jkollok intelligence unit, forsi b'enfasi iktar minn qatt qabel fuq l-aspett finanzjarju, xorta ma jġegħelnix inħoss li għandu jkun hemm l-id tal- Ministru tal-Finanzi tinħass daqshekk qawwija, kif għallinqas qiegħed jagħmel dan l-abbozz ta' liġi li għandna quddiemna llum.

L-ewwelnett inħossu li struttura bħal din kellha kemm jista' jkun tkun indipendenti minn kwalunkwe ministru.

Jiena mhux qed ngħid għall-Ministru tal-Finanzi attwali.

Stajna konna qegħdin nitkellmu dwar il-ministru ta' l- intern u anke l-ministru tal-ġustizzja, u dan qed ngħidu l-iktar għaliex il- funzjoni ta' dan il-unit huwa xogħol ta' analisi, ta' ħidma investigattiva, u anke ta' każi kriminali, jew każi li potenzjalment jistgħu jkunu każi kriminali.

Barra minn hekk, given ir-rappreżentanza li se jkun hemm fuq il- unit, aktar u aktar inħossu l-bżonn ta' indipendenza mill-ministeru tal- finanzi tal-ġurnata.

Aħna nemmnu li l-eżekuttiv fil-persuna tal-ministru tal-finanzi għandu jkun maqtugħ minn dan kollu, iżjed u iżjed meta għandek rappreżentanza li m'għandha l-ebda rabta mal-ministeru konċernat.

Hawnhekk qed nirreferi speċifikament għall-korp tal-pulizija u għall-uffiċċju ta' l- avukat ġenerali.

Aħna bħala parliamentary group iddiskutejna din il-liġi fid-dettal u b'ċerta serjeta'.

Nerġa' ngħid li aħna se nivvotaw favur biex ħadd ma jaħseb li għaliex aħna se nikkritikaw ċerti aspetti tal-liġi aħna se nivvotaw kontra.

Dan qed ngħidu għax huwa importanti li fuq liġi delikata u sensittiva bħal din jekk jista' jkun il-parlament ikun unanimu, għaliex inkella nkunu qed inwasslu - bħala pajjiż u mhux bħala partit - messaġġ li jista' jinftiehem ħażin.

Jiġifieri aħna se nivvotaw favur anke jekk ma naqblux fuq ċerti innuendos u fuq ċertu strutturi li jkun qiegħed jipproponi l-gvern tal- ġurnata.

Nerġa' ngħid li ftit inħossu li jagħmel sens li jkollok liġi bħal din li qed tagħti ċertu weight lill-ministru tal-finanzi tal-ġurnata, meta tnejn mill-erbgħa weights li se jikkostitwixxu l-units huma r-rappreżentant tal-korp tal-pulizija u ta' l-uffiċċju ta' l-avukat ġenerali, li by no stretch of the imagination m'għandhom xi rabta mal-ministeru tal-finanzi.

Aħna qed nissuġġerixxu li jkun iktar idoneu li ċ-chairman ta' dan il-unit ikun imħallef li ma jkunx qiegħed ipoġġi normalment fil-qorti kriminali.

Mill-banda l-oħra aħna qed naqblu li l-mix tal-unit tista' tibqa' kif issuġġerita, li jkollok rappreżentant taċ-ċentru għas-servizzi finanzjarji, central bank, l-avukat ġenerali u anke l-kummissarju tal-pulizija.

Fejn ma naqblux mal-gvern huwa li dawn għandhom jissottomettu lista u mbagħad jagħżilha l-ministru tal-finanzi.

Jiġifieri huma jissottomettu, tlieta jew erba' ismijiet - ma nafx kemm qed tipprovdi l-liġi - u mbagħad il-ministru tal-finanzi jagħżel wieħed minnhom.

Aħna nħossu li r-rappreżentant fuq din il-unit għandu jiġi magħżul direttament u nnominat direttament mill- organizzazzjonijiet in kwestjoni u mhux mill-ministru jew xi ministru tal- ġurnata, kemm tal-finanzi u anke ta' xi dikasteru ieħor.

Dan kollu qegħdin ngħiduh, Sur President, għaliex f'issue bħal din tal- ħasil tal-flus barranin jista' jkollok affarijiet ta' natura sensittiva ħafna.

F'ċerti pajjiżi -mhux qed ngħid neċessarjament għal Malta - jista' jkollok affarijiet li jkunu sensittivi anke minn issues li jolqtu s- sigurta` nazzjonali għax ikunu jittrattaw ma' ċerti każi li jinvolvu x- sharks il-kbar.

Nerġa' ngħid li mhux qed ngħid għal Malta, imma għal ċerti pajjiżi fejn il-money laundering tant huwa problema kbira, speċjalment f'dak li għandu x'jaqsam mad-drogi u ma' crimes oħrajn, li dawk involuti għandhom saħħa iktar minn tal-gvern tal-ġurnata.

Dan qed ngħidu fil-kuntest ta' dan kollu li qed nispjega u nixtieq li l-kritika li ssir mill- oppożizzjoni titieħed f'kuntest kostruttiv.

Aħna mhux qed nieħdu din il- pożizzjoni sempliċement biex inkunu differenti mill-gvern tal-ġurnata, imma dan id-dettal nittrattawh meta niġu għall-istadju tal-kumitat.

Aspett ieħor li aħna għandna r-riżervi tagħna dwaru huwa li hawnhekk għandna mill-ġdid enabling law li tista' tippermetti ċerti emendi bil-legal notices.

Dwar dan naf li kellna dibattitu twil u li forsi rripeta ruħu meta kienu qed jiġu mwaqqfin ċertu awtoritajiet min-naħa ta' dan il-gvern.

M'inix se nġib l-istess argumenti li konna ġibna dakinhar għaliex jiena nħoss li awtorita` fuq il-komunikazzjoni jew fuq il-lottu jew lotteriji hija xi ħaġa differenti minn xi ħaġa ultrasensittiva bħalma għandna quddiemna llum.

Iżjed u iżjed, għal dan il-każ partikolari, anke jekk ninsew id-dibattitu li għadda fuq l-awtoritajiet l-oħrajn, inħoss li m'għandux jiġi kkunsidrat jew permess fil-kuntest ta' liġi delikata u sensittiva bħal din li jkollok emendi li jistgħu jseħħu permezz ta' legal notices.

Aħna nemmnu li f'dan il- każ, jekk il-gvern iħoss - kif għandu kull dritt li jħoss - li għandu 'l quddiem ibiddel xi ħaġa, għandu jiġi kull darba quddiem dan il-parlament biex jagħmel dan f'dibattitu sħiħ.

Jiena anke fir-rigward ta' finanzjament ta' l-aġenzija, ma narax għaliex, per eżempju, m'aħniex se nimxu mas-sistemi ta' l-estimi kif isir f'kull dipartiment approvat mill-parlament innifsu.

Qed jiġi pprospettat li l-unit ikun jista' jibgħat rapport analitiku lill-kummissarju tal-pulizija għal kull investigazzjoni ulterjori, jekk wara li jkun ikkonsidra r-rapport dwar l-operazzjoni suspetta, il-unit ikollu tassew għaliex jissuspetta li l- operazzjoni tkun waħda suspettuża u li tista' tinvolvi money laundering.

Hawnhekk ukoll tqum il-mistoqsija: Għalfejn dan ir-rapport se jgħaddi mill- kummissarju u mhux se tinfetaħ inkjesta maġisterjali?

Dan qed ngħidu għaliex kemm il-kummissarju tal-pulizija kif ukoll l-avukat ġenerali huma diġa' rappreżentati fuq dan il-unit u diġa' jkunu għamlu l- istħarriġ tagħhom rilevanti.

Jekk min-naħa l-oħra l-kummissarju qiegħed diġa' rappreżentat fuq il-unit, allura għalfejn ma jkollux il-poter li jaġixxi awtomatikament?

Jiena l-istruttura ta' korp, bord u direttur qed naraha kemmxejn top heavy u burokratika ż-żejjed u tista' tkun daqsxejn unwieldy.

Għalkemm il-liġi tipprovdi għal ċertu każi ta' emerġenza, imma anke dwar il-każi ta' emerġenza għandna r-riżervi dwar dak li qed tipprovdi għalih il-liġi.

Mr Speaker, aħna konna nħossuna ferm aktar komdi li kieku, kif spjegajt iktar kmieni, kemm l-avukat ġenerali, kemm il-bank ċentrali, kemm iċ-ċentru għas-servizzi finanzjarji u anke l-kummissarju tal-pulizija għażlu r- rappreżentant tagħhom direttament minflok m'hu se jkollna sitwazzjoni fejn il-ministru għandu jaħtar l-erba' membri hu billi jagħżel membru wieħed minn kull waħda minn erba' listi ta' mill-inqas tliet persuni, liema listi se jiġu nominati minn dawn l-istituzzjonijiet.

Barra minn dan ukoll, il- ministru, kemm fl-abbozz u anke għamel riferenza għaliha fl-introduzzjoni tiegħu, jista' saħanisitra wkoll jaħtar żewġ esperti oħra fuq il-bord.

Jien inħoss, nerġa' ngħid, li dawn għandhom ikunu maħtura direttament mill- organizzazzjoni konċernati.

Jiena mhux qed ngħid li dan il-ministru jrid ikun super-minister f'dan kollu.

Mhux qed natribwixxi dan it-tip ta' skop, imma nħoss li meta għandek entitajiet konċernati, inqas naraha loġika li jkollok ministru, b'mod partikolari tal-finanzi, li juża dan ir-rwol kif qed jipprovdi għalih l-abbozz ta' liġi.

Mhux qed jintqal ukoll, per eżempju, jekk id-dipartimenti rispettivi, per eżempju l-AG, jistgħux jirtiraw il-membri li huma stess ikunu nnominaw matul it-terminu ta' tliet snin.

Fil-liġi qed jintqal li l-membri tal-bord għandhom iwettqu dmirijiethom skond l-arbitrarju individwali tagħhom u allura jiena nistaqsi: Dawn se jaqgħu taħt l-interpretation act jew le?

Naħseb li huwa tajjeb li jkollna spjega għal din il-mistoqsija.

Il-liġi qed tagħmel tajjeb li tidentifika diversi ċirkostanzi fejn bniedem ma jkunx jista' jikkwalifika bħala membru tal-bord, imma naħseb li tajjeb li jkollna definizzjoni iktar wiesa', mhux biss dwar xi żewġ ċirkostanzi fejn fin-nofs jista' jkun hemm persuna professjonalment konnessa ma' xi persuna soġġetta għall-investigazzjoni.

Dan qed ngħidu għax jista' jkollok mbagħad każ normali li jista' jinqala' lil kull wieħed u waħda minna, li jkollok qraba parentela jew anke minn ta' l-istess familja.

Qiegħed jintqal, per eżempju, li membru tal-bord jista' jirriżenja mill-karriga permezz ta' ittra li tiġi indirizzata lill-ministru tal-finanzi.

Dan ifisser li min innominah se jibqa' mingħajr ma jiġi indirizzat?

L-unika distinzzjoni li qed tagħmel il-liġi hi li filwaqt li l-membri ordinarji se jkunu maħturin mill-ministru tal-finanzi, i ċ-chairman u l-viċi chairman se jinħatru mill-prim ministru imma dawn se jinħatru xorta minn fost membri li se jkunu nħatru mill-ministru tal-finanzi stess.

Dan ifisser li teknikament il-prim ministru m'hu se jaħtar l-ebda membri ġodda, imma sempliċement se jkun qiegħed jaħtar minn fost il-membri li jkun ħatar diġa' l-ministru tal- finanzi.

Anke l-provvedimenti tal-liġi dwar il-laqgħat tal-bord m'humiex aċċettabbli.

Dan qed ngħidu fuq punt ta' teknika mhux ta' prinċipju.

Il- bord għandu jiltaqa' fi żmien xahar minn meta jiġi kostitwit.

Imbagħad għandu jiltaqa' daqstant u daqskemm ikun meħtieġ wara dakinhar, imma fl- ebda każ inqas spiss minn għaxar darbiet f'sena.

Inti jista' jkollok sitwazzjoni - issa dan qed ngħidu stretching too far, imma teknikament tista' tiġri, u għalhekk nixtieq li dan jiġi emendat fil-kuntest tal-liġi - fejn il-bord jiltaqa' għaxar darbiet fi żmien għaxart ijiem, għaliex teknikament ikun issodisfa l-obbligu li għandu skond il-liġi nnifisha.

Wieħed irid jara wkoll kif se tkun fil-prattika r-role ta' l-uffiċjal kordinatur li se jaħtar il-kummissarju tal-pulizija ma' din il-unit.

Qiegħed jintqal ukoll li l-unit għandu jikkopera ma' l-awtoritajiet ta' sorveljanza.

Hawnhekk jiena nistaqsi jekk dan għandux isir bil-maqlub ukoll.

Il-liġi li għandna quddiemna, Sur President, tipprovdi dwar trasmissjoni ta' informazzjoni lill-pulizija għal dawk li huma investigazzjoni.

Ladarba l-unit mhux se jkompli bl-investigazzjonijiet, ir-responsabbilta' tiegħu tispiċċa f'xi stadju jew ieħor?

Lanqas ma togħġobni l-klawsola dwar il-poter tal-unit li għall-fini li jwettaq xi waħda mill-funzjonijiet tiegħu taħt dan l-att, il-unit jista', bl-approvazzjoni bil-miktub tal-ministru tal-finanzi, jissellef jew jiġġenera flus b'tali mod, minn tali persuna, korp jew awtorita`, u taħt dawk il-kundizzjonijiet li l-ministru tal-finanzi jista' japprova bil- mitkub.

Dan qed ngħidu għaliex ma nħossx li l-unit in the first place għandu jidħol f'dawn it-tip ta' affarijiet.

F'ġieh it-trasparenza għandu jżomm 'il bogħod minn dawn it-tip ta' tranżazzjonijiet.

Jiena naħseb li din il-parti ta' l-abbozz ta' liġi għandha tiġi b'xi mod jew ieħor ridefinita.

Hemm diversi aspetti ta' l-abbozz ta' liġi li jagħmlu aktar mistoqsijiet milli joffru tweġibiet.

L-ewwelnett nistieden lill-Ministru biex ġenwinament jgħidilna f'liema pajjiżna jew ġurisdizzjoni oħra l-membri tal- unit jinħatru mill-ministru tal-finanzi.

Lanqas l-Istati Uniti.

Per eżempju l-Istati Uniti naf li l-FIU taqa' taħt ir-responsabbilta' tal-US treasury, imma fl-ebda stadju ma jagħtik x'tifhem li dawn il-membri se jinħatru mis- segretary for financial affairs ta' l-amministrazzjoni Amerikana.

Nerġa' ngħid, għalkemm iċ-chairman u l-viċi chairman qed jintħatru mill-prim ministru, dan effettivament m'hu se jkollu l-ebda għażla għaliex ikun qed jagħżel minn fost nies li diġa' jkunu ġew magħżulin mill-ministru tal- finanzi.

U dan naħseb ikompli jsaħħaħ l-argument ta' l-oppożizzjoni dwar kemm inħossu li hija rilevanti, valida u f'waqtha li ċ-chairmanship għandha taqa' taħt membru tal-ġudikatura iktar milli taħt ir-responsabbilta' ta' xi ministru partikolari.

Aħna napprezzaw li l-element tekniku finanzjarju huwa meħtieġ f'dawn l- investigazzjonijiet, imma xorta nemmnu li l-bażi għandha tkun waħda ġudizzjarja.

L-FIU jista' jagħżel li ċerti każi ma jressaqhomx lill- pulizija, u hawnhekk iżjed u iżjed għandna noqgħodu attenti li ma jkollokx influwenza jew b'mod jew ieħor dell ta' xi ministru.

L-FIU tista' tiġi abbużata jekk ikollok political appointees anke f'min tinvestiga, u min- naħa l-oħra jista' jkollok bil-maqlub, li din tista' taġixxi bħala filter u ma tippermettix jew ma twassalx biex ċerti każi li għandhom jiġu investigati jiġu effettivament investigati.

Dan qed ngħidu iżjed u iżjed meta jidher ċar li l-pulizija se jinżammu one filter stage 'il bogħod minn dak li jkun għaddej.

Jiena fhimt u qbilt ma dak li qal il-ministru fil-bidu li m'għandniex nibqgħu f'din il-linkage diretta assoluta li kien hemm mal- pulizija fl-imgħoddi u li hemm bżonn approach iktar tekniku u xjentifiku.

Jiena nemmen li jekk ikun hemm rappreżentanti tal-units li semmejna, jiġifieri l-MFSC, is-central bank, l-AG, u l-kummissarju tal-pulizija, plus li jkollok chairmanship ta' xi ħadd mill-ġudikatura, għandu jkun hemm it-technical, is-scientific u l-professional expertise u inputs li wieħed għandu bżonn biex jilħaq l-istess għanijiet li dwarhom qed jikkummenta l- gvern.

Jiena anke l-performance agreement ma naqbilx li għandu jiġi miftiehem mal- ministru tal-finanzi.

Dan aktar u aktar meta qiegħed jintqal li l-unit għandu jagħti l-parir lill-ministru tal-finanzi dwar kull issue jew materja li għandha x'taqsam - u din hija klawsola wiesa' - mal-prevenzjoni, mad- detection, ma' l-investigazzjoni, mal-prosekuzzjoni u mal-punishement ta' offiżi ta' ħasil ta' flus maħmuġin.

La l-gvern ħass li għandhom jiddaħħlu ministeri kien ikun iktar floku li jiddaħħal il-ministru tal-ġustizzja u ta' l-intern ladarba aħna qed nikkunsidraw crime, economic jew financial.

Minkejja li qed ngħid dan aħna bħala oppożizzjoni u jiena personalment nippreferi li ministri ma jiddaħħlu xejn.

Jiena nemmen ukoll li l-unit għandha tibgħat ir-rapporti kollha lill- pulizija, anke fejn irriżultala li ma kienx hemm każ.

Għaliex qed ngħid hekk?

Qed ngħid hekk għaliex inkella l-intermediary jista' jibda jiġi perċepit bħala li qed jimblokka xi investigazzjoni.

Din il-ħaġa tkun agħar jekk fin-nofs ikun hemm xi dipartimenti li jistgħu jaqgħu taħt l-istess ministeru tal-ġurnata.

Sur President, artiklu minnhom jitkellem dwar il-liability of damages.

Hemm il-ħarsien tal-unit mil-liability għad-danni, sakemm il-unit ma turix li tkun imxiet b'ċertu malafede.

U li turi malafede mhux bħalma tagħti prova ta' danni.

Biex tipprova każ ta' danni naħseb li hemm bżonn li jkollok provi konkreti u mhux sempliċement ħjiel tagħhom.

L-akbar oġġezzjoni hi li l-ministru, għalkemm fuq il-parir tagħhom, se jagħżel nies minn fost dawk nominati minn dawk l-erbgħa power points li semmejna iktar kmieni.

Dawn għandhom jinħatru direttament mill-aġenziji jew l- organizzazzjonijiet li jaħdmu għalihom.

Bix-xenarju li se jinħoloq irridu, iva, li jkollna esperti u importanti li ma nsibux ruħna ristretti fiż-żmien għall-operat ta' dawn it-tip ta' funzjonijiet.

Ta' min igħid li dawn in-nies se jkunu nominati mhux fuq titlu personali imma b'mod qisu semi-indipendenti mill-uffiċċju li huma jirrappreżentaw.

Hawnhekk ta' min jistaqsi jekk dawn humiex se jkollhom xi forma ta' linkage ma' l-uffiċċju li huma ġew nominati minnu.

In-nominee ta' l-AG, per eżempju, x'tip ta' relationship se jkollu ma' l-uffiċċju ta' l-AG?

Għandna wkoll riżervi serji, Sur President, dwar dik il-parti tal-liġi li qed titkellem dwar deċiżjonijiet li jistgħu jittieħdu f'każi ta' emerġenza.

Għaliex qed ngħid hekk?

Jiena napprezza li jista' jkollok każi li jistgħu jirrikjedu ċerta prompt action, imma hawnhekk x'qed jingħad?

Qed jingħad illi jekk ma jkunx hemm ħin biżżejjed għandha tittieħed deċiżjoni minn mill- inqas żewġ membri li wieħed minnhom irid ikun chairman jew deputy chairman.

Issa aħna veru li qegħdin nissuġġerixxu li għandu jkun hemm chairman min- naħa tal-ġudikatura, imma ejja ngħidu li l-gvern jibqa' jinsisti fuq il- proposta orġinali tiegħu li ċ-chairman ikun maħtur minn fost dawk l-erbgħa entitajiet, jiġifieri mill-pulizija, mill-AG, mill-MFSC jew mis-central bank.

F'dan il-każ tista' tinħoloq sitwazzjoni fejn minħabba l-urġenza tal- każ, d-deċiżjoni tittieħed min-naħa tar-rappreżentant ta' l-MFSC u tas- central bank mingħajr ma jkollok input mill-pulizija u l-AG sempliċement għaliex ma jkunx hemm biżżejjed nies preżenti għal din l-ispeċi ta' deċiżjoni ta' emerġenza li riedet tittieħdet.

J iena nifhem it-thinking tal-gvern u nifhem li m'għandniex jibqa' jkollok dik il-linkage mal-pulizija biex ikollna forsi approach iktar teknika u xjentifika, imma lanqas irrid nipprevedi xenarju li fih tittieħed deċiżjoni purament mill-financial wing, jiġifieri mis-central bank u mill-MFSC, imma lanqas ikun hemm l-input min-naħa tal-kummissarju tal-pulizija jew ir- rappreżentant tiegħu jew min-naħa tar-rappreżentant ta' l-AG.

Naħseb li nkunu morna minn estrem għal ieħor.

Jiena nistaqsi jekk fil-prattika, per eżempju rapreżentant tal-pulizija, bħala liaison officer huwiex se jkollu dritt li jżomm ċerta informazzjoni saħansitra mill-kummissarju tal-pulizija innifsu.

Dan qiegħed ngħidu biex wieħed ikun jaf u jifhem aħjar kif se taħdem din il-liġi fil-prattika.

Wieħed għandu jara wkoll jekk il-liaison officer għandux ikun f'livell ogħla minn spettur, għaliex għalkemm il-liġi qed tipprovdi li jista' jkun ta' livell ogħla, qed tgħid li għandu jkun ta' livell ta' mill-anqas spettur.

Jiena naħseb li jekk tkun daqsxejn ogħla ikun tajjeb għal kulħadd.

Imbagħad nixtieq nagħmel mistoqsija oħra.

Meta il-unit qed tgħid li trid tikkonsulta l-AG biex jiddetermina jekk għandux jiġi miksub attachment order mill-qrati, dan se jkun soġġett għal deċiżjoni formali ta' board meeting tal-unit, jew sempliċement għandu jkun hemm konsultazzjoni sempliċi mal-unit?

Importanti li jiġi spjegat ukoll kif id-data protection act u l- professional secrecy act se jaħdmu fil-kuntest ta' din il-liġi.

Qed nagħmel iktar enfasi fuq il-professional segrecy act għaliex naf li l-gvern diġa' qiegħed jipprovdi emendi għal din il-liġi li l-ministru ġentilment diġa' għaddielna koppja tagħha għall-konsiderazzjoni min-naħa tagħna.

Kif inhi l- professional secrecy act illum, naħseb li se jkun hemm ċertu stunar bejn dak li qed tipprovdi l-liġi nnifisha u l-professional segrecy act kif għadha in vigore sal-lum.

Jiena napprezza x-xejriet internazzjonali li hemm, u nifhem u naqbel li għandu jkun hemm iktar trasparenza fl-operat ta' ċerti professjonijiet li jkollhom aċċess għal tagħrif dwar ċerti suspicious transactions.

Dan qed ngħidu għax jiena ma rridx niġi interpretat li qed ngħid li għandna nżommu l-professional secrecy act kif kienet fiż-żmien ta' l-imgħoddi anke fid-dawl ta' dawn ix-xejriet ġodda fl-anti-money laundering, imma qed nagħmel din iktar bħala mistoqsija teknika dwar diffikultajiet li jistgħu jqumu.

Ngħid ukoll li jistgħu jqumu anke problemi li huma marbutin ma' l-issue tad-data protection.

Irrid nistaqsi wkoll x'se jiġri, per eżempju, f'dawk il-każi fejn il- pulizija jistgħu jirċievu tips indipendenti dwar xi economic jew financial crime simili.

(Interruzzjonijiet) Il-ministru qiegħed jgħidli li jistgħu jaġġixxu.

Nirringrazzjah ta' l-informazzjoni.

X'se jiġri, per eżempju, jekk tkun għaddejja inkjesta maġisterjali?

Tajjeb li forsi wieħed jistaqsi wkoll – u dan iktar bħala suġġeriment milli bħala emenda għal-liġi - jekk il- maġistrat għandux ikollu d-dritt li jitlob lill-unit li tpoġġi s-servizzi tagħha għad-diżpożizzjoni tiegħu jew tagħha biex tiffaċilita dak li jkun għaddej min-naħa tal-maġistrat innifsu.

Jiena diġa' semmejt iktar kmieni r-riżervi li għandna li l-unit jista' jkollha kontijiet bankarji u proprjeta` mmobbli u mobbli.

Dan iktar qisu x- xogħol ta' xi nies kummerċjali milli xi xogħol ta' xi investigating unit.

Qed jintqal ukoll li l-flus meħtieġa għat-tħaddim tal-unit "may be advanced by the minister to the unit."

Naf li m'hijiex sitwazzjoni li wieħed jista' jimmaġinaha faċilment, imma x'jiġri jekk il-ministru tal-ġurnata li jkun ħatar il-membri tal-unit jagħżel li jkaxkar saqajh dwar ċerti investigazzjonijiet billi jċaħħadhom mill-fondi meħtieġa biex jaqdu dmirijiethom?

Nerġa' ngħid li jiena m'hu qed nitfa' l-ebda dell fuq il- ministru tal-ġurnata jew ta' għada jew ta' pitgħada, imma dawn huma diffikultajiet li jistgħu jqumu anke minħabba ċerti lakuni li hemm fil-liġi nnifisha.

Huwa importanti li liġi bħal din tkun watertight kemm jista' jkun ħalli ma tkunx suġġett għal ċerti poteri diskrezzjonali.

Jiena l-poteri deskrizzjonali ma naqbel magħhom qatt, iżjed u iżjed meta qegħdin nitkellmu fuq suġġett ta' natura sensittiva bħalma għandna quddiemna llum.

Imbagħad għandna aspett ieħor.

Korp jew unit bħal dan li qed nitkellmu fuqu naħseb irid ikun issorveljat ukoll.

Il-ħruġ tiegħu għandu jkun ivvotat mill- parlament u d-dħul tiegħu għandu jidħol direttament fil-fond konsolidat.

Meta qegħdin nitkellmu dwar l-intelligence unit bħalma qed tipprovdi għalih il-liġi, inħoss li l-awditjar għandu jsir mill-awditur tal-gvern u mhux minn awdituri privati approvati mill-ministru.

Daqstant ieħor inħossu li r- rapport tagħhom għandu mhux biss jitqiegħed fuq il-mejda tal-Kamra, iżda għandu jiġi approvat mill-parlament.

Apparti mill-kontijiet pubbliċi li jistgħu jiġu verifikati mill-Public Accounts Committee, inħoss li r-rapport amministrattiv għandu jkun sorveljat preferibbilment mill-Kamra kollha imma għallinqas minn xi kumitat ta' din il-Kamra.

Fuq nota aktar ġenerali, Sur President, inħoss li din il-leġislazzjoni hija meħtieġa anke fil-kuntest tal-ġlieda kontra l-finanzjament tat-terroriżmu.

Din hija ħaġa li ovvjament telgħet iktar fuq l-agenda wara dak li ġara fil- 11 ta' Settembu ġewwa l-Istati Uniti.

Dawn huma affarijiet, Sur President, li qegħdin insemmuhom għaliex jolqtu lill-pajjiżi kollha, hu x'inhu l-istat assolut tagħhom, kif ukoll irrispettivament mill-fatt jekk ikunux ċentri finanzjarji offshore jew ċentri finanzjarji onshore.

Fil-fatt din hija ġlieda li llum anke l-fond monetarju internazzjonali issa ngħaqad fiha, u dan l-aħħar kien anke tħabbar li l-istess fond kien qed joffri assistenza teknika lil għadd ta' pajjiżi li xtaqu jsaħħu l-anti-money laundering regimes tagħhom.

Bħala istituzzjoni bi sħubija kważi universali, jien inħoss li l-fond monetarju jippresta ruħu tajjeb biex ikun hemm tibdil ta' informazzjoni rilevanti kif ukoll biex jiġu żviluppati approaches komuni għal dawn it-tip ta' issues.

M'hijiex koinċidenza li bħalissa għadd ta' pajjiżi u organizzazzjonijiet internazzjonali qegħdin jeżaminaw l-infurzar u l- promozzjoni ta' dawn it-tipi ta' liġijiet fiż-żoni u fl-areas tagħhom.

Illum naħseb li hija l-fehma ta' kulħadd li ebda aġenzija, waħdanija ma tista' tirriżolvi dawn it-tip ta' problemi b'mod indipendenti minn aġenziji oħrajn.

Minħabba f'hekk huwa importanti li jiġu identifikati dawk li jissejħu l-cut out countries.

Mhux qed ngħid li Malta hija cut out country, biex ħadd ma jifhimni ħażin, imma qed ngħid għal ċerti pajjiżi, ċerti ġurisdizzjonijiet 'l hemm minn xtutna, fejn wieħed kultant isibha diffiċli ħafna biex jittraċċa flus maħmuġin mis-sorsi oriġinali tagħhom.

Jiena l-ewwel semmejt il-fatt li llum ħafna mill-ħasil tal-flus maħmuġin qiegħed isir fin-non-banking financial sectors, jew mhux esklussivament fil- banking financial sector.

Fil-fatt illum l-attenzjoni kulma tmur qed tiżdied fuq securities firm, l-investment advisors, il-currency exchangers, il-credit card companies, l-insurances, il-casinos, li fl-imgħoddi kienu jeżistu ħafna kemm mis-superviżjoni, kif ukoll mill-proċess ta' rrapportar dwar it-transazzjonijiet tagħhom.

U għalkemm kien hemm min - mhux qed ngħid għan-naħa tal-gvern, kien hemm xi korrispondenza li kelli anke f'ġurnal lokali - ipprova jagħti l-impressjoni li pajjiżi bħall-Isvizzera jħaddmu flus maħmuġin aktar minn pajjiżi oħrajn, il-kaċċa għall-assi tat-terroristi wriet li l-awtoritajiet Svizzeri kienu fuq quddiem nett biex jikkoperaw.

Huma argumentaw – u fl-opinjoni tiegħi argumentaw tajjeb - li jekk, per eżempju, jirċievu executive order mill-gvern Amerikan, għalihom kienet indikazzjoni biżżejjed biex jagħmlu t-tfittxijiet meħtieġa mingħajr ma jistaqsu wisq domandi żejda.

Huma li għamlu distinzjoni huwa bejn min imur jistad għall-informazzjoni - dawk li jissejħu l-famużi fishing expeditions - u min ikollu suspetti fondati u plawsibbli.

Fil-fatt ir-record riċenti tagħhom juri li minkejja s-segretezza bankarja huma kkonformaw ma' kull talba leġittima u anke legali li saritilhom.

Fil-fatt ftit ilu kien saħansitra d-deputat segretarju għat-teżor Amerikan li kien faħħar il- kontrolli Svizzeri kontra l-ħasil tal-flus maħmuġin.

Din hija reazzjoni li tifga l-argument ta' kulmin ipoġġi s-segretezza bankarja fl-istess keffa mal-ħasil tal-flus maħmuġin.

Tajjeb li wieħed jgħid li kuntrarju għall-istess Stati Uniti nnifisha, il- leġislazzjoni Svizzera kontra l-ħasil tal-flus maħmuġin tinkludi wkoll l- avukati, l-istockbrokers, l-irkantaturi, kif ukoll l-għadd ta' istituzzjonijiet finanzjarji li m'humiex bilfors ta' natura bankarja.

Jien, per eżempju, li laqatni l-iktar kien il-każ riċenti - dan kont qed insegwih fuq l-internet - fejn kien hemm sussidjarji Svizzeri ta' l-Israel bank union li kellu x'jaqsam ma' flejjes maħsulin ta' l-ex- intelligence chief tal-Peru`, Montesinos, u talli l-bank ma kienx eżerċita' due diligence serju biżżejjed meta dan fetaħ il-kontijiet tiegħu magħhom, il-bank ikkonċernat kien ġie mċanfar pubblikament mis-Swiss Federal Banking Commission, ħaġa li ma tantx issir f'pajjiżi u f'ġurisdizzjonijiet oħra.

Naħseb li meta jiġru każi bħal dawn ikun tajjeb li l-bankijiet ikkonċernati jiġu imċanfra pubblikament, għaliex b'hekk naħseb li l-anti-money laundering regime tal-pajjiż konċernat ikun qiegħed juri ċerta serjeta`, ċerta dixxiplina u ċerta rigorosita`.

Illum, Sur President, qegħdin jiġu ċirkolati aktar fil-beraħ il-listi ta' l- hekk imsejħa, NCCTS, dawk li huma n-non co-operative countries and territories, li ġew identifikati mill-financial action task force bħala li għandhom money laundering deterrence measures inadegwati, u dawn jekk m'inix sejjer żball b'kollox ilaħqu ma' xi 19 jew 20 ġurisdizzjoni.

Wieħed illum jieħu gost jinnota li anke bosta ġurisdizzjonijiet offshore qablu li jimplimentaw leġislazzjoni li tilqa' kontra t-theddid tal-funding terroristiku, u f'dan il-kuntest wieħed ma jistax ma jsemmix il-konvenzjoni tal-Ġnus Magħquda dwar dan is-suġġett, il-UN convention for the supression of terrorist financing.

Dan qed ngħidu għaliex illum importanti li anke fejn għandek segretezza bankarja jkollok dawk li jissejħu know your customer rules li jkunu jaqblu ma' l-aqwa international practice tal- ġurnata.

Fl-Ingilterra, per eżempju, fil-proceeds of crime bill, li ftit ilu ngħatat it-tieni qari tagħha fil-House of Commons, tipprovdi li solicitors u legal practitioners jistgħu jiffaċċjaw massimu ta' ħames snin ħabs jekk jirriżulta li kienu negliġenti f'xogħlhom u li jkunu nvoluti fi transazzjoni llegali tal-klijenti tagħhom.

Vera li dan kien qanqal dibattitu sħun anke fi ħdan il-law society Ingliżi, għaliex hemmhekk kienet qamet il-borderline issue ta' effettivament x'jikkostitwixxi fil-prattika negliġenza u x'jikkostitwixxi reasonable suspicion.

Minn dak li ngħatajt x'nifhem mill-practitioners finanzjarji lokali li kkonsultajt, il-liġi li għandna quddiemna hija liġi li bħala pajjiż, u aħna naqblu wkoll bħala oppożizzjoni, żgur li ma nistgħux naffordjaw li ngħaddu mingħajrha jekk iridu tixrid aktar effettiv tat-tagħrif li jkollna fuq il- ħasil ta' flus maħmuġin, kif ukoll - importanti ħafna dan it-tieni punt, Sur President - kollaborazzjoni eqreb u aktar immedjata ma' ġurisdizzjonijiet oħrajn.

Għalfejn qed ngħid hekk?

Qed ngħid hekk mhux bi kritika lill-awtoritajiet Maltin, imma qed ngħid hekk għaliex minn dak li qrajt u rriċerkajt jidher li għalkemm l-FIUs ilhom is-snin jipprovdu għal din it-tip ta' kollaborazzjoni, fil-prattika, għallinqas sal-lum, ma kienx hemm wisq exchanges daqskemm wieħed kien jippretendi bejn id-diversi FIUs, u wieħed jawgura li din it-tip ta' kollaborazzjoni tiżdied fis-snin li ġejjin u tiġi intensifikata anke fejn għandu x'jaqsam pajjiżna, iżjed u iżjed jekk aħna se jkollna provvediment li se jwaqqaf din it-tip ta' unit ġewwa pajjiżna.

Meta tkellimt aktar kmieni dwar il-possibbilta' li l-ħasil tal-flus maħmuġin jistgħu jkunu sensittivi, saħansitra anke minn ċerti aspetti li jolqtu s-sigurta' nazzjonali kont qed ngħid dan fil-kuntest li llum l-IMF qed jikkalkula li bejn 2% u 5% tal-GDP dinji, jiġifieri il-ġid nazzjonali dinji, jiġifieri qed nitkellmu bejn xi $600 biljun u $1.3 triljuni, qed isibu ruħhom maħsulin fl-ekonomija dinija, u ironikament terz u nofs dan l- ammont ħafna drabi kien qiegħed jidħol fis-sistema finanzjarja Amerikana nnifisha qabel ma ttieħdu l-miżuri preventivi li qed nitkellmu dwarhom illum.

U bħal kull liġi oħra l-importanti m'hijiex biss it-tip ta' leġislazzjoni li jkollok, iżda kemm tkun kapaċi tinforzaha.

Illum, per eżempju, barra minn Malta qed jikbru l-multi għall-kumpaniji u anke għall- istituzzjonijiet li jinsabu defiċjenti fil-proċeduri tagħhom fil-ħasil ta' flus maħmuġin u dan bir-raġun kollu.

Illum wieħed isib, per eżempju, li istituzzjonijiet bħall-finacial services authority Ingliża, qegħdin kulma jmorru jgħollu l-profil tal-money laundering control officers tagħhom.

Sal- lum f'Malta ma jirriżultalix li l-onus tat-transazzjonijiet suspettużi kienu qed jaqgħu fuq il-professjonijiet li semmejt iktar kmieni, għalkemm nerġa' ngħid li bit-tibdiliet forsi qed jiġu prospettati għall-professional secrecy act 'il quddiem jista' li jkollna dan it-tip ta' tibdil maħsub anke fil-leġislazzjoni f'pajjiżna.

Appart minn hekk, Sur President, huwa importanti wkoll li jiġu identifikati l-benefiċjarji tan-nominee business eżistenti, kif ukoll li jiġi mgħolli l- livell tal-compliance, kemm fil-ftuħ tal-kontijiet ġodda kif ukoll ta' dawk eżistenti.

Importanti, per eżempju, li fil-faxex aktar 'l isfel ta' l-FIUs innifishom, għandu jkun hemm taħriġ aktar iffokat għaliex jidher li għad hemm ħafna x'jittejjeb f'dak ir-rigward Dan qed ngħidu mhux bi kritika għal amministrazzjonijiet preċedenti, imma qed ngħidu għaliex huwa stat ta' fatt u biex nawgura li dawn il-fatti ma jerġgħux jirriżultaw fis-snin li ġejjin.

Wieħed jiftakar li fi snin mhux daqstant 'il bogħod kellna transazzjonijiet li setgħu taw lok għal ħasil ta' flus maħmuġin meta kien hemm diversi proprjetajiet fir-real estates meta kienu qed jinxtraw minn residenti ta' pajjiż partikolari – li mhux se nsemmieh b'ismu - fejn ġieli kont tisma' rapporti ta' nies li ġew saħansitra bi briefcases kollha flus kontanti.

Wieħed jawgura li l-FIU, speċjalment kif qed tiġi organizzata, tkun geared biex tilqa' għal dawn it-tip ta' transazzjonijiet illum u tantiċipahom b'mod preventiv kemm jista' jkun.

Dan qed ngħidu għaliex illum hemm bosta mistoqsijiet elementari li kull gvern jew amministrazzjoni tista' tistaqsi lilha nnifisha biex tkejjel jekk hijiex effettiva biżżejjed fil-ġlieda kontra l-ħasil tal-flus maħmuġin.

Importanti, per eżempju, li titkejjel l-iskala tal-problema fil-pajjiż, dejjem jekk kemm-il darba teżisti.

Jiena persważ li teżisti f'kull pajjiż meta tara l-lifestyle, l-istil ta' għajxien - mhux livell ta' għajxien, għax dan j'Alla jkompli jiżdied minn sena għal sena - ta' ċerti nies magħrufa, kif ukoll il-mod kif ċerti nies minn xejn, f'daqqa waħda jispiċċaw mhux b'negozju wieħed imma jiftħulek għaxar, ħmistax-il negozju f'ħakka t'għajn.

Importanti naraw kif il-ħasil tal-flus maħmuġin jista' jkun qed ikollu effett fuq in-negozju u l-impatt li jista' jkollu fuq l- iżvilupp ekonomiku tal-pajjiż u r-rabtiet tiegħu mas-soċjeta' in ġenerali.

Dan nagħmluh anke permezz ta' għadd ta' inizjattivi multilaterali li nkunu qed nieħdu, kif ukoll billi naderixxu ma' l-hekk imsejħa 40 rakkmandazzjoni ta' l-FATF, il-financial action task force.

Kif għedt iktar kmieni, u kif qal - biex inkun fair - anke l-ministru, l- inċidenti mdemma tal-11 ta' Settembru kellhom effett katakliżmiku fuq is- settur tal-flus maħmuġin.

Dawn l-inċidenti mhux biss wasslu għal bidla fl- atitudni ta' l-Istati Uniti nnifisha, li llum qiegħda thedded b'sanzjonijiet lil dawk il-pajjiżi u istituzzjonijiet li jonqsu milli jikkoperaw, iżda llum qed toħroġ aktar fid-deher id-distinzjoni anke bejn financial crime u dawk li huma flus imċappsin mat-terroriżmu, terrorist money.

Jiena ħadt gost nara l-istatement li għamel il-ministru l-bieraħ.

Hemm affarijiet li ma qbiltx miegħu, pero' ħadt gost fuq il-livell nazzjonali li huwa qal li mill-indaġini li saru ma rriżultax li kien hawn flus ta' terroriżmu ġewwa pajjiżna.

Semmejt l-Istati Uniti, Sur President, għaliex fil-fatt il-Financial Times dan l-aħħar uriet li l-Istati Uniti ma kenitx qed taderixxi ma' kważi terz tad-direttivi ta' l-FATF l-aktar fir-rigward ta' dawk li huma kumpanniji ta' l-assigurazzjoni u fil-bureaux du change meta jiġu biex jirrapportaw tranżazzjonijiet suspettużi.

Fil-fatt, xahar biss qabel l-inċidenti ta' New York u Washington, kien l-AG ta' l-Istati Uniti stess, John Ashcroft, li kien ammetta li pajjiżu ma kienx żamm il-pass ma' l-iżviluppi fil-financial crime.

Illum l-istorja nbidlet tant li l-Istati Uniti għaddiet diversi liġijiet - forsi anke djakonjani - li jistgħu jwasslu għall-iffriżar u anke għall-ħtif ta' assi terroristiċi.

Kienu x'kienu ċ-ċirkostanzi li mbuttaw lil dak il-pajjiż 'il quddiem, kull deni rridu neħduh b'ġid, iżjed u iżjed għaliex meta jiċċaqlaq pajjiż bis- saħħa ekonomika, finanzjarja u politika bħall-Istati Uniti, bla dubju ta' xejn ikollu effett dirett fuq il-kumplament tad-dinja ħafna iktar milli kieku jiċċaqlaq pajjiż iċken fis-saħħa u fl-influwenza tiegħu.

Xorta waħda iżda, l-isfida hija akbar għaliex hemm differenza kbira bejn li tipprova tħarbat flus ġejjin mill-kriminalita` organizzata u dawk li ġejjin minn fondi terroristiċi.

Għaliex qed ngħid hekk?

Qed ngħid hekk, Sur President, għaliex fil-każ tat-terroriżmu l-flejjes involuti jistgħu jkunu ferm iżgħar fl-ammont.

Dan jikkuntrastja bil-kbir mal-flus li jiġu riċiklati in konnessjoni man-negozju illegali fid-drogi.

Apparti minn hekk, il-fondi terroristiċi, ġieli jiġu minn għejjun leġittimi u l-end user tagħhom jispiċċa ma jkunx legali u leġittimu.

Din il-ħaġa qiegħda ġġiegħel lil diversi istituzzjonijiet finanzjarji biex jistaqsu lilhom innifishom, mhux biss minn fejn ċertu flus ikunu ġejjin, iżda wkoll fejn għandhom iċ-ċans li jispiċċaw.

Hemm min jibża, per eżempju, li dan jista' jwassal saħanistra għal ċertu element kważi razzista, u dan qed ngħidu għall-mod kif ċertu flus mil-Lvant Nofsani qed jitpoġġew taħt skrutinju aktar minn flejjes ġejjin minn għejjun oħra.

Qed ikun hemm min jirraġuna li dan jista' jwassal ukoll għal ċerta reazzjoni difensiva minn ċerti banek li minħabba li ċerti fondi jistgħu jirriżultaw li jkunu marbuta ma' ċerti atti terroristiċi, dawn jibdew jirrapportaw anke dawn it- transazzjonijiet ta' l-iċken suspett, u dan fil-prattika jista' jwassal biex ir-regolaturi jiġu flooded b'sensila twila esaġerata ta' rapporti.

Qed ngħid dan għax huwa importanti li fil-prattika jkun hemm sens ta' bilanċ.

Jiena naħseb li anke f'dawn iċ-ċirkostanzi, Sur President, il-qofol ta' kollox għandu jkun li jiżdied l-infurzar ta' dak li jissejjaħ, know your customer rules, li fil-fatt biex inkunu fair, l-FATF ilha tinvoka għal snin sħaħ minn qabel ma qamu dawn il-mewġiet kbar li nqalgħu f'Settembru li għadda.

Dan qed ngħidu mingħajr ma nitfa l-ebda dell fuq ħadd, għaliex mal- milja ta' żmien irriżulta li l-flejjes maħmuġin ġew riċiklati kemm fl- Unjoni Ewropea kif ukoll barra l-Unjoni Ewropea, kemm fil-Lvant Nofsani u anke kif semmejt fl-Istati Uniti nnifisha.

Xi ftit ta' snin ilu kien hemm xi ħadd li ddeskriva l-ħasil tal-flus maħmuġin bħala makna tal-ħasil infernali.

Aħna naqblu mal-kunċett ta' l- FIUs għaliex apparti li jwasslu għal tixrid aktar wiesa' u pront tat- tagħrif f'dan is-settur, huma jistgħu jwasslu wkoll biex tiġi detected ċerta kriminalita` anke fl-istadju hekk imsejjaħ pre-investigattiv jew ta' l-intelligence stage.

Qabel ma twaqqfu l-FIUs f'ċerti pajjiżi kien hemm ċertu tkaxkir tas-saqajn minn ċerti istituzzjonijiet finanzjarji biex jipprovdu lill-awtoritajiet governattivi b'tagħrif indikattiv tal- kriminalita` f'dan is-settur partikolari.

Jiena ngħid li l-FIU tista' taħdem bħala clearing house għat-tagħrif finanzjarju jew bħala buffer bejn is-settur finanzjarju privat u l-aġenziji tal-law enforcement.

Mr. Speaker, tajjeb li nfissru wkoll għaliex ċerti pajjiżi marru għall-FIUs filwaqt li oħrajn marru għall-financial analysis units, l-FAUs.

F'ċerti pajjiżi taqsimiet tal-pulizija li jkunu ġew stabbiliti biex jinvestigaw kriminalita` finanzjarja, jew hekk imsejħa white collar crime, ġieli ssejħu financial investigative units.

Allura dan ovvjament wassal għal ċerta konfużjoni fejn wieħed jibda jistaqsi għalxiex qed nirreferu, jekk hux għall-FIUs li jkunu l-pulizija nnifishom jew għall-FIU li l-gvern ikun qed jipprova jwaqqaf kif qed jipprovdi għalih l-abbozz ta' liġi li għandna quddiemna.

Ħafna pajjiżi solvew il-problema billi ħallew il-units tal- pulizija jissejħu financial investigative units filwaqt li bdew isejħu lilhom innifishom FAUs, financial analysis units.

F'Malta jekk wieħed jara l-għanijiet tal-liġi jsib li ħloqna a hybrid organisation, li hija an intelligence analysis unit.

Ċerti pajjiżi oħrajn saħansitra waqqgħu l-kelma intelligence li jista' jkollha konnotazzjonijiet ta' spjunaġġ.

Sur President, iktar ma tikber it-teknoloġija aktar jikbru l-prospetti tax- tixrid tal-ħasil tal-flus maħmuġin kif ukoll tal-ħeffa biex isir tixrid simili.

Illum, b'riżultat ta' dawn l-avvanzi teknoloġiċi, ħafna istituzzjonijiet qegħdin jintroduċu automated transaction monitoring systems.

Min-naħa l-oħra t-teknoloġija ġdida qed toħloq opportunitajiet ġodda għal min ikun irid jaħsel il-flus maħmuġin.

Fost oħrajn insibu l- oqsma ta' l-internet banking, l-electronic cash u anke t-tkabbir f'ċerti kumpaniji teknoloġiċi.

Biex nagħmilha ċara rrid ngħid li jien m'għandi xejn kontra l-internet u daqstant ieħor nemmen u naf li hemm bosta banek serji li bdew iħaddmu l-internet banking b'ċertu għaqal u anke b'ċertu kawtela, iżda l-internet fih innifsu jista' jipprovdi lill-users ċerta anonimita`.

Jista' jipprovdi dik li tissejjaħ il-global reach, il-firxa globali, kif ukoll trasferiment istantarju ta' fondi u tagħrif.

Dan l-aħħar kont qed naqra kumment li laqatni u li jitkellem dwar dan kollu, u f'sentenza iddeskriva dak li ili nipprova ngħid għal dawn l-aħħar minuti.

X'qal dan il-kittieb?

Nixtieq nikkwota bl-Ingliż biex ma ntellifx mis-sugu ta' dak li qed nikkwota:

"There are no borders or customs checks in the cyber domain, and transacting across the world is as easy as transacting around the corner.

As a result users can transact huge volumes of business around the world without leaving the comfort of the armchair.".

Dan juri li llum, fid-dinja ta' l-internet, wieħed jista' jagħmel transazzjonijiet madwar id-dinja sempliċement mill-pultruna tiegħu li fiha jkun qed ipoġġi waqt li jkun qiegħed jindirizza l-internet ġewwa l-uffiċċju jew l-istudju tiegħu.

U dan biex nuri kemm illum dawn it-tip ta' kriminalita` jista' jkollha firxa istantarja u firxa anke globali.

L-akbar thedida ta' l-internet, naħseb illum huwa li jista' jwassal anke għal dak li jissejjaħ real time account opening pero' fejn il-banek serji qed jitolbu dettalji sħaħ dwar l-identita' u anke l-indirizzi tal-klijenti ġodda tagħhom, anke f'dawk li huma ċentri offshore.

Aspett tal-ħasil tal- flus maħmuġin, Sur President, li diffiċli tikkontrolla qed isibu llum li huwa, per eżempju, il-bejgħ ta' l-hekk imsejħa proprjeta' intellettwali bħal patents u anke l-copyrights, kif ukoll dawk li huma ħlas ta' professional services.

Jiġri hekk għax dawn huma kollha affarijiet diffiċli tikwantifikahom u jistgħu jkunu soġġettivi ħafna.

Irridu nżommu f'moħħna li meta nitkellmu dwar il-money laundering qegħdin nitkellmu dwar in-negozju globali.

Jiena diġa` semmejt diversi tipi ta' mezzi ta' kif jista' jsir dan it-tip ta' money laundering.

Magħhom irridu nżidu żewġ għejjun oħra ġodda li nibtu f'dawn l-aħħar snin.

Għandek l-offshore packing industries u għandek il- gaming companies fuq is-sistemi ta' l-internet.

Dan għaliex l-internet gambling jista' jsir faċilment bil-credit card, filwaqt li l-offshore location ta' ċerti casinos tista' twassal biex ikun hemm problemi sakemm wieħed iġib l-evidenza kollha meħtieġa biex jieħu passi kontra xi ħadd li jkun effettivament qiegħed jaħsel il-flus maħmuġin.

U sal-lum f'Malta, għalkemm li jidher li kien hemm ċertu interaction bejn it-tliet oqsma regolatorji finanzjarji, huma l-pulizija li jirċievu r-rapporti u għalhekk sal-lum kienu l-pulizija li qiegħed ikollhom stampa aktar wiesa' minn ħaddieħor.

Apparti minn hekk il-pulizija huma magħrufa li ġieli għamlu investigazzjonijiet dwar operazzjonijiet ta' money laundering, u dawn għamluhom kemm min rajhom kif ukoll fuq talba ta' l-awtoritajiet barranin.

Sal-lum li forsi għad ma kellniex kien approach daqstant konsolidat kif qed tawgura li jkun hemm il-liġi, u nawguraw li dan jintlaħaq ukoll.

Illum l- FIU għandha sservi ta' one-stop-information-shop u wieħed jawgura li dan narawh isir fil-prattika anke f'dak li huwa infurzar ta' dawn it-tip ta' leġislazzjonijiet kif għandna quddiemna għad-diskussjoni llum, Sur President.

Jiena nagħlaq billi ngħid kemm huwa faċli li jkollok l-abbużi fis-settur tiegħek mingħajr ma tinduna inti stess.

Eżempju tipiku li kien qajjem ħafna kontroversja kien ir-rapport ta' xi 400 faċċata ta' kumitat parlamentari Franċiż dwar il-financial crime fejn akkuża lir-Renju Unit għall-attitudni tiegħu dwar il-money laundering.

Huma kienu kkonludew li l-banek Ingliżi kienu sigrieti wisq, il-mexxejja politiċi ħerqana wisq biex jaħfru u l- awtoritajiet ma kellhomx riżorsi biżżejjed.

U jiena naħseb li din għandha tkun ta' tagħlima għal kull wieħed u waħda minnha, hija x'inhija l- professjoni tagħna.

U dan qed ngħidu għaliex meta nitkellmu dwar il-qasam finanzjarju Ingliż nafu li s-CP ta' Londra nafu li hija meqjusa bħala stronghold tal-binja finanzjarja, u f'dan ir-rapport tal-Franċiżi rriżulta li 10% biss ta' l-istituzzjonijiet finanzjarji kienu ddikjaraw tranżazzjonijiet suspettużi f'ċertu sens ta' regolarita'.

Ġieli dan it-tagħrif, per eżempju, wasal tard wisq biex tittieħed ċerta azzjoni, filwaqt li kienu anqas dawk il-każi ta' l-enquires formali, u saħansitra anqas dawk li wasslu għal prosekuzzjoni jew biex instab xi ħadd verament ħati.

Naħseb, li l-aktar każ jaħraq kien dak tad-dittatur Niġerjan, Sani Abacha, li kellu flus fi 15-il bank tas-CP Londiniża b'total ta' xi 1.3 biljuni sterlini.

Jiena naħseb li każi bħal dawn iġegħluna nirriflettu dwar il-fatt li d-diffikulta' ewlenija m'hijiex biex tkun taf biss il-klijent tiegħek tajjeb, iżda biex tidentifika min se jkun il-final client, jiġifieri fejn verament se jispiċċaw ċerti flejjes kbar.

Jiena ngħid li l-FIUs jistgħu jaslu għal diversi tisħiħ ta' dak li għandna quddiemna sal-lum, Sur President.

L-ewwelnett importanti li jibqa' jkun hemm disclosures minn istituzzjonijiet finanzjarji anke meta investigazzjoni finanzjarja tkun qed isir minn investigating body.

Dan qed ngħidu għax it-tieni tagħrif addizzjonali li ġieli jinkiseb minn enquires ta' istituzzjonijiet finanzjarji spiss servew ta' utilita` kbira għall-investigazzjonijiet li saru aktar tard mill-awtoritajiet.

It-tielet, huwa importanti li l-investigaturi u l-intelligence analysists jiftakru li l-proceeds of crime m'hemmx għalfejn jintefqu minnufih fuq xi assi għaliex ġieli jintefqu fuq il-lifestyles ta' ċertu nies.

Ir-raba', importanti li jiġi enfasizzat l-użu ta' dawk li jissejħu multiple laundering roots minn organizzazzjonijiet kriminali u l-ħames kultant jagħmel sens li wieħed jimxi b'kawtela dwar konfiskar t'assi.

Dan mhux qed ngħidu biex ma jiġux konfiskati l-assi, ħalli ħadd ma jifhimni ħażin, imma għaliex jista' jservi ta' warning light għal ċerti kriminali u jgerrixhom milli jkomplu jikxfu idejhom fil-ġejjieni.

Ikun hemm min jgħidlek, imma organizzazzjoni bħall-Ġnus Magħquda f'dan kollu ma tidħolx?

Le, tidħol.

Għaliex fil-fatt il-UN office for draft control and crime prevention illum għandu programm globali kontra l-ħasil tal-flus maħmuġin, u għaldaqstant wieħed jawgura li l-professjonaliżmu jidher u jinħass f'kull livell.

Sur President, importanti li dan ix-xogħol li qegħdin nitkellmu dwaru llum isir bi professjonaliżmu akbar, b'sens aktar qawwi ta' etika u b'approach anke aktar xjentifiku fid-dawl ta' livell qawwi ta' sofistikar li ntlaħaq f'dan is-settur.

Aħna nerġgħu ngħidu, Sur President, filwaqt li fl-istadju tal-kumitat sħabi u jien se inressqu ċerti emendi, nawguraw li l-FIU taħdem u taħdem f'mod ħiemed, iżda effettiv, li jagħti riżultat biex mhux biss ikollna leġislazzjoni aħjar kontra l-money laundering, iżda wkoll biex ikollna enforcement aħjar u anke aktar effettiv f'dan ir-rigward.

Nirringrazzjak.

MR SPEAKER: Grazzi.

Aktar rimarki?

L-Onor.

Jose' Herrera.

ONOR.

JOSE` HERRERA: Nirringrazzjak, Mr Speaker.

L-ewwelnett jien, bħall- kollega tiegħi l-Onor.

Leo Brincat ngħid li l-oppożizzjoni Laburista hija favur din il-liġi u favur ukoll li jiġi kkreat il-financial intelligence analysis unit.

Huwa importanti li jkollna unit simili f'Malta.

Fil-fatt unit simili għad m'għandniex, għalkemm f'nofs is-snin '90 għall-ewwel darba saret il-leġislazzjoni biex jiġi sindikat jew ikkontrollat l-kunċett tal- money laundering.

Dan qed ngħidu biex infakkar li l-kunċett li inti tilleġisla b'mod effettiv kontra l-ħasil tal-flus, daħal biss fl-aħħar tas- snin '90.

Qabel ma kien hemm l-ebda liġi, la kriminali u lanqas fiskali li tikkontrolla l-ħasil tal-flus.

Fil-fatt l-oppożizzjoni u l-gvern it-tnejn kienu qablu fuq din il-liġi.

Fil-fatt il-liġi li għandna llum m'hijiex xi liġi ġdida, imma hija liġi intiża biex temenda l-liġi prinċipali li hija diġa' eżistenti.

Mr. Speaker, għaliex għandna nikkontrollaw il-money laundering?

Għaliex jekk inti ma tikkontrollax il-ħasil tal-flus, tkun qed tagħmilha faċli biex ikollok kriminalita' organizzata.

Waħda mill-problemi ta' l-organised crime hija kif se jiddisponu mill-flus li jaqilgħu u allura jekk ma jkollokx qafas legali biex tikkontrolla u tissindika dan it-tip ta' ħasil ta' flus, allura qed tagħmilha faċli biex ikollok kriminalita' organizzata.

Barra minn hekk, ladarba pajjiżi oħrajn għandhom leġislazzjoni biex jikkombattu l-organised crime, jekk ma tagħmilx dan it-tip ta' qafas legali tkun qed tesponi lil pajjiżek bħala ċentru fejn tibda ssir din it-tip ta' attivita` illeċita.

Dan huwa ħażin, għax l- ewwelnett tkun qed tagħti image ħażin lil pajjiżek u t-tieni tkun qiegħed tgħin b'mod indirett lill-kriminalita` organizzata.

Mr. Speaker, mhux kull moviment ta' flejjes huwa ħasil ta' flus.

Għandek il- lista ta' x'tip ta' provenjenza l-flus iridu jiġu minnha biex ikollok ħasil ta' flus u din il-lista qegħdin dejjem nespanduha.

Qabel kienet limitata għat-traffikar ta' drogi, traffikar ta' armi u affarijiet simili, pero` aktar ma jgħaddi ż-żmien, bi qbil bejn iż-żewġ naħat tal-Kamra, l-iskop tal- liġi dejjem wessajnih u llum naħseb li llum huwa wiesa biżżejjed.

Kif għedt fil-bidu din hija liġi tajba u qed jagħmel sew il-gvern li qed jilleġislaha, pero` naturalment jiena, bħal sieħbi l-Onor.

Leo Brincat nemmen li din il-liġi għandha bżonn ta' aktar fine tuning.

L-ewwelnett għandu jingħad li għalkemm dan huwa an intelligence unit, jiġifieri qiegħed hemmhekk intrinsikament biex jgħin lill-eżekuttiv jiġbor u janalizza tagħrif u jikkombatti l-money laundering amministrattivament, dan il-unit xorta waħda għandu natura kważi ġudizzjarja.

Kif naraw - u fil-kumitat ikollna ċans niddiskutu din il-funzjoni - trid tirrapporta wkoll dawk il- każijiet fejn jirriżultalha li hemm il-money laundering.

Mela din il-unit se tkun ukoll ta' natura kważi ġudizzjarja.

Dak huwa l-ewwel punt, u minn hawn se joħorġu l-ewwel punti fejn wieħed forsi jista' jagħmel iktar fine tuning.

Mr. Speaker, irrid ngħid li jiena ħadt pjaċir nisma' lill-Onor.

Leo Brincat isemmi fuq kif isir dan il-money laundering.

Għandu jingħad ukoll li kif qiegħda l-liġi - u hawnhekk jiena se nipproponi xi emendi - qed jaqa' kollox f'idejn il-gvern.

Mela din il-unit qiegħda hemmhekk biex tgħin lill- gvern u lill-ministru.

F'din il-ħaġa m'hemm xejn ħażin.

Li hemm ħażin hu – u b'dan li qed ngħid mhux qed nitfa' l-ebda dell ikrah fuq il-ministru konċernat - li kif qiegħda l-liġi hemm wisq diskrezzjoni f'idejn l- eżekuttiv.

Dan il-unit m'huwiex unit purament amminstrattiv jew ta' management.

Din hija ħaġa li tinvolvi l-iktar reati serji li jista' jkollok fil-pajjiż u allura ma naħsibx li huwa floku li aġenzija bħal din tkun tiddependi daqshekk fuq l-id tal-gvern.

Aħna bħala oppożizzjoni nemmnu li lil dan il-unit għandna nagħtuh awtonomija.

Fil-passat ikkritikajna lill-gvern għaliex ikkrea ħafna entitajiet amministrattivi kważi awtonomi għax għedna li dawn l- entitajiet huma parti miċ-ċivil u huwa ħażin li nagħtuhom din l-awtonomija kollha pero' hawnhekk qed ngħidu l-oppost, jiġifieri li din l-entita' forsi hija waħda minn dawk l-entitajiet li aktar ma jiffunzjonaw indipendentement mill-gvern iktar aħjar.

Dan qed ngħiduh għax kif għedt, f'dan il-każ qegħdin nikkumbattu reati serji u ma jridx ikun hemm iċ-ċirkostanza fejn forsi tingħata l-impressjoni li xi nies jew xi entitajiet kummerċjali qed jiġu protetti mill-gvern.

Jekk inti se tagħmel unit bħal din dipendenti mill-entitajiet tal-gvern, jista' jidħol dan l-indħil li huwa ħażin.

Jista' jkollok nies involuti fil-ħasil ta' flus li jistgħu jsibu protezzjoni u għal dawn ir-raġunijiet aħna nemmnu li din il-unit irid ikollha ferm aktar awtonomija.

Mr Speaker, nemmnu li għandu jkollha iktar awtonomija fuq żewġ binarji.

Għandu jkollha iktar awtonomija fuq dak li huwa l-aspett finanzjarju kif semma' tajjeb l-Onor.

Leo Brincat.

Jekk wieħed jara kif din se tiġbor il- flus tagħha, għalkemm għandek klawsola ad hoc li tgħidlek l-introjti tagħha minn fejn se jidħlu, għandek ukoll klawsola 3 li tgħidlek li l-entita` tista' tidħol f'arranġament mal-ministru għal dak li huwa funding.

Jiena naqbel perfettament ma' dak li kkumenta sieħbi l-Onor.

Leo Brncat meta qal li din tkun tagħmel iktar sens jekk il-finanzjament tagħha jkun dirett mill- fond konsolidat, kif isir rigward ċerti entitajiet oħra, fejn ikollok l- estimi ppreżentati, skrutinizzati u approvati fil-parlament.

L-Onor.

Brincat qal ukoll li għandu jkun hemm ukoll kontroll minn xi wieħed mill-kumitati permanenti tal-Kamra.

Dwar dan jiena naqbel miegħu wkoll.

Dan huwa importanti għaliex hawnhekk qegħdin nitkellmu fuq ħwejjeġ sensittivi ħafna.

Dawn m'humiex ħwejjeġ ta' ordinary administration imma huma ħwejjeġ li jinvolvu nies u entitajiet organizzati ħafna.

Jiena avukat li naħdem fil- kriminal u naf x'qed ngħid.

Min ikun involut f'dan it-tip ta' attivita` jkunu nies u entitajiet kriminali organizzati ħafna b'għeruq kullimkien.

Mhux qed ngħid li għandhom xi għeruq mal-gvern pero' dawn huma entitajiet kummerċjali li jkollhom ħafna għeruq u allura importanti li jkollok din it- tip ta' awtonomija.

Dan ifisser li anke l-finanzjament ta' din l-entita` għandu jsir bil-mod kif qed ngħidu aħna.

It-tieni ħaġa hija li aħna nemmnu bħala oppożizzjoni li tkun idea tajba li kieku l-organu ġudizzjarju jkollu say f'din il-ħaġa wkoll.

Kif jaf kulħadd, l-organu ġudizzjarju m'huwiex xi dipartiment imma huwa wieħed mit-tliet branek ta' l-Istat, huwa għal kollox indipendenti u awtonomu u għandu mhux biss is-sembjenza ta' indipendenza, imma għandu attwalment poteri ta' indipendenza assoluta u għandu wkoll tradizzjoni ta' indipendenza.

Mr Speaker meta wieħed jaqra l-liġi jara li l-aġenziji governattivi li għandhom x'jaqsmu mas-servizzi finanzjarji u anke l-istess ministru jistgħu jidħlu b'ċerti arranġamenti ma' din il-unit biex jakkwistaw u jikkapparaw ċertu tagħrif li naturalment jgħin lil dawn l-aġenziji jikkumbattu l-money laundering.

Din hija ħaġa tajba, naqbel magħha u mhux qed nikkritikaha, imma naħseb li l-liġi fiha lakuna kbira għaliex ma tagħtix l-istess dritt lil organu ġudizzjarju.

Jekk waqt xi inkjesti li jkunu qed jiġu kondotti jkun hemm ħjiel jew ikun hemm riħa ta' dan it-tip ta' attivita` illeċita, il-maġistrat inkwerenti m'għandu l-ebda dritt jew l-ebda poter jużufruwixxi ruħu minn din il-unit.

Il-liġi hija tajba u spjegata dwar kif se tikkonsidra din il-unit u x'tip ta' tagħrif tista' tiġbor, jiġifieri jiena qed nagħmel biss suġġeriment.

Huwa tajjeb li fejn iħossu li hemm ċerta area fejn hemm riħa ta' din l- attivita`, il-ministru jew l-aġenzija governattiva tista' tavviċina din il- unit biex takkwista dan it-tagħrif pero' jiena naħseb li din it-tip ta' liasion għandha tapplika wkoll mal-bank ġudizzjarju, u nispjega għaliex.

Sfortunatament l-istituzzjoni tal-maġistrat inkwerenti tagħna m'għandhiex infrastruttura b'saħħitha.

Għalkemm on paper il-maġistrat investigattiv għandu poteri skjaċċanti, hu m'għandux il-backup u jiddependi għal kollox fuq il-pulizija eżekuttiva.

Dan jirċievi r-rapporti u daqshekk.

Il-Partit Laburista kien ipproprona li nikkreaw tip ta' maġistrat kif hemm l-Italja, jiġifieri maġistrat inkwerenti mhux biss bil-poteri on paper imma bl- infrastruttura u backup tremenda.

Aħna konna pproponejna li jkollna dan it- tip ta' maġistrat inkwerenti fuq l-istess binarju li għandek l-Italja, jiġifieri maġistrat li għandu poteri on paper imma li għandu wkoll poteri fil-fatt, fis-sens li mhux biss jinvestiga jekk isir rapport lilu mill- pulizija jew xi ħadd, imma jekk hu iħoss li hemm xi ħaġa illeċita għaddejja, dan il-maġistrat inkwerenti bid-dritt ikun jista' jaqbad u jikkonduċi l-investigazzjonijiet hu.

Din kienet ħaġa li aħna emminna li se żżid is-serjeta' f'dan il-pajjiż u kienet ukoll se ssaħħaħ l-organu ġudizzjarju.

Minn dan kollu ma sar xejn u l-maġistrat inkwerenti baqa' dak li hu fis-sens li m'għandu backup ta' xejn.

Issa x'qiegħed ngħid?

Qed ngħid li għandha tiżdied klawsola - u din se nqajjimha fil-kumitat - fejn jekk ikollok il-maġistrat li qiegħed jikkonduċi inkjesta fuq każ ta' drogi, ta' bejgħ ta' armi jew każ ta' serq organizzat – u dawn huma kollha reati li għandhom x'jaqsmu mal-money laundering - u jidħollu ħjiel mill- investigazzjoni tiegħu li jista' jkun hemm dan it-tip ta' ħasil ta' flus jew jinstabu ammonti ta' flus li huma inspjegabbli, il-maġistrat ikollu d- dritt jikkomunika ma' din il-unit u jkollu l-backup ta' din il-unit daqstant organizzata.

Hawnhekk se jkollna unit komposta minn spectrum wiesa' ta' oqsma u ta' nies intiżi fis-suġġett, naturalment se jkun hemm impjegati ma' din il-unit, din il-unit se jkollha d-dritt, kif qed naraw hawn, titlob informazzjoni minn hawn, titlob informazzjoni minn hemm u kulħadd irid jagħtiha din l-informazzjoni, allura huwa tajjeb li maġistrat ikollu dritt jużufruwixxi ruħu minnha jekk meta jkun qed jikkonduċi inkjesta jidħollu ħsieb li jista' jkollok il-money laundering.

Għaliex le?

Mhux għalhekk qiegħed hemm l-inkwerenti, biex jiskopri d-delitti u biex jinvestiga l-attivita` kriminali?

Jiġifieri din naħseb li hija mankanza serja fil-liġi.

Jiena naħseb li l-iktar persuna li għandha interess li jkollha aċċess għal unit simili huwa hija fil-fatt il-maġistrat inkwerenti, għaliex dawn l-affarijiet l-iktar li jirriżultaw hu waqt investigazzjonijiet ġudizzjarji li jsiru fuq materji li jiena għadni kemm semmejt.

Kif inhi l-liġi llum il-maġistrat m'għandux is-setgħa li jagħmel dan, u jrid jiddependi fuq il-pulizija eżekuttiva biss.

Dan huwa żbaljat.

Biex tkompli, jiena naħseb ukoll - għaliex din lanqas hija ċara - li lanqas kważi l-pulizija eżekuttiva m'għandha dritt tużufruwixxi ruħha minn unit simili.

Per eżempju, qed isiru dawk li jissejħu attachment orders.

Ħafna drabi dawn jagħmluhom l-ispetturi li jkunu qed jaħdmu fl-iskwadra kontra t- traffikar tad-drogi, tal-fraud squad u anke' l-economic crime unit.

Ħafna drabi dawn ikunu qed jinvestigaw u jibdew ixommu riħa ta' ħasil ta' flus.

Dawn għandhom il-poter li jitolbu l-avukat ġenerali jagħmel dak li jissejjaħ an attachment order.

Dawn imorru għand l-imħallef li jippresedi l- qorti kriminali, u l-imħallef tal-qorti kriminali, in chambers, jiġifieri b'mod sigriet biex dak li jkun ma jiġix sfrattat fl-investigazzjoni - għaliex waħda mill-iktar affarijiet importanti f'investigazzjonijiet simili hija s-segretezza - joħroġ dak li jissejjaħ attachment order, jiġifieri jiffriża kollox ta' dik il-persuna għal ċertu perjodu biex imbagħad il- pulizija jinvestigaw.

Hawnhekk again, il-pulizija jistgħu jinvestigaw biss sal-limiti tagħhom.

Huwa veru li se jkollhom id-dritt li jagħmluha ta' liason għaliex se jkollhom liason officer, imma naħseb li bħal fil-każ tal- maġistrat inkwerenti, il-kummissarju tal-pulizija għandu jkollu d-dritt li jitlob l-assistenza b'mod dirett ta' din il-unit.

Jekk hu se jkun talab li joħroġ an attachment order biex jiffriża l-assi ta' xi ħadd għaliex qed jissuspetta serjament li hemm il-ħasil ta' flus, għaliex m'għandhiex il- pulizija eżekuttiva jkollha d-dritt li tirrikorri għal din l-intelligence?

Ħafna drabi li jiġri - u ma fiha xejn billi nsemmiha - wara li jsir l- attachment order hu li jgħaddi xahar, ma jsibu xejn, u jitolbu l-extension għal xahar ieħor.

Il-pulizija eżekuttiva m'għandiex ir-riżorsi biex tikkombatti dawn l-affarijiet.

Issa hawnhekk ta' min igħid li kif spjega tajjeb l-Onor.

Leo Brincat, minħabba l-internet u t-teknoloġija llum sar faċli li jsir ħasil tal-flus.

Illum tant il-ħaġa hija teknika li forsi ħafna drabi l-pulizija eżekuttiva ma jkollhiex biżżejjed tagħrif jew knowhow biex tapprezza dak li tkun qed tinvestiga.

Dan il-unit qed tiġi kkreat biex ikun hemm dan in-know how u allura naħseb li min qed jinvestiga għandu jkollu aċċess għaliha - kemm il-maġistrat inkwerenti u kemm il- pulizija - b'mod dirett.

Ħaġa oħra li xtaqt nikkummenta fuqha hija l- kwestjoni ta' dak li jissejjaħ investigation order.

Issa b'dan li se ngħid jiena ma rridx indgħajjef is-saħħa ta' din il-unit, għaliex kif għedt qabel, jiena naqbel perfettament li għandu jkun hawn unit bħal dan u hija serjeta' li jkollok unit bħal din.

Kif diġa' għedt, il- kwestjoni ta' money laundering hija xi ħaġa li daħlet fil-pajjiż biss fis- snin '90.

Jiena niftakar, per eżempju, li l-mod kif kienu joperaw fil-bidu l-offshore companies kien jagħti lok għal ħafna money laundering għaliex ma kien hemm kontrolli ta' xejn.

Kien hemm suppost kontrolli, imma kollox jiddependi fuq fiduċja ta' min qed imexxi dawn in-nominee companies.

Dik l- idea llum spiċċat għax saru tibdiliet radikali biex tejjibna l-liġi tagħna, għamilna liġi serja u liġi li hija aċċettabbli mill-ġirien tagħna u mill- pajjiżi serji kollha.

Minkejja dan li qed ngħid hemm aspett li rrid nitkellem fuqu li huwa l-kwestjoni tal-professional secrecy.

U għaliex qed ngħid hekk?

Mr Speaker, qed ngħid hekk għaliex din il-liġi, kif qiegħda, tikkontrasta magħha nnifisha.

Qabel, ċerta informazzjoni li kienu jakkwistaw nies f'ċerti professjonijiet ma stajt qatt takwistaha mingħandhom.

Din kienet ir- regola, u sakemm bdejna nidħlu f'din it-tip ta' leġislazzjoni hekk dejjem kienet.

Jekk waqt il-qadi ta' xogħlu avukat jiskopri xi ħaġa, qabel ma kien hawn din il-leġislazzjoni, dan l-avukat kellu d-dritt tas-sigriet professjonali u jiġri x'jiġri dan qatt ma seta' jikxef l-informazzjoni li jkun akkwista.

Illum, is-sigriet professjonali m'għadux vanġelu għax il-mod il-mod, bdejna nnawru dan il-kunċett.

Per eżempju meta ġiet ikkreata l-liġi tal-money laundering ġie kkreat l-investigation order.

Din qisha halfway house bejn li tneħħi s-sigriet professjonali kompletament u tħallieh kompletament hemm.

Li qed nipprova ngħid hu li għall-ewwel darba l-awtoritajiet konċernati kellhom id-dritt li nonostante dak li nsibu fil-professional segrecy act, min kien qed jinvestiga seta' jitlob lill-qrati joħorġu dak li jissejjaħ an investigation order.

Din l-investigation order toħroġ kemm il-darba l- ġudikant jara li t-talba ma tkunx waħda investatorja, xi waħda intiża biex tinki jew tħammeġ biss, jew xi waħda frivola.

B'dan il-mod l-awtoritajiet setgħu jikkapparraw ċerta informazzjoni.

Mr Speaker, dan l-investigation order isir minn ġudikant wara li jgħarbel l- affarijiet biex ma jkunx hemm abbuż, għaliex wara kollox wieħed ma jridx jinsa li f'ċertu professjonijiet u f'ċerti pożizzjonijiet jekk ma tkunx kopert bis-sigriet professjonali ma tistax taqdi lill-klijenti tiegħek.

Nagħti eżempju, il-professjoni legali.

Jekk il-professjoni legali m'hijiex koperta mis-sigriet professjonali ħadd ma jiġi għandna.

Mhux se tmur għand bniedem biex dan imur jikxfek.

Tmur għand l-avukat tiegħek biex tikkonsulta miegħu u biex ħafna drabi tgħidlu l-verita'.

Jekk l-avukat ma jkunx kopert bis-sigriet professjonali ma jistax jiffunzjona.

Ma tistax tgħaddi liġi jew ikollok ċirkostanza li jekk l-ispettur qed jinvestiga każ, dan jibgħat għall-avukat tas-suspettat u jgħidlu biex jgħaddilu l-informazzjoni li jkun tah il-klijent.

Jekk jiġri hekk jikkrolla kollox.

Kulħadd għandu d-dritt li ma jinkriminax ruħu u kulħadd għandu d-dritt li jkollu l-assistenza professjonali li jirrikjedi.

Mr Speaker, dan qed ngħidu għax aħna ma rridux nesaġeraw.

Min-naħa waħda ma jridx ikollok sistema leġġera ħafna fejn wieħed imur għand nies professjonali u kważi jitlobhom parir kif għandhom jagħmlu biex jaħarbu mil- liġi imma mill-banda l-oħra ma tridx imbagħad ikollok sistema daqstant liberali li ġġiegħel lil dak li jkun biex fil-professjoni jieħu pożizzjoni tant antipatka li ma jistax jaqdi lill-klijent tiegħu.

Allura naħseb li huwa tajjeb li fil-liġi nstabet a half way house fis-sens li jekk ikun hemm każ, inti tista' titlob u ġġib warrant ġudizzjarju biex tkun tista' tinvestiga.

Din il-pożizzjoni issa m'għadhiex l-istess, għaliex jekk aħna naraw artiklu 30 (2), tal-liġi – u hemm ħafna artikli simili, imma l-artiklu 30 (2), huwa l-iktar wieħed, fl-opinjoni tiegħi, skjaċċanti - dan jgħid hekk:

"Notwithstanding anything conveying in the Professional Secrecy Act and any obligation of secrecy or confidentiality under any other law, the subject person, or any other person, physical or legal and any authority or entity from whom information is demanded by the unit, in persuance of the provisions of subarticle 1 of this article, shall communicate the information requested to the unit and for the purposes of the article 257 of the criminal code, any such disclosure shall be deemed to be a disclosure of information to a public authority compelled by law".

Hawnhekk x'qed jingħad?

Din il-liġi qed tgħid li għandna ninsew dak kollu li għedna f'liġijiet oħra, fejn qgħadna attenti u użajna ċerta prudenza biex niddelineaw il-limiti sakemm għandhom jinkixfu ċertu affarijiet.

Fil- fatt il-professional secrecy act dejjem inbiddlu fiha, dejjem nagħmluha iktar liberali, imma dejjem inħallu ċerti kawteli u ċertu kontroll.

Meta din il-unit tibgħat għalik tista' tgħidlek li trid tagħtiha l-informazzjoni anke jekk b'liġi oħra inti mhux suppost tikxef ċertu tagħrif għaliex inti marbut bis-sigriet professjonali.

Jiena ngħid li din hija ħażina.

Jew qed ngħaġġlu żżejjed jew inkella rridu nbiddlu ċerti liġijiet oħra.

Anke f'din l-istess liġi li qegħdin nemendaw, jiġifieri l-money laundering act, hemm dawn ir-riżervi u hemm dawn il-warrants li jridu joħorġu.

Mr Speaker, jiena naqbel li given l-importanza tas-suġġett forsi l-problemi għandhom jiġu indirizzati b'mod novattiv jew b'mod divers.

Biex inkun fair ukoll irrid ngħid li jiena tajt daqqa t'għajn lil-leġislazzjoni simili f'pajjiżi oħra u sibt li l-kwestjoni ta' professional secrecy ukoll dejjem qed tiġi aktar limitata jiġifieri t-trend hi li s-sigriet professjonali qed jiġi delimitat pero' f'din il-liġi ċerti affarijiet baqgħu taħt il- professional secrecy, jew inkella trid almenu l-investigation order biex tkun tista' tidħol fihom, pero' fl-istess nifs – issa dan fl-istess liġi - għal dak li jirrigwarda dan il-unit dawn is-safeguards kollha qed ninsewhom.

Dan ifisser li għandek liġi li ma tagħmilx sens għax għal min ikun qed jinvestiga hemm ċerti kawteli - u forsi dan ikun irid imur oltre dawk il-kawteli - pero' mbagħad dak li ma setax jakkwista b'mod dirett għaliex hemm restrizzjonijiet legali kif iġibhom, jista' jaqbad u jġibhom tramite din il-unit.

Mr Speaker, forsi qed nitkellem b'mod egoist għaliex jiena avukat pero' jiena naħseb li m'għandniex ngħaġġlu daqshekk għaliex b'dan il-mod jistgħu jimbarazzaw ruħhom ċerti nies.

Ma naħsibx li din il-unit għandu jkollha poteri daqshekk skjaċċanti.

Għandu jkollha d-dritt li tikseb din l- informazzjoni, imma jiena naħseb li ma tkunx idea ħażina li biex tagħmel hekk tkun teħtieġ warrant mill-organu ġudizzjarju.

Hawnhekk ta' min igħid li l-organu ġudizzjarju ma' jagħmilhiex daqshekk diffiċli biex jagħti din il-warrant.

Kulma jkun irid jara hu jekk il-talba hijiex raġonevoli, jekk din it-talba hijiex issir minħabba skopijiet ulterjuri, jekk it-talba hijiex qed issir b'mod vessatorju jew b'mod frivolu jew b'mod leġġer jew le.

Sfortunatament din il-unit hija wisq marbuta ma' l-eżekuttiv, hija wisq qisha lunga manus tal-ministru tal-finanzi.

Għaliex għandu jkun il-gvern li jiddeċiedi dawn l-affarijiet, meta jista' jkun hemm sitwazzjoni fejn ikunu qed jiġu investigati "A" u B u forsi lill-"B" nitolbuh informazzjoni u lill- "A" ma nitolbuhx informazzjoni?

Dawn huma affarijiet delikati ħafna li jistgħu jintużaw bi skopijiet ulterjuri biex nimbarazzaw lin-nies u jekk ikollok skrutinju ġudizzjarju għat-talba li tkun qed issir jiena naħseb li nkunu morna 'l quddiem u fl-istess ħin inkunu żammejna ċerti elementi ta' kawtela.

Mr Speaker, irrid ngħid ukoll li anke f'artikli oħra hemm ċertu poter wiesa' wisq.

Per eżempju f'artiklu 26 (2) jingħad hekk:

"... authorize any of its officers and employees to gain evidence of this authority to requiring a subject or person to provide him with such information or evidence.".

Dan il-poter skjaċċant fejn jista' jitlob li jingħata ċertu tagħrif jeżisti f'ħafna sections.

Dan il-poter qed jingħata fejn is-soltu jkun hemm ix- shield tas-segrecy.

Issa din tas-secrecy għadha teżisti fl-istess money laundering act u allura anke fil-każ ta' dan l-artiklu jiena nissuġġerixxi li nagħmluha li l-awtorita` trid qabel tirreferixxi għall-organu ġudizzjarju biex takwista warrant.

Forsi f'dan li għedt jiena esaġerajt ukoll, pero' jiena żgur nemmen li għandu jkollok kontroll ġudizzjarju fejn il-poteri tal-unit huma daqshekk skjaċċanti u jikkondradixxu l-att innfisu.

Mr Speaker, aħna nemmnu li l-organu ġudizzjarju għandu jidħol b'mod dirett f'din il-ħaġa.

Jiena semmejt kif jista' jidħol b'mod indirett fuq ċertu affarijiet.

Għedt ukoll li l-maġistrat inkwerenti għandu jingħata d-dritt li jużufruwixxi minn dan il-unit meta jkun qed jikkonduċi l- investigazzjonijiet biex jekk ikollu ċerti ħjiel ikun jista' jesplorhom aħjar.

Aħna nemmnu wkoll - u din semmiha l-Onor.

Leo Brincat ukoll - li għandna ndaħħlu l-organu ġudizzjarju b'mod aktar dirett għaliex tajjeb u ħażin din l-entita' m'hijiex xi entita' purament ta' amministrazzjoni ordinarja imma hija entita` li għandha funzjoni kważi ġudizzjarja.

Din m'hijiex bħat-tribunali jew entitajiet, din hija unit li x-xogħol tagħha jista' jkun xogħol jaħraq ħafna għaliex jista' jikkonċerna ħwejjeġ li huma marbuta ma' l-iktar reati serji u l-iktar attivita' kriminali li jista' jkollok u li tista' teżisti.

Kif semmejt qabel, qed nitkellmu, per eżempju fuq ħasil ta' flus li jistgħu jiġu mit-traffikar tad-drogi.

Jiena ma nistax nimmaġina affarijiet aktar serji minn hekk u allura din hija unit li x- xogħol tagħha huwa xogħol verament sensittiv, u iktar ma jkun hemm trasparenza, imparzjalita' u awtonomija dejjem ikun aħjar.

Mr Speaker, l-Onor.

Leo Brincat issuġġerixxa wkoll li fis-setup tal-bord innifsu li jmexxi din il-unit ikun hemm ukoll il-ġudikatura.

Fil-fatt l- idea hi li apparti li jkollok membri mill-bank ċentrali, mill-commissioner of police, mill-Malta Financial Services Centre u mill-attorney general, ikollok iċ-chairman li jkun membru tal-ġudikatura.

Dan ikun appuntat għal tliet snin veru, huwa indipendenti biss għall-ġudikant, u mhux kwalunkwe membru għaliex wara tliet snin his time is up, pero' l-kariga tiegħu hija kariga indipendenti u taspira ċertu ammont ta' fiduċja.

Mr Speaker, naturalment din hija liġi teknika ħafna u naħseb li se nfettqu ħafna fuqha meta niġu biex nanalizzawha fl-istadju ta' kumitat.

Fis- sustanza din hija liġi tajba u li togħġobni bħala liġi pero` hemm ħafna fine tuning tekniku li jrid isir fiha.

Li ngħid biss huwa li jekk din l- idea li ssuġġerixxa l-ħabib tiegħi l-Onor.

Leo Brincat tiġi aċċettata mill- gvern, il-membru tal-ġudikatura m'għandux ikun magħżul mill-imħallfin li jippresedu l-qorti kriminali.

Qed ngħid dan għaliex huma l-imħallfin li jippresedu l-qorti kriminali li jridu jiddeċiedu b'mod indipendenti dwar dawn l-attachment orders li jsiru u eventwalment jiġġudikaw il-każi.

Jekk membru tal-ġudikatura jkun parti min dan it-team, - u hekk nemmen li għandu jsir għaliex din hija s-serjeta' - jiena nemmen li dan għandu jkun wieħed mill-imħallfin li normalment jippresedu l-prim'awla tal-qorti ċivili.

Irrid ngħid ukoll li ma naqbilx li għandu jkun wieħed irtirat.

Għandu jkun wieħed li għadu fil-kariga biex ikun qed igawdi l-istatus tiegħu skond ma titlob il-Kostituzzjoni.

Nirringrazzjak.

THE DEPUTY SPEAKER (Onor. Michael Bonnici): Grazzi.

Aktar rimarki?

L- Onor. Noel Farrugia.

ONOR.

NOEL FARRUGIA: Mr Speaker, l-għan ewlieni ta' dan l-abbozz huwa sabiex iwaqqaf korp għall-analiżi ta' informazzjoni finanzjarja.

M'hemmx dubju li l-oppożizzjoni tirrikonoxxi li s-servizzi finanzjarji f'pajjiżna huma importanti – u dan partikolarment fid-dawl li pajjiżna huwa newtrali - biex niggarantixxu x-xogħol għall-poplu tagħna u huwa importanti anke għall- pożizzjoni ġeografika tagħna fejn ninsabu fiċ-ċentru ta' l-attivita` ħaġa li tista' tkun kemm ta' vantaġġ kif ukoll ta' żvantaġġ għall-poplu tagħna.

Biżżejjed wieħed jara l-mod kif iħares lejn il-pajjiżi ż-żgħar min għandu s- saħħa.

Qed ngħid dan għax il-pajjiżi l-kbar jagħmlu tant pressjoni mal- pajjiżi żgħar, pero' mbagħad insibu li kemm fil-Ġermanja kif ukoll fl- Ingilterra hemm suspetti rigward fejn jispiċċaw u minn fejn jiġu ċerti finanzi.

F'dawn iċ-ċirkostanzi dawn il-pajjiżi raw kif ikkalmaw kollox u pjuttost ħolqu pressjoni fuq pajjiżi żgħar.

Hawnhekk ta' min igħid li pressjoni ta' din il-kwalita' tista' ċċaħħad lil pajjiż bħal tagħna minn ċertu investiment, għax m'hemmx dubju li dawn is-servizzi jistgħu jagħtu support importanti lejn l-ekonomija tagħna.

Mr Speaker, apparti l-emendi li trid tressaq u li diġa' semmew il-kelliema ta' qabli, l-oppożizzjoni tixtieq li liġi bħal din tkun iktar miftiehma mill-komunita` tagħna.

Dan qed ngħidu għax is-servizzi finanzjarji huma parti importanti ħafna mid-dinja moderna, imma mbagħad il-poplu ftit li xejn għandu tagħrif dwarhom.

Jiena nemmen li l-gvern għandu jispjega l- affarijiet aħjar biex il-poplu jkun jaf aktar dwar xiex inkunu qed nirreferu meta nsemmu s-servizzi finanzjarji.

Il-liġijiet fihom innifishom għandhom ikunu ċari biex imbagħad ma jitqajjmux suspetti minħabba li ċerti sistemi jkunu jidhru mċajpra.

Mr Speaker, l-oppożizzjoni temmen ukoll li unit bħal dan għandu jkollu ċerta awtonomija proprju biex il-poplu ma jħossx dawn l-aspetti mċajpra li qed insemmi.

Per eżempju, vis-a-vis l-qrati tagħna jeżistu suspetti dwar ċerta awtonomija u dwar kif jittieħdu ċerti deċiżjonijiet u allura bix- xieraq li din il-unit tkun awtonoma biex ma jqumux dawn is-suspetti.

Mr Speaker, filwaqt li qed nagħmlu dawn il-bidliet jeħtieġ li nagħmlu bidliet oħra li jkunu anċillarji mal-prijorita' tal-poplu tagħna, jiġifieri l-prijorita' tax-xogħol.

Naħseb li f'dan ir-rigward wieħed għandu jkollu strateġija iktar aġġornata u li tiftiehem dwar fejn irridu naslu f'dan il- qafas ta' servizzi finanzjarji li tant nisimgħu dwaru.

Kif kont qed ngħid fil-bidu, pajjiżi żgħar dejjem ikollna l-pressjoni tal- pajjiżi l-kbar.

Per eżempju l-awtoritajiet Eġizzjani matul dawn l-aħħar tmien snin dejjem għamlu ħidma diplomatika sabiex jgħarrfu lill- awtoritajiet Ingliżi dwar ċerti osservazzjonijiet li jagħmlu dwar ċerti persuni li jistgħu jkunu nvoluti f'money laundering u għal xi raġunijiet, għaliex ikun pajjiż partikolari f'reġjun partikolari ...

(Interruzzjonijiet) Naturalment dan dejjem ikun marbut ma' skop wieħed li min għandu s-saħħa jipprova jutilizza s-sorsi tiegħu ħalli jindika li t- tali pajjiż fit-tali reġjun huwa maħkum minn sitwazzjoni ta' inċertezza u minn sitwazzjoni li m'hijiex daqstant trasparenti.

Naturalment minħabba f'hekk il-pajjiż involut jispiċċa jbati minn ċerti konsegwenzi għax issirlu ħsara għall-image tiegħu fir-rigward tas-servizzi finanzjarji.

Naturalment dawn huma sitwazzjonijiet li wieħed irid jagħti kashom għaliex lil hemm mill-argument tekniku u legali hemm ukoll l-argument tax-xogħol.

Dan qed ngħidu għax filwaqt li rridu ngħarblu dawn l-elementi kollha, daqstant ieħor irridu naraw x'ġid nistgħu noħorġu minn liġijiet bħal dawn vis-a-vis x-xogħol.

Huwa tajjeb li nkunu parti minn dak kollu li jkun qed jiġri fl-era tal-globalizzazzjoni, imma mbagħad tajjeb ukoll li nirriflettu eżatt dwar ċerti ċirkostanzi.

Mr Speaker, m'hemmx dubju li l-oppożizzjoni tkun minn ta' quddiem, kif kienet fi kwalunkwe ċirkostanza, biex fejn ikun hemm l-abbuż fil- finanzjament ta' armi jew ta' droga ma tiddejjaqx tiddikjara li hija favur dawn il-bidliet.

Dawn huma bidliet li jagħmlu lin-nazzjon tagħna iktar kredibbli, jagħmlu l-qafas leġislattiv ta' pajjiżna iktar realistiku u m'hemmx dubju li jgħollu l-identita` tal-poplu tagħna.

Mr Speaker, waqt li nagħmlu dan, fl-istess ħin m'għandniex niġru.

Qed ngħid dan għax ġieli kellna ċirkostanzi fejn ġrejna b'mod li qanqalna ħafna suspetti u fost dawn iċ-ċirkostanzi nista' nsemmi ċertu bejgħ ta' ażjendi.

Dawn huma affarijiet li jiġru darba imma meta jkunu seħħew iħallu t-timbru tagħhom u jħallu s-suspetti li m'hemmx dubju ma jgħinux biex jiftiehem aħjar il-pass ta' l-iżvilupp tas-servizz finanzjarji

Mr Speaker, huwa tajjeb li jkollna l-istrutturi kollha biex isir kontroll, isiru l-analisi u jkun hemm informazzjoni finanzjarja li tabilħaqq tkun qed tiġi kkordinata biex issostni ċertu livell ta' assigurazzjoni amministrattiva, imma min-naħa l-oħra ma nistgħux inħallu ċerti sitwazzjonijiet li jdgħajfu l-istess impatt mal-bqija tas-soċjeta`.

Mr Speaker, kulħadd għandu jifhem l-importanza li pajjiżna jibni dawn is- servizzi finanzjarji.

Qed ngħid hekk għax il-fatt li pajjiżna huwa newtrali u l-fatt li ninsabu f'reġjun imdawwar b'pajjiżi li tabilħaqq dejjem kellhom l-interess li jinvestu fis-servizzi finanzjarji jpoġġina f'vantaġġ.

Issa ta' min igħid li jekk dawn l-affarijiet ikunu marbuta ma' element ta' awtonomija, tabilħaqq ikun hemm aktar fiduċja fihom u jnaqqsu ħafna mis- suspetti li l-poplu jista' jkollu.

MR SPEAKER: Onor. Farrugia, ippermettili ninterrompik għaliex sar il-ħin.

Tibqa' in possession.

ONOR.

NOEL FARRUGIA: Iva, nibqa' in possession.

MR SPEAKER: Sar il-ħin.

Insejjaħ lill-Viċi Prim Ministru sabiex jekk jogħġbu jressaq l-Aġġornament tal-Kamra.

AĠĠORNAMENT

ONOR.

LAWRENCE GONZI (Viċi Prim Ministru u Ministru għall-Politika soċjali): Mr Speaker, nipproponi l-Aġġornament tal-Kamra għal għada, it- Tlieta 18 ta' Diċembru, fid-9:00 a.m. b'din l-agenda:

Ordnijiet tal-Ġurnata

Abbozz ta' Liġi li jemenda l-Att kontra Money Laundering – Tieni Qari (Kont);

Abbozz ta' Liġi li Jimplimenta Miżuri ta' l-Estimi – Tieni Qari;

Abbozz ta' Liġi dwar il-Patrimonju Kulturali - Kumitat (Kont.);

Abbozz ta' Liġi dwar il-Kunsill Nazzjonali għall-Kultura u l-Arti - Kumitat;

Abbozz ta' Liġi li jemenda l-Ordinanza dwar il-Kostituzzjoni tal-Kariga ta' Avukat Ġenerali u dik ta' Avukat tar-Repubblika - Tieni Qari; u

Riżoluzzjoni tal-Prim Ministru dwar il-qagħda fil-pajjiż - Kontinwazzjoni.

--------------------- Abbozz ta' Liġi li jemenda l-Kodiċi Kriminali - Kumitat Permanenti;

Abbozz ta' Liġi dwar il-Probation - Kumitat Permanenti;

Abbozz ta' Liġi dwar ir-Ratifika ta' Konvenzjonijiet dwar Proċeduri Legali - Kumitat Permanenti;

Abbozz ta' Liġi dwar l-Amministrazzjoni ta' Art tal-Gvern - Kumitat Permanenti;

Abbozz ta' Liġi dwar is-Sigurta' fl-Ikel - Kumitat Permanenti;

Abbozz ta' Liġi li jemenda l-Att dwar l-Uffiċċju tal-Posta - Kumitat Permanenti; u

Abbozz ta' Liġi li jemenda l-Att dwar l-Ibħra Territorjali u ż-Żona Kontigwa - Kumitat Permanenti.

MR SPEAKER: Grazzi.

Hemm rimarki?

L-Onor.

Carmelo Vella.

ONOR.

CARMELO VELLA: Mr Speaker, f'din in-nofs siegħa li ġejja beħsiebni nitkellem fuq ir-rapport annwali u l-istatements finanzjarji li tħabbru l- ġimgħa l-oħra ta' l-Air Malta.

L-ewwelnett irrid ngħid li r-riżultati ta' dan ir-rapport kienu jagħlqu fil-31 ta' Marzu ta' din is-sena minħabba li l-Air Malta għadha bil-financial year tagħlaq f'Marzu u mhux f'Diċembru.

Jiena ma rridx nidħol fil-mertu għalfejn damu, pero' xorta naħseb li dan kien nuqqas ta' serjeta`.

Dan kellu jiġi fil-ħin anke b'rispett lejn il- ħaddiema fis-settur turistiku.

Nifhem li din setgħet kienet prassi u m'hijiex xi ħaġa li saret din is-sena biss, pero' żgur li r-rapport annwali u l-istatements finanzjarji qatt ma tħabbru f'Diċembru.

Barra minn hekk ngħid li jekk kienet prassi, din kienet prassi ħażina, speċjalment meta tara li l-financial year għalqet f'Marzu, ir-rapport ġie ffirmat f'Settembru u ppreżentant lill-pubbliku f'Diċembru.

Mr. Speaker, irrid ngħid ukoll li fl-opinjoni tiegħi ta' min forsi jibda jaħseb li l-Air Malta tibda tiġi diskussa iktar f'dan il-Parlament, għaliex kważi kważi fi tliet snin qatt ħadd ma semma' leħnu dwarha.

Kieku ma tkunx l-oppożizzjoni li titkellem dwarha waqt l-estimi ġenerali fi żmien il- budget, l-Air Malta qatt ma tissemma.

Fil-fatt il-ministru responsabbli mill-Air Malta għadni qatt ma smajtu jsemmi din il-kumpannija fid-diskors tiegħu dwar il-voti tal-ministeru tiegħu.

Mr Speaker, meta tħabbru dawn ir-riżultati qisu kien hemm ekwivoku kbir.

X'inhu dan l-ekwivoku?

L-ekwivoku nqala' għaliex peress li r-riżultati tħabbru f'Diċembru, kulħadd beda jgħid li dawn jirriflettu dak li ġara wara l-11 ta' Settembru.

Mill-ewwel irrid ngħid li dawn l-affarijiet lanqas biss misshom ġew imsemmija, għaliex dawk ġraw ħafna wara li għalqet is-sena finanzjarja ta' l-Air Malta.

Kieku dan ir-rapport annwali ħareġ fi żmienu dan l-ekwivoku lanqas biss kien iqum.

Naturalment dan l-ekwivoku ġie promoss minn dik il-media li trid tagħti vantaġġ lill-gvern u li biex tagħmel dan dejjem tħallat ħaġa ma' oħra.

Jiena ċert li meta ċ-chairman, is- Sur Louis Grech, kien qiegħed jispjega, - u fl-opinjoni tiegħi s-Sur Louis Grech kien qiegħed jagħmel spjega b'mod tekniku - żgur li l-intenzjoni tiegħu ma kenitx li jħallat ħaġa m'oħra.

Sfortunatament ġara li l-media li tkun trid tagħti vantaġġ lill-gvern ħadet spunt minn dak li kien qiegħed jingħad u bdiet tgħid li dawn ir-riżultati ħżiena li kisbet l-Air Malta setgħu kienu riżultat ta' l-inċidenti li ġraw wara l-11 ta' Settembru.

Mr Speaker, x'kienu r-riżultati għall-Air Malta bejn April tas-sena 2000 sa Marzu 2001?

Ir-riżultati kienu li l-Air Malta, mill-core business tagħha, jiġifieri mix-xogħol ta' l-ajruplani, qalgħet Lm936,000.

Ejja ngħidu li qalgħet ftit inqas minn Lm1 miljun, pero' l-Air Malta bil-kumpanniji kollha tagħha, bill-hotels, bl-Azzurre Air, bid-duty free, bl-insurance, bil- kumpaniji kollha, tilfet Lm3,7miljun.

Din hija ħaġa inkwetanti meta wieħed iħares għal dak li kien qiegħed jiġri fl-Air Malta fis-sentejn ta' qabel.

Fis-sentejn ta' qabel l-Air Malta kienet għamlet profitti bħala grupp ta' Lm12.5 miljun.

Meta l-fatt li s-sena ta' qabel tkun qlajt Lm6.3 miljuni u din is-sena tlift Lm3.7 miljuni ifisser li inti mort lura b'Lm10 miljuni.

Jiena nerġa' ngħid li huwa importanti li ngħidu li dan kollu ġara qabel il- 11 ta' Settembru.

U l-unika kumment li kellu l-Ministru Josef Bonnici kien - u jiena qiegħed ngħid dak li ġie kkwotat fil-gazzetti –

"So far the group was handling the crisis well".

Jiena hawnhekk nistaqsieh: Għal-liema kriżi qiegħed tgħid?

Għall-kriżi tas- sena fejn l-Air Malta għamlet dan it-telf jew għall-kriżi ta' dak li ġara wara l-11 ta' Settembru?

Għaliex meta tmur Lm10 miljuni lura qabel il-kriżi tal-11 ta' Settembru mela aħseb u ara x'se jiġri fis-sena finanzjarja li jmiss u li fiha hemm inkluż il-kriżi tal-11 ta' Settembru!

X'kienet il- kawża?

Wara l-11 ta' Settembru l-insurance premiums telgħu, l-forward bookings niżlu u s-security costs għolew pero' dawn huma kollha affarijiet li m'għandhom x'jaqsmu xejn mas-sena li qed nitkellmu dwarha.

Forsi statement importanti li ħareġ minn dik il-konferenza kien li l- airline industry fl-Ewropa għaddiet minn żmenijiet serji u koroh u li ħafna mill-airlines ġewwa l-Ewropa għamlu ħafna telf u marru ħafna lura.

Dan qed ngħidu biex meta nitkellmu fuq dak li qed jiġri ġo l-Ewropa mhux meta jaqblilna ngħidu kemm fl-Ewropa kollox sejjer tajjeb u mbagħad meta nkunu rridu niġġustifikaw il-fatt li sejrin ħażin f'xi ħaġa ngħidu li anke ta' l- Ewropa sejrin ħażin.

Ta' min jgħid li l-airlines fl-Ewropa kienu sejrin ħażin anke f'dawk is-sentejn li semmejt jien meta l-Air Malta kienet sejra tajjeb.

Dan mhux qed ngħidu biex innaqqas minn dak li hu dovut lill-Air Malta, anzi qiegħed insemmieh biex nuri li ħdejn airlines oħrajn, anke f'din is-sena li qegħdin niddiskutu, l-Air Malta fejn setgħet, dejjem żammet ftit fir-riedni f'idejha.

Dan ir-riedni madankollu ma setgħetx iżżommu dejjem, u jiena nispjega fejn.

X'kienu r-raġunijiet l-oħra li semmew?

L-ewwel li qalu li l-Air Malta kellha record ta' turnover, jiġifieri l-kwantita' ta' xogħol li kellha, li tela' għal Lm 124 miljun.

Jiena ngħid prosit.

Mela la l-Air Malta żiedet ix- xogħol, l-iskuża li ssemmiet li x-xogħol naqas ma treġix.

Inti kif qiegħed tgħid li mort lura għaliex naqaslek ix-xogħol u mbagħad fl-istess waqt qed tgħid li l-Air Malta laħqet record turnover ta' Lm124 miljun?

Mela hawnhekk għandna l-ewwel diskrepanza li jiena ngħid ta' min jerġa' jħares lejha.

Meta jiżdied ix-xogħol naturalment inti tistenna li żżid il-profitti pero' meta qed tgħid li inti kellek record turnover u fl-istess waqt qed tgħid li għamilt it-telf, dawn huma sinjali koroh li jixgħelulek il-bozza l-ħamra.

Il-fatt li inti qed iżżid ix-xogħol u fl-istess ħin qed iżżid it-telf ifisser li inti dħalt fi spiral ta' uncompetitiveness għaliex tkun qed ittella' l-costs iktar milli tkun qed ittella' l-profitt.

Din hija ħaġa perikoluża għax jekk jinżillek ix-xogħol ma tkunx tista' tniżżel dawn il- costs u tiġi fi żbilanċ qawwi.

U hawnhekk irrid ngħid li ta' min joqgħod ħafna attent f'dawk li huma l-fixed costs u l-variable costs, għaliex bħalissa kulħadd qed imur biex inaqqas dawk li ngħidulhom il-fixed costs u jżid il-variable costs, imma milli jidher l-Air Malta mhux qed tagħmel hekk.

Mr Speaker, fil-konferenza ma ssemmiex x'ġara fl-Azzurre Air.

Issemmew biss is-subsidiaries.

Jiena se nitkellem partikolarment fuq l-Azurre Air għaliex din kienet is-subsidiary prinċipali li għoddsod fil-fond lill-Air Malta.

L- Azzurre Air f'din is-sena li qegħdi niddiskutu tilfet Lm6.8 miljun.

Dan it- telf ma sarx sa Marzu ta' l-2001, għaliex l-Azzurre air tagħlaq il- financial year tagħha f'Diċembru.

It-telf ta' Lm6.8 miljuni sar sa Diċembru tas-sena 2000.

Jiġifieri jista' jkun li minn Diċembru tas-sena 2000 sa Marzu tas-sena 2001, jew kompliet titlef iktar jew jista' jkun li rkuprat xi ħaġa minn dan it-telf.

Dan jiena ma nistax ngħidu.

Li naf hu li bejn Jannar u Diċembru tas-sena 2000 l-Azur air tilfet Lm7 miljuni.

Mr Speaker, għalfejn qed insemmi l-Azzurre Air?

Qed insemmi din il- kumpannija għaliex fl-opinjoni tiegħi l-Air Malta fi żmien ta' gvern Nazzjonalista ta' qabel kienet ħadet żewġ deċiżjonijiet koroh wisq li għadha qed tbati minnhom sal-lum.

L-ewwel deċiżjoni kienet li biegħet erba' ajruplani Boeing 737's u minflok xtrat erba' ajruplani iżgħar, dawk li ngħidulhom l-RJs.

Dawn kienu ajruplani uneconomical ħafna u li taw daqqa ta' ħarta għall-operazzjoni ta' l-Air Malta.

Barra minn dan is-seating capacity ta' l-airline ta' l-Air Malta naqset b'220.

Ġara wkoll li l- Boeings li bgħejna erġajna bdejna nikruhom aħna stess għaliex kellna bżonnhom, filwaqt li l-ajruplani l-RJs li xtrajna kellhom effett ħażin fuq l-operazzjoni ta' l-Air Malta għaliex ma kenux qegħdin jaqduna sew.

Id-deċiżjoni l-oħra ħażina li ħadet l-Air Malta u li minħabba fiha għadha tbati sal-lum kienet dik li twaqqaf il-kumpannija Azzurre Air.

Meta aħna konna nikkritikaw din id-deċiżjoni mill-oppożizzjoni, n-naħa tal-gvern kienet tgħidilna li l-Azzurre Air se tibda llum bħala satellita ta' l-Air Malta imma din tant se tikber li għada pitgħada kważi kważi l-Air Malta se tiġi satellita ta' l-Azzurre Air.

Illum għandna l-fatti, għandna l-provi, għandna l-figuri u min qiegħed jismagħna jista' jgħid min ħareġ ta' raġel, jekk hux aħna jew il-gvern.

Meta ddeċidew li dak iż-żmien jiffurmaw il-kumpannija Azzurre Air inxtraw tliet ajruplani oħra ma' dawk l-erbgħa li kellna diġa', u dawn xtrajnihom bi prezz inflated.

Il-listed price kien xi $24 miljun u aħna xtrajnihom b'xi $6.5 miljun.

U dak iż-żmien il-gvern Malti u l-Air Malta daħlu għal commitment ta' xi $182 miljun.

Il-gvern illum, nerġa' ngħid, ġie fi kliem dak li konna qegħdin ngħidu aħna.

L-Air Malta llum ftit li xejn tista' tagħmel fuq dik id-deċiżjoni li ttieħdet ħames jew sitt snin ilu, u kieku ma kienx hemm dan it-telf ta' l-Azzurre Air kieku l-Air Malta spiċċat bi profitti ta' xi Lm3.5 miljuni.

Mr Speaker, din ta' l-Azzurre Air kienet ħolma ta' bniedem issaportjata mill-gvern ta' dak iż-żmien.

Hawn Malta noqgħodu nintilfu fuq iċ-ċivil, fuq il-freeport u fuq id-drydocks u affarijiet li huma ħafna għar minn hekk lanqas biss nagħtu kashom.

U jiena jiddispjaċini li jiġri hekk għaliex mill- Azur air m'hu qed nieħdu xejn.

Għallinqas id-drydocks u l-freeport u ċ- ċivil veru qed jixorbu l-flus pero' qed jagħtu l-impjieg lill-Maltin, pero' l-Azzurre Air qed tixrob il-flus xorta u mhux qed timpjega Maltin.

Kollox sejjer għand il-ħaddiema barranin.

Dan ifisser li ġejna fi stat fejn il- ħaddiem Malti issa qiegħed ikollu jissussidja lill-ħaddiem barrani.

Mr Speaker, x'se nagħmlu b'dawn l-RJs ħadd għadu ma jaf.

Li naf biss hu li llum għandek ajruplani Brażiljani bħalhom b'nofs prezz.

Li naf ukoll hu li l-British Aerospace li kienet tagħmel dawn l-ajruplani waqqfet il- production tagħhom allura l-prezz tagħhom wieħed jistenna li se jinżel.

Kieku dan l-investiment sar mill-Air Malta llum ara x'capacity iktar għandha l-Air Malta.

Il-futur jidher daqsxejn bleek għall-Azzurre Air, pero' jiena nispera li s-sitwazzjoni titranġa.

Skuża oħra kienet li kien hemm a declining traffic, jiġifieri naqas is-suq tal-passiġġieri, u l-iktar li naqas kien mil-Libja u l-Ġermanja.

Jiena se nitkellem fuq il-Ġermanja, għaliex l-iskuża li qed tinġab kull darba hi li tlifna minn dan is-suq għaliex naqqset il-programm tagħha l-Frosch.

Din ta' min jiċċaraha.

Jiena ma naqbilx kif qed titpoġġa s-sitwazzjoni llum.

L- ewwelnett l-Air Malta tilfet lill-Frosch qabel ma ttieħdet id-deċiżjoni li l-Frosch tnaqqas il-programm lejn Malta.

Għaliex?

Għaliex il-Frosch marret tajjeb ħafna fis-sajf tas-sena 2000, meta marret tajjeb ħafna ddeċidiet li tibda ttir lejn Malta bl-ajruplani tagħha u allura naqqset dawk ta' l-Air Malta.

Mela l-Air Malta naqqset il-flights mill-Ġermanja mhux meta l-Frosch marret ħażin, imma meta kienet għaddejja tajba.

Mr Speaker, meta nitkellmu fuq il-Frosch, aħna npoġġu l-karrettun quddiem il-ħmar.

Aħna ngħidu li hawn Malta naqqasna t-turist Ġermaniż għaliex il- Frosch qatgħet il-programm.

Jiena ngħid ejja naqilbuha u ngħidu li l-Frosch kellu jnaqqas il-programm lejn Malta għaliex naqset id-domanda fil- Ġermanja.

Jekk aħna kull meta nitkellmu fuq il-Ġermanja se nwaħħlu fil- Frosch biss u ma ngħidux fejn għandna tort aħna, s-sitwazzjoni rigward il- Ġermanja m'aħniex se nirranġawha.

Barra minn hekk, xi sitt xhur qabel ma l- Frosch iddeċidiet li tnaqqas il-programm tagħha lejn Malta, jiena ġejt hawnhekk u kont għedt li mill-Ġermanja naqqasna 175,000 bed night.

Kien diġa' qiegħed iberraq, kienet diġa' qed tonqos id-domanda għal Malta fil- Ġermanja.

Mela l-ewwel beda jonqos is-suq fil-Ġermanja, imbagħad il-Frosch iddeċidiet li tnaqqas il-pakkett tagħha lejn Malta u mhux bill-kontra.

Skuża oħra hija li kien hawn ħafna over capacity mill-airlines hawn Malta.

Xi rridu ngħidu biha din ta' l-over capacity?

Jiġifieri żdiedu l-airline seat allocations?

U jekk żdiedu, dawn minn min żdiedu?

Minn ajruplani oħrajn?

Jew hawn over capacity għaliex naqset id-domanda?

Jekk jiena għandi għaxar tazzi tat-te' u għandi għaxra min-nies iridu jieħdu t-te', jiena qiegħed tajjeb.

Jekk jiena għandi għaxar tazzi tat-te' u nies għat-te' għandi ħamsa, mela jiena ġejt b'over capacity ta' tazzi.

U jiena naħseb hekk qed jiġri hawn Malta.

Mhux qed ikollna over capacity kbira għaliex qed jiżdiedu ħafna airlines li ġejjin joperaw minn hawn Malta, imma qed ikollna over capacity għaliex qiegħed jonqos ix-xogħol, u mhux bil-kontra.

U jiena ngħid li jekk aħna qed naqtgħu qalbna minn issa fuq l-over capacity ta' airlines, aħseb u ara x'inhu ġej jekk aħna nagħmlu dak li qed jgħid il- gvern li nidħlu bħala membri sħaħ fl-Unjoni Ewropea, għaliex imbagħad ma tista' twaqqaf lil ebda airline li jiġi jopera minn hawnhekk.

Anke fuq kompetizzjoni tal-prezzijiet tas-seats, irrid ngħid li Malta għad m'aħniex dak li jgħidulu t-third package.

Ma naħsibx li għandi ċ-ċans nitkellem fuqu f'dan l-aġġornament imma t-third package ma jħallix ajruplani barranin li jiġu hawn Malta b'charters, la li jbigħu s-seat biss u lanqas li jbigħu lill-Maltin.

Naturalment meta Malta tidħol bit-third package, kull charter li jiġi hawn Malta jkun jista' jbigħ is-seat waħdu u jkun jista' jbigħ kemm irid hu lill-Maltin.

Jista' jkun li lilna bħala Maltin jaqblilna għaliex insiefru b'orħos, pero' dan ġej at a cost għall- Air Malta.

Mr Speaker, irrid ngħid ukoll li tlifna Lm400,000 fuq ir-rotta ta' New York.

Imma skużi, kellna l-Balkan Airlines topera minn hawn għal New York u spiċċat tilfet!

Allura meta waqfet il-Balkan Airlines, kif aħna ma tgħallimniex u bdejna noperaw aħna?

Il-Ministru Refalo bil-pompa kollha kien qal li issa li għandna l-Air Malta ttir lejn New York se niżviluppaw is-suq Amerikan pero' jiena nibqa' ngħid li s-suq Amerikan m'hemmx għalfejn niżviluppawh.

Qalulna wkoll li splodew il-payroll costs.

X'qed jiġri biex il-payroll cost tela' daqshekk?

Naf li kien hemm il-collective agreement, naf li la żdied ix-xogħol, ovvjament żdied l-overtime, qed jiżdiedu l-ħaddiema part-time u forsi żdiedu anke dawk full-time.

Li naf hu li dan l-aħħar sentejn kien hemm żieda ta' 200 job ġewwa l-Air Malta jew ekwivalenti tagħhom u l- payroll costs telgħu b'Lm5 miljuni.

Mr Speaker, meta jitkellem fuq costs wieħed m'għandux jitkellem biss fuq il- payroll costs, imma jrid jitkellem ukoll dwar kemm splodew il-ħlasijiet ta' l-interessi fuq il-loans li għandha l-Air Malta.

Dawn il-loans saru f'dawk iż-żminijiet meta nfetħet l-Azzurre Air u meta nxtraw l-RJs.

Kemm qed jintefaq iktar, per eżempju, fuq ħlas ta' konsulenti?

Irrid ngħid ukoll li ma nafx jekk żdiedx ukoll il-bord tad-diretturi.

Tkellmu wkoll fuq il-fuel costs.

Huwa veru telgħu l-fuel cost, imma allura iktar u iktar kellna raġun meta aħna konna niġu hawnhekk u konna ngħidu lill-Ministru Josef Bonnici, li fuq il-fuel għandu jagħmel bħalma kienu jagħmlu gvernijiet Laburista, jiġifieri jagħmel hedging agreement.

Kull meta gvernijiet Laburista għamlu hedging agreement fuq il-fuel ħadd ma bata bil-prezzijiet għoljin tal-fuel, pero' l-Ministru Bonnici kien jiġi jidħak għaliex jgħid li l-gvern tiegħu ma jridx dan it-tip ta' logħob.

Illum qed naraw ir-riżultati.

Jiena dan qiegħed ngħidu biex ħadd ma jħares bl-ikrah lejn l-Air Malta jew lejn iċ-chairman jew il-bord tad-diretturi tal-lum jew il-managers tal-lum, għaliex ħafna affarijiet li ġabu dan ir- riżultat ħażin ġew minn policy ħażina ta' gvern Nazzjonalista ta' qabel u ta' issa.

Hawnhekk irrid ngħid li l-Lufthansa ffrankat 112 miljun Euro meta għamlet hedging għax-xiri tal-fuel.

Jekk iħossu l-bżonn li jagħmlu dan it- tip ta' arranġament airlines bħal-Lufthansa, kemm iktar u iktar għandna bżonn li nagħmluh aħna hawn Malta?

Intqal ukoll li kellna telf fuq ir-rate of exchange.

L-istess, hemm il- forward buying.

Il-forward buying illum jagħmluh it-tour operators u kulmin qiegħed fin-negozju.

Għaliex ma tagħmlux l-Air Malta wkoll?

Jiena niftakar żmenijiet fejn l-Air Malta kienet tagħmlu żgur u ġieli anke' qlajna mill- forward buying.

Jiena ma nafx jekk issa huwiex qiegħed isir jew le, pero' ladarba l-Ministru qiegħed jgħid li kien hemm telf fuq l-exchange rate jiena nassumi li jew mhux qed isir, jew mhux qed isir biżżejjed, jew inkella mhux qiegħed isir bil-għaqal.

Isemma wkoll it-telf mis-subsidiary companies li huma l-hotels.

Huwa veru li dawn għamlu telf imma issa ma niffukawx fuq il-hotels li tilfu Lm0.5 miljun bejn tlieta, u mbagħad ma nsemmux l-Azzurre Air li tilfet Lm7 miljuni waħedha.

F'din il-kumpannija għandek Lm7 miljuni telf u biex tkompli din timpjega lit-Taljani u qed tħallashom minn hawn Malta.

M'għandniex inwerwru lil kulħadd billi ngħidu li l-Crowne Plaza, Ħal Ferħ u s-Selmun Palace m'humiex tajbin u għaliex dawn m'humiex core business ta' l- Air Malta allura hemm bżonn li neħilsu minnhom.

Jekk toqgħod bil-għaqal, Lm 0.5 miljun iġġibhom.

Mr Speaker, nixtieq nerġa' ngħid li dan kollu li semmejt m'huwiex tort tal- bord u taċ-chairman.

Qed insemmi lilhom għaliex qed nikkritika minn qalbi u mhux qed nipprova nagħmel l-Air Malta bħala ballun politiku.

U dan qed ngħidu minkejja li ma naqbilx mal-mod kif inħatar il-bord tad-diretturi tal- lum li nħatar b'agenda politika.

Fi żmien gvern Laburista aħna ħarisna lejn it-teknika tan-nies li poġġejna u ma ħarisniex lejn il-kulur politiku tagħhom.

Tgħidli rigward il-hotels kif jidħol il-gvern jekk dawn qed joperawhom kumpanniji barranin?

Iva, jidħol il-gvern għaliex jiena għadni nisma' lill-ministru jgħid li l-Air Malta m'għandhiex tkompli fil-business tal-hotels, u minn meta qal hekk il-ministru, kulħadd ħadha vanġelu li dawn il-hotels se jiġu pprivatizzati.

Forsi hekk se jiġri.

Forsi nista' naqbel u nista' naqbilx ma' deċiżjoni bħal din imma issa mhux sta għalija jekk naqbel jew ma naqbilx, jara x'se jagħmel il-gvern.

Li naf hu li meta ssemmiet din il-possibbilta` ma sarx b'penny investiment fl-ebda waħda minn dawn it-tliet hotels, u llum ma tistax tikkompetti mingħajr ma tinvesti.

Mr Speaker, jiena ngħid li għandna nżommu fejn sejjer tajjeb u nneħħu fejn sejjer ħażin.

Għaliex għandi nżomm l-Azzurre Air li titlef Lm7 miljuni sempliċement għax hija core business, u nneħħi l-hotels, li tilfu din is- sena imma kienu qed jaqilgħu s-snin ta' qabel għaliex dak mhux core business tiegħi?

Il-core business nagħżlu jien, u nżomm fejn qiegħed jagħtini l-profitti u nneħħi fejn mhux qed jagħtini l-profitti.

Isemmiet ukoll il-kwestjoni tad-duty free.

Id-duty free hija waħda minn dawk is-subsidiaries li għamlet profitti u din is-sena żiedet il-profitti wkoll.

U hawnhekk l-istess, tant nafu kemm hu tajjeb id-duty free li l-Air Malta marret tiftaħ mal-privat duty free ġewwa l-Libja.

Jiena ngħid li għamlet sew.

Din kienet deċiżjoni tajba li għada pitgħada se tqalla' l- flus.

Dakinhar il-ministri u kulħadd mar jixxampla hemmhekk b'ħafna pompa għaliex ftaħna d-duty free l-Libja.

Imma allura ħadd ma jammetti li d-duty free, li hu tajjeb ħafna għal Malta, se jkollna nagħlquh minħabba l- kundizzjonijiet li timponi l-Unjoni Ewropea?

U jiena minn hawnhekk irrid insellem lil Silvio Coppola, li sfortunatament wara li marru l-Ministri l- Libja b'dik il-pompa, ġew lura u qaċċtuh mill-Air Malta.

Nixtieq insellimlu għaliex kien hu l-bniedem li għamel minn kollox biex il-kumpannija Sabrata titwaqqaf u tibda taħdem.

MR SPEAKER: Jekk jogħbok ikkonkludi għaliex sar il-ħin.

ONOR.

CARMELO VELLA: Kollox sewwa.

Kien baqgħali xi ngħid, imma ma jimpurtax.

Bħalma diġa' għedt, Mr Speaker, jiena mhux qiegħed nitkellem biex nagħmel ballun politiku mill-Air Malta.

Il-Partit Laburista dejjem kellu għal qalbu din il-kumpannija u żgur li s-support tiegħu lejn l-Air Malta se jibqa' jagħtih.

Aħna ma nistgħux naraw dawn l-affarijiet għaddejin u ma nitkellmux.

Aħna nemmnu li dak li qed jiġri llum huwa tort ta' politika ħażina ta' gvern Nazzjonalista ta' qabel u dik ta' gvern Nazzjonalista tal- lum.

Nirringrazzjak.

MR SPEAKER: Grazzi.

Sar il-ħin.

Il-Kamra hija aġġornata għal għada, it- Tlieta, 18 ta' Diċembru 2001 fid-9:00 a.m. bl-agenda kif komunikata mill- Viċi Prim Ministru.

Fid-9.30 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

TA' QALI - MANIĠJAR TAL-PARK NAZZJONALI

L-ONOR.

CHARLES BUHAGIAR staqsa lill-Ministru għall-Ambjent: Jista' l-Ministru jgħid x'inhi l-istruttura ġdida li kellha tiġi maħtura għall- immaniġjar tal-park nazzjonali f'Ta' Qali?

ONOR.

FRANCIS ZAMMIT DIMECH: L-istruttura l-ġdida għall-Park(s) Nazzjonali tikkonsisti minn Kumitat Prinċipali u numru ta' Sottokumitati li jieħdu ħsieb aspetti ta' l-iżvilupp, aċċessibilita' u manutenzjoni, kif ukoll dak ta' l-immaniġġar u t-tmexxija għall-attivitajiet li jiġu organizzati ġewwa l-Park Nazzjonali f' Ta' Qali.

ITALJA - ĦAMES PROTOKOLL FINANZJARJU

L-ONOR.

CHARLES BUHAGIAR staqsa lill-Ministru għall-Affarijiet Barranin: Jista' l-Ministru jgħid jekk hemmx il-ħsieb li jiġi negozjat il- ħames protokoll finanzjarju ma l-Italja?

ONOR.

JOE BORG: Nikkonferma illi n-negozjati dwar il-Ħames Protokoll Finanzjarju mal-Gvern Taljan li kienu bdew taħt l-amministrazzjoni Taljana preċedenti qed jitkomplew ma' l-amministrazzjoni preżenti.

MEMORANDUM - LIĠI TAL-FAMILJA

L-ONOR.

KARL CHIRCOP staqsa lill-Viċi Prim Ministru u Ministru għall-Politika Soċjali: Jista' l-Ministru jgħid kemm movimenti u liema movimenti taw xi suġġerimenti, jew resqu xi memorandum fuq il-liġi tal- familja?

ONOR.

LAWRENCE GONZI: Jekk l-Onor.

Interpellant qed jirreferi għall- White Paper rigward il-liġi proposta dwar il-Qorti tal-Familja, nitolbu jirreferi l-Mistoqsija tiegħu lill-Ministru kkonċernat.

PA

L-ONOR.

CARMELO ABELA staqsa lill-Ministru ta' l-Intern: Jista' l- Ministru jwieġeb PQ 30386?

ONOR.

TONIO BORG: L-Awtorita` ta` l-Ippjanar ippublikat għall- konsultazzjoni pubblika l-Pjan Lokali għall-Majjistral ta` Malta f`Lulju 2001.

Is-sit li qiegħed jirreferi għalih l-Onor.

Interpellant huwa kopert bil-policy NWML 26 - Area for Garage Businesses fl-istess Pjan.

Il-konsultazzjoni pubblika fuq dan il-Pjan għalqet, u l-Awtorita` issa ser tieħu konjizzjoni tal-kummenti tal-pubbliku u tirrevedi l-Pjan fejn meħtieġ.

L-Awtorita` għandha applikazzjoni pendenti għal żvilupp ta` kumpless residenzjali fuq is-sit tal-barriera magħrufa bħala 'tal-blu'.

DIPARTIMENT TAL-MUŻEWIJIET

L-ONOR.

CARMELO ABELA staqsa lill-Ministru ta' l-Edukazzjoni: B'referenza għall-PQ 30387, jista' l-Ministru jgħati l-figuri għas-sena 2000?

ONOR.

LOUIS GALEA: Informat li l-flus ivvutati għad-Dipartiment tal- Mużewijiet li ma ntużawx għas-snin 2000 u 2001 huma kif ġej:

Sena 2000 Rikurrenti Lm 19,076

Kapitali Lm 38,407 (taħt Restoration of Museums and Hist.

Sites)

Lm 97,869 (taħt Ticketing System)

Sena 2001 Rikurrenti Xejn Kapitali Lm 99,431 (Ticketing System)

SKOLA LORENZO GAFA - LIBRERIJA

L-ONOR.

CARMELO MIFSUD BONNICI staqsa lill-Ministru ta' l- Edukazzjoni: Jista' l-Ministru jgħid kemm hemm preżentement kotba ġewwa l- librerija ta' l-iskola Lorenzo Gafa, Birgu u kemm inxtraw tul is-snin 1999, 2000 u 2001?

ONOR.

LOUIS GALEA: Informat li l-figuri meħuda mid-dettalji provduti mill-iskola f'Diċembru ta' kull sena għall-iskola Lorenzo Gafa`, Birgu, huwa kif se nsemmi:

Sena Total ta' kotba Kotba mixtrija 1999 1138 25 2000 1175 0

MALTACOM - ĦADDIEMA

L-ONOR.

LEO BRINCAT staqsa lill-Ministru għas-Servizzi Ekonomiċi: Jista' l-Ministru jwieġeb PQ 30376?

ONOR.

JOSEF BONNICI: L-informazzjoni mitluba dwar l-ingaġġ ta' ħaddiema ġodda ma' kumpaniji sussidjarji tal-Maltacom bejn Settembru 1998 u t-30 ta' Novembru 2001 qed titpoġġa fuq il-Mejda tal-Kamra.

Tajjeb jingħad matul l-istess perjodu, in-numru ta' ħaddiema mal-Maltacom niżel minn 1,812 għal 1,358 - tnaqqis ta' 454 ħaddiem.

MOSTA - FORTIZZA

L-ONOR.

CARMELO MIFSUD BONNICI staqsa lill-Ministru ta' l-Intern: Jista' l-Ministru b'referenza għad-domanda parlamentari nru.

22740, jinforma lill-Kamra f'idejn liema dipartiment tinsab il-Fortizza tal-Mosta u x'qed jiġri preżentement minnha u tistax tiġi miftuħ għall-pubbliku b'dak li fiha?

ONOR.

TONIO BORG: Ninsab infurmat illi l-Fortizza tal-Mosta qiegħda f`idejn il-Forzi Armati ta` Malta, u għalhekk l-Onor.

Membru huwa mitlub jirreferi t-tieni parti tad-domanda lill-Ministru kkonċernat.

BENGHAJSA - FORTIZZA

L-ONOR.

CARMELO MIFSUD BONNICI staqsa lill-Ministru ta' l-Intern: Jista' l-Ministru b'referenza għad-domanda nru.

22740, jinforma lill-Kamra jekk kemm-il darba l-Fortizza ta' Bengħajsa jew partijiet minnha biex lura f'idejn l-Gvern u jekk le x'inhuwa previst li jsir fil-futur qarib?

ONOR.

TONIO BORG: Filwaqt li nagħmel referenza għal risposta li ngħatat għal Mistoqsija Parlamentari Nru. 29476, infakkar illi l-Fortizza ta` Bengħajsa hija mogħtija b`kera lil terzi persuni taħt erba` kirjiet differenti u mhux previst li jsir kambjament fil-futur qarib.

BINĠEMMA - FORTIZZA

L-ONOR.

CARMELO MIFSUD BONNICI staqsa lill-Ministru ta' l-Intern: Jista' l-Ministru b'referenza għad-domanda 22740, jinforma lill-kamra jekk kemm-il darba l-Fortizza ta' Bingemma jew partijiet minnha hiex lura f'idejn l-Gvern u jekk le x'inhuwa previst li jsir fil-futur qarib?

ONOR.

TONIO BORG: Filwaqt li nagħmel referenza għal risposta li ngħatat għall-Mistoqsija Parlamentari Nru. 29476, infakkar li l-Fortizza ta` Binġemma hija mogħtija b`kera lil terzi persuni u mhux previst li jsir kambjament fil-futur qarib.

SKEJJEL

L-ONOR.

CARMELO MIFSUD BONNICI staqsa lill-Ministru ta' l- Edukazzjoni: Jista' l-Ministru jgħid b'referenza għad-domanda numru 22317 jinforma lill-Kamra f'liema stadju wasal dan il-proġett?

ONOR.

LOUIS GALEA: F'dan l-istadju m'għandix x'inżid mat-tweġiba mogħtija għall-mistoqsija ċitata.

FORTIZZA TAŻ-ŻONQOR

L-ONOR.

CARMELO MIFSUD BONNICI staqsa lill-Ministru ta' l-Intern: Jista' l-Ministru jgħid b'referenza għad-domanda nru.

22740 jinforma lill- Kamra jekk kemm-il darba l-Fortizza ta' Żonqor jew partijiet minnha hiex lura f'idejn l-Gvern u jekk le, x'inhuwa previst li jsir fil-futur qarib?

ONOR.

TONIO BORG: Filwaqt li nagħmel referenza għal risposta li ngħatat għall-Mistoqsija Parlamentari Nru. 29476, infakkar li l-Fortizza ta` Zonqor hija mogħtija b`kera lil terzi persuni u mhux previst li jsir kambjament fil-futur qarib.

NUTARA GRADWATI - WARRANT

L-ONOR.

JOE CILIA staqsa lill-Ministru ta' l-Intern: Jista' l- Ministru jgħid kemm hawn nutara gradwati bħalissa li qegħdin jistennew li jsir l-eżami għall-warrant biex jkunu jistgħu jeserċitaw il-professjoni?

Jista' jgħid meta huwa previst li jsir l-eżami tal-warrant li jmiss?

ONOR.

TONIO BORG: Ninsab infurmat illi bħalissa hemm 8 nutara gradwati li qegħdin jistennew li jsir l-eżami għall-warrant.

Huwa ippjanat li l- eżami tal-warrant li jmiss ser isir kmieni s-sena d-dieħla.

ETC - KORSIJIET

L-ONOR.

NOEL FARRUGIA staqsa lill-Viċi Prim Ministru u Ministru għall-Politika Soċjali: Jista' l-Ministru jgħid kemm saru korsijiet tal- biċċiera tal-laħam mill-ETC matul din is-sena?

Kemm kien in-numru ta' parteċipanti u x'ċertifikati ngħataw?

ONOR.

LAWRENCE GONZI: Matul din is-sena l-ETC organiżżat kors wieħed għall-biċċiera tal-laħam li jikkonsisti kemm f'taħriġ teoretiku kif ukoll taħriġ prattiku.

Dan il-kors beda fis-16 ta' Jannar 2001 u huwa twil tnejn u ħamsin ġimgħa.

In-numru ta' parteċipanti li bdew jattendu għall-kors kien ta' sbatax-il persuna imma sa l-aħħar ta' Novembru 2001 dan niżel għal tnax-il persuna.

Fl-aħħar tal-kors il-parteċipanti jingħataw ċertifikat ta' kompetenza.

GĦAJNUNA SUPPLIMENTARI – DAR TA' L-ANZJANI

L-ONOR.

NOEL FARRUGIA staqsa lill-Viċi Prim Ministru u Ministru għall-Politika Soċjali: Jista' l-Ministru jgħid x'inhija r-raġuni li l- għajnuna supplimentari qed titneħħa b'60% meta l-anzjani jiriżulta li jkunu residenti f'Dar ta l-Anzjani ta' l-Istat

ONOR.

LAWRENCE GONZI: Skond il-provvedimenti ta' Avviż Legali numru 60 ta' l-2000, kull resident f'istituzzjoni statali għandu jikkontribwixxi għaż-żamma tiegħu f'dik l-istituzzjoni 60% tad-dħul net li għandu lill- Kumitat tal-Welfare, maħtur skond l-Artikolu 130 ta' l-Att dwar is-Sigurta' Soċjali.

Skond Taqsima 3 ta' l-imsemmi Avviż, residenti f'istituzzjoni statali jkun intitolat li jirċievi 40% tal-pensjoni, benefiċċju jew allowance imħallsa taħt l-imsemmi Att.

REĠISTRAR GĦAX-XOGĦOL

L-ONOR.

NOEL FARRUGIA staqsa lill-Viċi Prim Ministru u Ministru għall-Politika Soċjali: Jista' l-Ministru jgħid kemm kien in-numru ta' persuni li kienu jirreġistraw għax-xogħol f'Novembru li għadda f'Malta u Għawdex separatament?

Jista' jwieġeb din il-mistoqsija għax-xahar ta' Novembru sena b'sena għas-snin 1997, 1998, 1999 u 2000?

ONOR.

LAWRENCE GONZI: In-numru ta' persuni li kienu qed jirreġistraw għax-xogħol fuq l-ewwel parti tar-reġistru f'Novembru ta' l-1997, 1998, 1999, 2000 u f'Settembru 2001, maqsuma għal Malta u Għawdex huma kif jidhru fit-Tabella li qed inpoġġi fuq il-Mejda tal-Kamra.

B'KARA - DRENAĠĠ

L-ONOR.

MICHAEL BONNICI staqsa lill-Ministru għall-Ambjent: Jista' l-Ministru jgħid r-raġuni li saret diversifikazzjoni temporanja ta' drenaġġ fi Triq ġdida fi Triq il-Wied, B'Kara li tagħti għal Triq l-Għabex, B'Kara meta l-iżvilupptur ta' a major project għad lanqas biss għandu approvazzjoni mill-Awtorita' ta' l-Ippjanar għal dan il-proġett fl- applikazzjoni meqjusa bħala pre-development application?

Min awtorizza dan ix-xogħol?

ONOR.

FRANCIS ZAMMIT DIMECH: Ninsab infurmat li fit-triq imsemmija, maghrufa bħala Triq Indri Grima, żviluppat ħsara fil-'Mains' tad-Dranaġġ.

Wara li saru t-tiswijiet temporarji, d-Dipartiment tad-Dranaġġ ħareg sejħa ghal offerti biex dan il-'Main' li fuqu taqa' l-'flow' kollha ta' l-'area' maghrufa bħala tas-Swatar, jiġi mibdul u jsir skond l-livelli ġodda approvati mill-Awtorita ta' l-Ippjanar.

Peress li dan il-'main' huwa mghobbi hafna, l-kuntrattur inkarigat kellu jsewwaq il-flow f'main iehor temporanju l-fuq minn wiċċ it-triq sakemm jitqatta l-blat u jitqeghdu katusi ġodda skond il-livelli moghtija mill-istess Awtorita ta' l-Ippjanar.

MINERALS SUBJECT PLAN

L-ONOR.

JOE MIZZI staqsa lill-Ministru ta' l-Intern: Jista' l- Ministru jgħid meta il-minerals subject plan kien ikkomissjonat, lil min, meta tlesta u kemm sewwa? 2) Min kienu il-konsulenti tal-kumpanija li għamlet il-minerals subject plan li ħadmu fuq il-pjan u xi esperjenza kellhom? 3) Kemm il-impjegati fi grad I professjonali ġew inġaggati mal- environment management unit f'dawn l-aħħar tlett snin; 4) Kemm il- konsulenza l-Awtorita' ta' l-Ippjanar għaddew lil-żewġ persuni li isimhom qed jintbagħtu separatament?

Jista l-Ministru jgħidilna liema huma, f'isem min ħadmu u kemm tħallsu? 5) Meta il-persuna li l-isem tagħha qed jintbagħat separatament daħal jaħdem fl-Awtorita' ta' l-Ippjanar u f'liema grad?

Jista' jpoġġi fuq il-Mejda tal-Kamra koppja tal-applikazzjoni ta' Mallia meta applika biex jidħol jaħdem l-Awtorita'?

ONOR.

TONIO BORG: Ninsab infurmat kif ġej:-

1) Il-Minerals Subject Plan ġie kommissjonat lil Entec UK Ltd abbażi ta` Tender T036/98 li għaliha intefgħu ħdax-il offerta li minnha rriżulta li l- prezz skond l-offerta mitfuha minn Entec UK Ltd kienet l-orħos waħda.

L- Awtorita` ta` l-Ippjanar fit-12 ta` Mejju 1999 iffirmat kuntratt ma` Entec UK Ltd sabiex ikun jista` jinbeda x-xogħol fuq il-Minerals Subject Plan.

Il-Minerals Subject Plan għadu ma tlestiex.

L-istima tat-tender sabiex ikun jista` jsir il-Minerals Subject Plan kienet tammonta għal Stg 43,795.30 (approx.

2) Il-Minerals Subject Plan ġie fformulat minn tim ta` Entec UK Ltd immexxi minn wieħed mid-Diretturi tal-kumpanija, Dr. Ian Cromie, li kien responsabbli biex jitfassal dan il-Pjan.

Dr. Ian Cromie għandu First Class Degree fl-Ippjanar u PhD fl-Aggregate Planning.

Dan il-konsulent qabel ġie mpjegat mill-Etnec ħadem għall-UK`s Quarry Products Association (QPA) bħala Planning Policy and Research Officer b`responsabbilita` biex jagħti pariri u għajnuna lill-industrija tal-minerali fil-minerals planning, environmental and planning legislation li jinkludi ukoll Mineral Planning Guidelines (MPG) u policies ta` l-Ewropa.

Huwa għandu esperjenza konsiderevoli fil-Mineral Local Plan (MLP`s) UDP`s u Structure Plans.

Kien ukoll involut f`inkjesti għal 5 MLP`s fl-Ingilterra u 1 fl-Iskozja.

Kellu wkoll sehem fil-preparazzjoni ta` 4 county structure plans.

Dr. Ian Cromie fl-aħħar 10 snin kien iffukat fuq il-Minerals Planning u issues oħra relatati.

3) In-nies li jiġu mpjegati m`humiex impjegati ma` section jew unit partikolari imma ma` l-Awtorita` ta` l-Ippjanar u imbagħad jiġu ppustjati skond il-bżonnijiet tal-organizzazjoni.

F`dawn l-aħħar 3 snin ġew ingaġġati 4 persuni fi gradi professjonali mill-Awtorita` li kienu mpoġġija fl-environment management unit.

4) Dawn il-persuni tqabbdu mill-Awtorita` fuq numru ta` xogħlijiet kif elenkat hawn taħt: Stħarriġ fuq Għar il-Friefet, somma ta` Lm63.25 mħallas lil Joseph A. Borg fid-9/9/97

Video survey ta` taħt il-baħar fl-akwati tal-proġett tal-Hilton għas-somma ta` Lm57.50 lil Joseph A. Borg fl-14/10/99

Spejjeż u servizzi professjonali konnessi ma` stħarriġ dwar l-irtirar ta` garanzija bankarja tal-Hilton għas-somma ta` Lm775.00 lil Professur Patrick Schembri fil-31/10/99

Dawn il-persuni kienu wkoll involuti bħala parti minn grupp ta` esperti mqabbda mill-Malta University Services Ltd fuq numru ta` konsulenzi għall- Awtorita` ta` l-Ippjanar.

5) Is-Sur Adrian Mallia ġie ingaġġat mill-Awtorita` fl-1 ta` Settembru 1994 fi Grad B.

MARSA SPORTS COMPLEX – AFALTAR

L-ONOR.

MICHAEL FARRUGIA staqsa lill-Ministru ta' l-Edukazzjoni: Jista' l-Ministru jgħid min ta' l-kuntratt b'xogħol t'asfaltar ta' toroq fil-Marsa Sports Complex?

Min hu l-kuntrattur li ħa dan il-kuntratt?

Kemm kien oriġinarjament il- valur ta' dan il-kuntratt?

Kemm spiċċa sewa dan il-kuntratt?

ONOR.

LOUIS GALEA: Informat li ma jirriżultax li qiegħed isir xogħol ta' asfaltar fil-Marsa Sports Complex li tqabbad mid-Dipartiment taż-Żgħażagħ u Sport.

Għalhekk nitlob lill-Onor. membru biex ikun aktar speċifiku.

MARSA SPORTS COMPLEX - TINDIF

L-ONOR.

MICHAEL FARRUGIA staqsa lill-Ministru ta' l-Edukazzjoni: Jista' l-Ministru jgħid fil-preżent qed jagħmel ix-xogħol ta' tindif fil- Marsa Sports Complex?

Kif saret l-għażla għall-kuntrattur?

Kemm hu l-valur ta' ħlas għal dan il- kuntratt ta' tindif?

Liema perjodu qed ikopri dan il-kuntratt?

ONOR.

LOUIS GALEA: Informat li x-xogħol ta' tindif fil-Marsa Sports Complex fil-preżent qiegħed isir mill-Unit għall-Ambjent Nadif tal- Ministeru ta' l-Ambjent.

B'KARA - TRIQ L-GĦABEX

L-ONOR.

MICHAEL BONNICI staqsa lill-Ministru għas-Servizzi Ekonomiċi: Jista' l-Ministru jgħid x'inhi r-raġuni li ġew shifted poles tad- dawl fi Triq l-Għabex B'Kara meta għad ma jeżisti l-ebda permess għal żvilupp?

Min awtorizza dan iċ-ċaqlieq ta' electricity poles u cables konnessi magħhom?

ONOR.

JOSEF BONNICI: Ninsab infurmat li ċ-ċaqlieq ta' l-arbli imsemmija sar minħabba xogħol ta' twessiegħ tat-triq li kien qiegħed isir mid- Dipartiment tat-Toroq.

Dan it-tip ta' xogħol, li jsir ta' sikwit, isir skond proċeduri stabbiliti.

B'KARA – DAR FRATE FRANCESCO

L-ONOR.

KARL CHIRCOP staqsa lill-Viċi Prim Ministru u Ministru għall-Politika Soċjali: Jista' l-Ministru jgħid kemm kienu l-ispejjeż li ħareġ il-gvern biex irranġat ruħha d-Dar ta' Frate Francesco f'B'Kara?

Jista' l-Ministru jpoġġi fuq il-mejda tal-kamra, kopja tal-kuntratt li sar bejn il-gvern u l-patrijiet Franġiskani rigward l-imsemmija dar?

ONOR.

LAWRENCE GONZI: Ninforma lill-Onor Interpellant li l-informazzjoni mitluba ser tingħata f'xi seduta oħra.

DIPARTIMENT TA' L-AKKOMODAZZJONI SOĊJALI

L-ONOR.

MARIE LOUISE COLEIRO staqsiet lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid kif il- koppja anzjana li d-dettalji tagħha qed jidhru kunfidenzjalment u li ilha is-snin kbar li applikat mad-Dipartiment ta' l-Akkomodazzjoni Soċjali li t- tnejn għandhom kundizzjonijiet anke mediċi tant li l-mara għamlet 2 operazzjonijiet barra min Malta, jgħixu f'unit bi tliet sulari taraġ, i.e.

63 tarġa, kontra l-pariri tat-tobba u ta' l-ispeċjalisti mediċi u kif intqal lilhom mid-Dipartiment għandhom 83 punt, għadhom sal-lum ma ngħatawx post alternattiv?

ONOR.

LAWRENCE GONZI: Jien infurmat illi l-każ tal-koppja ndikata qed ikun ikkunsidrat fid-dawl li jridu post terran f'Bormla biss, fejn id- Dipartiment għandu 221 talba oħra li minnhom 27 huma minħabba t-taraġ.

EVICTION ORDER

L-ONOR.

JASON AZZOPARDI staqsa lill-Viċi Prim Ministru u Ministru għall-Politika Soċjali: Jista' l-Ministru jara għaliex l-eviction order li ħarġet fid-9 ta' April 2001 fil-konfront tar-requisition order no. 39223 għadha ma saritx?

ONOR.

LAWRENCE GONZI: Ninsab infurmat li d-Dipartiment għall- Akkomodazzjoni Soċjali qiegħed fil-proċess sabiex jagħmel dan l- iżgumbrament.

PULIZIJA - LIĊENZJI

L-ONOR.

MICHAEL BONNICI staqsa lill-Ministru ta' l-Intern: B'riferenza għall-mistoqsija parlamentari nru.

30361, jista' l-Ministru jgħatini d-dettalji ta' l-ismijiet u l-indirizzi tal-ġeneru ta' business elenkati fil-mistoqsija indikata?

ONOR.

TONIO BORG: Ninsab infurmat illi t-tagħrif mitlub mill-Onorevoli Interpellant huwa kif jidher fuq it-tabelli li qiegħed inpoġġi fuq il-Mejda tal-Kamra.

PENSJONI - TĦAFFIF TA' PROĊEDURA

L-ONOR.

MARIE LOUISE COLEIRO staqsiet lill-Viċi Prim Ministru u Ministru għall-Politika Soċjali: Jista' l-Ministru jara li l-persuna li d- dettalji tagħha qed jidhru kunfidenzjalment titħaffiflu l-proċedura biex jibda jieħu l-pensjoni ta' l-invalidita', li issa ilu ġimgħat jistenna?

ONOR.

LAWRENCE GONZI: Ninforma lill-Onor.

Interpellant illi 'l-persuna minnu ndikata ġiet imħallsa pensjoni għall-Invalidita' skond l-Att dwar is- Sigurta' Soċjali 1987 (Kap 318).

Inżid ngħid li l-istess persuna ġiet infurmata bil-miktub dwar dan.

DIPARTIMENT GĦALL-AKKOMODAZZJONI SOĊJALI

L-ONOR.

MARIE LOUISE COLEIRO staqsiet lill-Viċi Prim Ministru u Ministru għall-Politika Soċjali: Jista' l-Viċi Prim Ministru jgħid fuq liema kriterji u x'punti kellha l-koppja li ngħatat fond bl-indirzz li qed jintbagħat separatament mid-Dipartiment għall-Akkomodazzjoni Soċjali?

ONOR.

LAWRENCE GONZI: Jien infurmat illi l-fond ġie allokat a bażi tal- policy li min joqgħod fi blokk flats ikun intitolat jibdel il-flat tiegħu ma ' wieħed f'sular isfel fl-istess blokk.

QORMI - TRIQ MARJU PACE

L-ONOR.

MARIE LOUISE COLEIRO staqsiet lill-Ministru għat-Trasport u Komunikazzjoni: Jista' l-Ministru jgħid kif Triq Marju Pace f'Ħal Qormi li hija triq li taqa' fir-responsabbilita' tal-Gvern Ċentrali u li sa illum għadha m'inbnietx, u b'konsegwenza area kbira minnha tegħreq bl-ilma u fin- nuqqas ta' ilma, jeżistu ħofor kbar li joħolqu problemi għar-residenti u uliedhom li ma jistgħux jgħaddu la b'karozza u lanqas bil-mixi; il-Gvern ma illevalax u kesa bl-asphalt biex jiġu mgħeluba dawn id-diffikultajiet?

ONOR.

ĊENSU GALEA: Tajt struzzjonijiet lid-Dipartiment tat-Toroq biex jistabbilixxi jekk il-problemi li qed jiġu kkaġunati humiex riżultat tal- fatt li għad hemm ħafna żvilupp xi jsir jew xi nuqqas minn xi żviluppatur biex wieħed jara x'jista' jsir.

JOINT OFFICE

L-ONOR.

JOSEPH CUSCHIERI staqsa lill-Ministru ta' l-Intern: Jista' l-Ministru jgħid jekk il-gvern għandux il-ħsieb li s-sidien ta' propjeta', li l-istess sidien ma humiex abitanti fiha, u li din il-propjeta' kienet b'ċnus għand il-knisja u li issa qiegħda għand il-Joint Office jistgħux jifdu ċ-ċens ta' din il-propjeta' għand il-Joint Office?

ONOR.

TONIO BORG: Ninforma lill-Onorevoli Interpellant li ċnus li jitħallsu fl-Uffiċċju Konġunt u li jistgħu jinfdew huma dawk kif imsemmija fid-diskors tal-budget u fl-istqarrija għall-istampa li ħarġet wara l- budget ta` din is-sena dwar bejgħ ta` proprjeta` li kienet tal-Knisja.

Għar-rigward proprjeta` oħra, trid issir talba u tiġi kunsidrata fuq il- merti tagħha.

TA' GIORNI - HOUSING ESTATE

L-ONOR.

CARMELO ABELA staqsa lill-Ministru ta' l-Edukazzjoni: Jista' l-Ministru jgħid jekk għadx hemm il-ħsieb li jinbena xi sports ground fil-housing estate ġewwa Ta' Giorni

ONOR.

LOUIS GALEA: Informat li ma jirriżultax li kien hemm xi ħsieb li jinbena sports ground fil-Housing Estate ġewwa Ta' Ġiorni.

TRASFERIMENT TA' WIRE

L-ONOR.

CHRIS AGIUS staqsa lill-Ministru għas-Servizzi Ekonomiċi: Jista' l-Ministru jara li jsir ix-xogħol ta' trasferiment ta' wire minn ma' faċċata ta' dar li qed jikkaġuna ħsara lill-istess bini, xogħol mitlub skond file no. 325/126/2000?

ONOR.

JOSEF BONNICI: Ikun apprezzat jekk l-Onorevoli Membru jispeċifika għal liema tip ta' wire qed jirreferi.

STUDENTI - STIPENDJI

L-ONOR.

FRANCIS AGIUS staqsa lill-Ministru ta' l-Edukazzjoni: Jista' l-Ministru ġentilment jagħti informazjoni kemm kienet l-ispiża mill- 1995 sa issa kull sena għall-istipendji tal-istudenti?

Kemm ħa kull student ras għal ras matul l-istess perjodu?

Kemm kien in-numru ta' studenti li gawdew sena b'sena matul dan il-perjodu?

ONOR.

LOUIS GALEA: Peress li t-tagħrif mitlub għadu qed jinġabar, tweġiba tingħata f'xi seduta oħra.

INSPECTION

L-ONOR.

RITA LAW staqsiet lill-Viċi Prim Ministru u Ministru għall- Politika Soċjali: Jista' l-Ministru jagħmel inspection fuq il-fond bl- indirizz li qed jintbagħat separatament peress li hemm informazzjoni li dawn qiegħdin bħala squatters ?

Jekk jirriżulta fil-pożittiv x'se jagħmel id-dipartiment?

ONOR.

LAWRENCE GONZI: Għaddejt il-każ lid-Dipartiment għall- Akkomodazzjoni Soċjali biex jinvestiga.

LUQA BARRACKS -OPERATION ROOM

L-ONOR.

RITA LAW staqsiet lill-Prim Ministru: Jista' l-Ministru jgħid kemm hemm radars jaħdmu u dawk out of order fl-operation room fil- barracks ta' Ħal Luqa

ONOR.

EDDIE FENECH ADAMI: Ma jidhirlix li l-informazzjoni għandha tkun pubblikata.

Ninforma lill-Onorevoli Interpellant li l-"operations room" qed tkun "upgraded" b'apparat li jiswa mat-Lm800,000.

Aktar informazzjoni tinsab fit-tweġiba li tajt f'Seduta Parlamentari 663 għall-Mistoqsija Parlamentari Numru 30227.

PSC

L-ONOR.

HELENA DALLI staqsiet lill-Prim Ministru: B'riferenza għal- mistoqsija parlamentari nru.

30275, stante li iż-żewġ ħaddiema ilhom sospiżi għal aktar minn sena u nofs; illi ir-rapport tal-Bord tad- Dixxiplina sar fit-22 ta' Lulju fejn instabu xi nuqqasijiet anke minn naħa tal-kap tad-dipartiment u illi t-trattazzjoni finali quddiem il-PSC saret fid-19 ta' Ottubru, jaħsibx il-Prim Ministru li għandu jidħol personalment biex jara x'inhi ir-raġuni ta' dan id-dewmien biex il-ħaddiema jingħataw deċiżjoni liema dewmien qed ikompli jżid mat-tbatija u t-tensjoni li għandhom daw il-persuni sospiżi?

ONOR.

EDDIE FENECH ADAMI: Ninsab infurmat li l-każ qed jiġi trattat attivament biex ma jkunx hemm dewmien bla bżonn.

SIGURTA SOĊJALI

L-ONOR.

SILVIO PARNIS staqsa lill-Viċi Prim Ministru u Ministru għall-Politika Soċjali: Jista' l-Ministru jara li jitmexxa l-każ tas- sigurta soċjali tal-isem li persuna li l-partikolaritajiet tagħha jinstabu separatament min din il-mistoqsija?

ONOR.

LAWRENCE GONZI: Tweġiba tingħata f'seduta oħra

AWTORITA' TAD-DJAR

L-ONOR.

SILVIO PARNIS staqsa lill-Viċi Prim Ministru u Ministru għall-Politika Soċjali: Jista' l-Ministru jara li anzjana li l- partikularijiet tagħha jidhru separatament ma din il-mistoqsija tinħarġila id-disabled card peress li qiegħda tinżam milli tingħata wheelchair u sussidju mal-Awtorita' tad-Djar?

ONOR.

SKEJJEL - GĦALLIEMA

L-ONOR.

CARMELO ABELA staqsa lill-Ministru ta' l-Edukazzjoni: Jista' l-Ministru jgħid kemm bħalissa hemm vakanzi ta' għalliema fl- iskejjel tal-istat?

F'liema taqsimiet u f'liema suġġetti?

Jista' jgħid kemm hemm għalliema li se jirtiraw bl-eta' sal-aħħar ta' din is-sena skolastika?

ONOR.

PULIZIJA - SERVIZZ

L-ONOR.

CARMELO ABELA staqsa lill-Ministru ta' l-Intern: Jista' l- Ministru jgħid kemm hemm membri fil-korp tal-pulizija li diġa għalqu il-25 sena servizz?

F'liema rank?

Kemm hu mistenni li jirtiraw għaliex jkunu laħqu l-eta' tal- irtirar matul l-2002?

ONOR.

TONIO BORG: Ninsab infurmat illi n-numru ta` membri tal-Korp li għalqu jew ser jagħlqu 25 sena servizz is-sena d-dieħla, huwa kif ġej:

| | | | | |2001 |2002 | |Kummissarju |1 |- | |Deputat Kummissarju |1 |- | |Assistent |4 |- | |Kummissarju | | | |Supretendent |13 |- | |Spettur |11 |- | |Surġent Maġġur |2 |- | |Surġent |45 |3 | |Kuntistabbli |103 |2 |

Dwar l-aħħar parti tal-Mistoqsija, dan jiddependi assolutament fuq l- individwu kkonċernat u għaldaqstant mhux possibli li wieħed jipprevedi kemm ser ikun dan in-numru.

PAOLA - NEW STREET

L-ONOR.

SILVIO PARNIS staqsa lill-Ministru għas-Servizzi Ekonomiċi: Jista' l-Ministru jara li kaxxa tad-dawl li minnha joħroġ in-nar u perikoluza quddiem ir-residenza 60, Bianco Nuri , New Street, Paola titneħħa jew tiġi irranġata?

ONOR.

JOSEF BONNICI: L-ilment ta' l-Onorevoli Interpellant ġie riferut lill-Korporazzjoni Enemalta sabiex issir l-investigazzjoni meħtieġa u jekk ikun il-każ, tittieħed l-azzjoni neċessarja.

PULIZIJA - PROTEZZJONI ĊIVILI

L-ONOR.

JOSEPH M. SAMMUT staqsa lill-Ministru ta' l-Intern: Jista' l-Ministru jgħid fil-każ ta' mpjegati li ddaħħlu fit-taqsima tal- protezzjoni ċivili minn dipartimenti oħra u li ma humiex fil-korp tal- pulizija, x'inhi r-raġuni li qed issir deskriminazzjoni magħhom fis-sens li mhux qegħdin jingħataw id-dritt għall 25 sena servizz li jgawdu l-pulizija u x'inhi r-raġuni li ma jiddaħlux iżjed nies sabiex jirriplejsjaw l-istess?

ONOR.

TONIO BORG: Ninsab infurmat illi fil-kondizzjonijiet għall-ingaġġ li għalihom iffirmaw dawk kollha li daħlu fid-Dipartiment tal-Protezzjoni Ċivili ma hemm l-ebda klawsola li tgħid illi dawn jistgħu jibbenefikaw mid- dritt li jirtiraw bil-pensjoni wara 25 sena servizz.

Kien fil-każ ta` dawk il-membri tal-Korp tal-Pulizija li ġew trasferiti għad-Dipartiment tal-Protezzjoni Ċivili illi l-Gvern ta` l-konċessjoni li dawn setgħu jibqgħu jgawdu mill-kundizzjonijiet ta` pensjoni li kienu intitolati għalihom bħala membri tal-Korp tal-Pulizija.

Għalhekk m`hu qed issir l-ebda diskriminazzjoni lejn dawk li ma kienux membri tal-Korp tal-Pulizija qabel ma ġew ingaġġati fid-Dipartiment tal- Protezzjoni Ċivili, li wara kollox volontarjament għażlu li jiġu trasferiti ma` dan il-Korp.